ލޯބިވޭ (2) – Esfiya\n“ދެން ގޮސްލީ” އަލްވިންއާ ސަލާމް ކޮއްލަމުން އެ ޒުވާނާ ބުނެލިއެވެ. އެ ފިރިހެންވަންތަ އަޑުން އަލްޔާގެ ހިތް ތެޅިލިއެވެ.\n“އާނ ވަރަށް ސަލާމް… ކަމެއް ބޭނުވެއްޖިއްޔާ ބުނެލައްޗޭ…” އަލްވިން ބުނެލުމުން ހިތްތައް ކަތިލާފަދަ ހިނިތުންވުމެއް ހަދިޔާކޮއްފަ އެޒުވާނާގޮސް ވަނީ ކުރިމަތީހުރި ގެޔަށެވެ.\n“ދޮންބެ ފްރެންޑެއްތައެއީ…” އަލްވިން ދުރުގަ ޕާކުކޮއްފަ އޮތް ސައިކަލަށް އަރައިގެން އައުމުން އަލްޔާ ސުވާލު ކޮއްލިއެވެ. ހަމަ އެންމެ މަގުސަދެއްގައެވެ. އެ ގޮތްނޭންގޭ ޒުވާނާ އާ ބެހޭ އިތުރު މައުލޫމާތެއް ލިބޭތޯއެވެ. ނަމަވެސް އަލްޔާ ހީކުރިގޮތާ ހިލާފައް އަލްވިން މިހާރު ދެން ރައްޓެއްސެކޭ ބުނެފަ އިތުރު އެއްޗެއް ނުބުންޏެވެ. މިހެން ކަމުން އަލްޔާއަށްވެސް އިތުރު ސުވާލެއް ކުރާކަށް ނުކެރުނެވެ. ސައިކަލު ދުއްވަމުން ދިޔައިރު އަލްވިން ތަފާތު ވާހަކަ ދެއްކިއެވެ. ނަމަވެސް އަލްޔާގެ ހިތް އެދެމުން ދިޔައީ އެ ގޮތް ނޭންގޭ ޒުވާނާގެ މައުލޫމާތު ހޯދުމަށެވެ.\nސްކޫޕައްގޮސްފަ ގެޔަށް އާދެވުނު އިރު ދިހައެއް ޖަހަނީއެވެ. އަލްވިން ގެއަށް ވަންނަން ދާންފެށުމުން ފިހާރަޔައް ދާން އެބަ ޖެހެޔޭ ކިޔާފަ އަލްޔާ މިސްރާބު ޖެހީ ކައިރީގަ ހުރި ކަންމަތީ ފިހާރަޔަކަށެވެ. އެވަގުތު އެތާ ތިބި ޒުވާން ފިރިހެން ކުދިންތަކެއް އަލްޔާ އާ ފޮށިލިތަން ފެނިފަ އަލްވިން ގާތަށް އައީ އަމަށަކު ރުޅިއެއްނޫނެވެ. ދުވެފަ ގޮސް އަލްޔާގެ އަތުގަ ހިފާ ގަޔާ ކައިރި ކޮއްލިއެވެ. މި މަންޒަރު ފެންނަ މީހަކައް ހީވާނީ އެއީ ދެލޯބިވެރިންހެންނެވެ. އަލްޔާއަށް ކުޑަނަމަވެސް ގެއްލުމެއް ލިބޭތަން ބަލާކައް އަލްވިން އަކައް ކެތެއް ނުވާނެއެވެ. އެއީ އޭނަގެ ހުރި ހަމައެކަނި އަންހެން ކޮއްކޮއެވެ. ފުރާނަ ފަދައިން ލޯބިވާ އެ ކޮއްކޮއަށް ކުރިމަތިވާ ކޮންމެ މުސީބާތަކުން އަލްވިން ސަލާމަތް ކޮއްދޭނެއެވެ.\n“އަލްކޮ ދޮންބެ ކައިރީ ބުނިނަމަވެސް ދޮންބެ ގަނެދޭނަން ވިއްޔާ. އަންހެން ކުދިން އެކަނި ރޭގަނޑުނުވާނެއްނު ފިހާރަޔައް ދާކަށް” ހިތްހަމަ ނުޖެހިފަ ހުރިނަމަވެސް އެކަން ފާޅުނުކޮއް އަލްވިން ބުނެލިއެވެ.\n“އަލް ނުގަނޭ އެއްވެސް ބިރެއް އަލްގެ ކުޑަބެޔާ ދޮންބެ ތިބޭތީ” ފޮނިވެލާފަ އަލްޔާ ބުނެލުމުން އަލްވިންވެސް އުފާވިއެވެ. ފިހާރަޔަށް ވަދެ ޗިޕްސް ދަޅަކާ ކޯކު ފުޅިއެއް ގަނެލައިގެން ގެޔައް ދިޔަ މަގުމަތީ އަލްޔާއަށް އަނެއްކާވެސް އެ ޒުވާނާ ފެނުނެވެ. އެ ޒުވާނާ ހުރީ\nއަލްޔާމެންގެ ގޭ ކުރިމަތީ ހުރިގޭގެ ހަތަރުވަނަ ބައިގެ ބެލްކަނީގައެވެ. ކަޅި ޖަހާނުލާ އަލްޔާގެ ކޮންމެ ހަރަކާތަކަށް އެޒުވާނާ ބަލަމުން ދިޔައިރު އަލްޔާ ހިތުގަ ކުޑަ ބިރުވެރިކަމެއް އުފެދުނެވެ. އަލްވިން އަތުގަ ބާރަށް ހިފާލިއެވެ.\nގެޔައް ދިޔަ ގޮތައް އަލްޔާ ދިޔައީ ކޮޓަރިއަށެވެ. ފުރަތަމަވެސް ބެލީ އަލްޔާގެ ބެލްކަނީގަ ހުންނައިރު އެޒުވާނާއަށް ފެނޭ ތޯއެވެ. އަލްޔާ އުޅެނީ ތިންވަނަ ފްލޯގަ ވީމަ އަލްޔާގެ ބެލްކަނި އޭނަޔަށް އެންމެ ރީއްޗަށް ފެންނާނެއެވެ. މިކަމާ އަލްޔާ ޖެހިލުންވެސްވިއެވެ. ކުރިމަތީ ހުރި އިމާރާތައް ބަލާލިއިރު ގާވެފަ ހުރި ބުދެއްހެން އެ ޒުވާނާ އެތާ އަދިވެސް ހުއްޓެވެ.\nއެއީ ސިކުނޑި ހަމަޖެހޭ މީހެއްބާއޭވެސް އަލްޔާގެ ހިތަށް އެރިއެވެ. އޭނަގެ އެތޫނު ބެލުންތަކުން އުނދަގޫވާތީ އަލްޔާ ކޮޓަރިއަށް ވަދެ އެނދުގަ އޮށޯވެލިއެވެ. އެފްބީއަށް ވަދެލި އިރު ފުރަތަމަވެސް ފެނުނީ މާއިންގެ ސްޓޭޓަސް އަޕްޑޭޓެވެ.\n“އަހަރެންނަކީ ހުރިހާ ގޮތަކުންވެސް ބަދުނަސީބު މީހަކަށް ވާންޖެހުނު ސަބަބު ހަމަ އެއްގޮތަކަށްވެސް ނުވިސްނުނު.. ކޮންމެ ދިމާލަކުންވެސް ބަދުނަސީބުވެރިކަން..”\nމި ހިތާމަވެރި ސްޓޭޓަސް ކިޔާލާފަ އަލްޔާގެ ހިތައް އަސަރު ކުރުވައިފިޔެވެ. އަދި މާއިންގެ އެ ހިތާމަވެރި ދިރިއުޅުމުގެ ހަޤީޤަތް އިތުރަށް ބަލާހިތްވިއެވެ. ނަސީބު ދިމާކުރި ގޮތުން މާއިންވެސް އޮލްގައިނެވެ. މާއިން އާ ވާހަަކަ ދައްކަން ފެށުމުން އެކޮޅުންވެސް ވާހަކަ ދެއްކިއެވެ. ހާލު ކިހިނެތްތޯ އަހާލުމުން ރަނގަޅުނޫން ކަމުގަ ބުނެލިއެވެ. ކިހިނެތްވީހޭ އަހާލުމުން ބުނީ ދިރިއުޅުމުގެ ކަންތައްތައް ހުރިގޮތުން ކަމުގަކަމަށެވެ. އަލްޔާ ކެތްނުވެގެން ސްޓޭޓަސް އާ ބެހޭގޮތުން ސުވާލުކޮށްލުމުން ބުނީ އެއީ ވަރަށް ދިގުވާހަކައެއް ކަމަށާ ޗެޓުން ކިޔާދެން އުނދަގޫ ކަމަށެވެ. އަލްޔާގެ ހިތަށް މޮޅު ހިޔާލެއް އައެވެ. މެސެންޖާއިން މާއިންއަށް ގުޅާލީ ޖެހިލުންވެ ހުރެއެވެ. މާއިންވެސް އެހާމެ އަވަހަށް ފޯނަށް ޖަވާބުދިނެވެ. ހީވަނީ ގުޅާތޯ އިންތިޒާރުގަ ހުރި ހެންނެވެ. މާއިންގެ އެ ފިރިހެންވަންތަ އަޑުގަވާ ހިތާމަވެރިކަން ވާހަކަ ދެއްކިގޮތުންވެސް އަލްޔާއަށް އިހުސާސް ކުރެވުނެވެ.\n“މާއިން އަލް ވަރަށް ދެރަވޭ މާއިންގެ ޕްރޮފައިލް ބަލާލާފަ… ހުސް ހިތާމަވެރި އެއްޗެސް ޝެއާކޮއްފަ، ހިތާމަވެރި ސްޓޭޓަސް ތަކާ ފޮޓޯތައް… އަސްލު ކޮބާތަ ސިއްރަކީ؟؟؟ އަލް އާ ޝެއާ ކޮއްލަބަ؟؟؟ ބުނެއެއްނު ހިތުގަ ސިއްރުކޮއްފަ ނުބަހައްޓާ މީހަކާ ޝެއާކޮއްލީމަ ހިތްހަމަ ޖެހޭނޭ…” އަލްޔާ މާއިންއަށް ވިސްނަދޭފަދަ ގޮތަކައް ބުނެލިއެވެ.\n“ހިތައްއަރާ ވަރަށް މީހަކާ ޝެއާކޮށްލަން… އެކަމް އެވަރުގެ އެކުވެރިއެއްނެތް މާއިންގެއެއް…” މާއިން ދެރަވެލާފަ ބުނެލިއެވެ.\n“އަލް މިހިރީނު..” އަލްޔާ ބުނެލިއެވެ.\nމާއިން މާއިންގެ ހަޔާތުގެ ހިތާމަވެރި ސަފްހާތައް އަލްޔާގެ ކުރިމަތީ ހުޅުވާލިއެވެ.\nމާއިންއަކީ އުފާވެރި ދިރިއުޅުމެއް އުޅެމުންއައި ކުއްޖެކެވެ. މަންމަ އާ ބައްޕަގެ އެންމެ ދޮއްޓަށް މާއިން ހުރިއިރު މާއިންގެ ކުޑަށް ބާރަ އަހަރުގެ މިޝީއާއި އެއްެ އަހަރުގެ ކޮއްކޮ މާން ހުއްޓެެވެ. އޭރު މާއިންގެ ބައްޕަ މަސައްކަތް ކުރަމުން ދިޔައީ މާލެ ކައިރި ރިސޯޓެއްގައެވެ. ކުއްލިޔަކަށް މަންމަ މާ ބަލިވެގެން ހޮސްޕިޓަލައް ގެންދިޔުމުން ޑޮކްޓަރ ބުނީ ހާލު ވަރަށް ސީރިއަސް ކަމަށާ ދެން ކުރެވޭނެ އިތުރު ފަރުވާއެެއްނެތް ކަމަށެވެ. މަންމަގެ ދެ ކިޑްނީ ފެއިލްވެގެން މަރާ ހަނގުރާމަ ކުރަމުންދާ ކަމަށެވެ. މާއިންއަށް ހީވީ މުޅި ދުނިޔެ އަނދިރިވިހެންނެވެ. އިރުކޮޅެއްގެ ތެރޭގަ ބައްޕަވެސް މާލެ އައިސްފިއެވެ. އޭގެ ގަޑިއެއްހާއިރު ފަހުން މަންމަގެ ހާލު ވަރަށް ދެރަވެ މަންމަ މި ފަނާވަމުންދާ ދުނިޔެއާ އަލްވަދާއު ކިޔައިފިއެވެ. މާއިންއަށް ހަޔާތުގަ ފުރަތަމަ ފަހަރަށް ހިތާމަވެރިކަން އިހުސާސް ކުރެވުނެވެ. މަންމަޔާ ވަކިން އެ ކުޑަ ކުޑަ އާއިލާ ދިރިއުޅޭނީ ކިހިނެތްހެއްޔެވެ؟ އެ ހިތާމައިގެ ސަބަބުން މާއިންގެ ކިޔެވުމަށްވެސް ވަރަށް އަސަރު ކުރިއެވެ. ނަމަވެސް މާއިންގެ ބައްޕަގެ ނަސޭހަތްތަކާއެކު ކަންކަން ހަމަޔަކައް އެޅުނެވެ. ގޭގެ ކަންތައް ބަލަހައްޓަން ބައްޕަ ދެން ގެނައީ ބޭރު މީހެކެވެ. ކުއްލިޔަކައް މަންމަ އެހެން ވަކިވެގެން ދިޔުމުން މާއިންގެ ދެ ކޮއްކޮއަށްވެސް ވަރަށް އަސަރު ކުރިއެވެ. އެހެންކަމުން މާއިން އަބަދުވެސް ބަލަނީ ކޮއްކޮމެން އުފަލުގަ ބެހެއްޓޭތޯއެވެ.\nދުވަސްތައް މާޒީގެ ސަފްހާތަކާ އެކުވަމުން ދެއެވެ. މާއިންވެސް މިހާރު ގުރޭޑް ބާރަ ނިންމާފަ ބިޒްނަސް ދާއިރާއިން ޑިގްރީ ކޯސް ހަދަނީއެވެ. ދެން މާއިންއަށް ލިބުނީ ދުވަހަކުވެސް އަޑުއަހަން ބޭނުންވި ހަބަރެއް ނޫނެވެ. މާއިންގެ ބައްޕަ ދަތުރު ކުރި ލޯންޗްގަ އަލިފާންގެ ހާދިސާއެއް ހިނގާ ބައްޕަ މި ދުނިޔެދޫކޮއް ދިޔައީއެވެ. މާއިންނަށް ހަދާނެ ގޮތް ހުސްވިއެވެ. މަންމަ މާއިންމެން ދޫކޮއް ދިޔަތާ އަހަރެއް ވިތަނާ ބައްޕަވެސް މާއިންމެން ދޫކޮއް ދިޔައީއެވެ.\nހިތާމަޔަކައްފަހު ހިތާމަޔެކެވެެެ. ކިޔެވުން ހުއްޓާލާފަ މާއިން ބެލީ ވަޒީފާއެއްލިބޭތޯއެވެ. ނަސީބު ދިމާކުރި ގޮތުން ވަޒީފާއެއް ލިބުނެވެ. ނަމަވެސް އޭގެން މާއިން މިނަށް އުޅެވެނީ ކިރިޔާއެވެ. ކޮއްކޮމެނަށް ބޭނުންވާ އެއްޗެހި ގިނަފަހަރު މާއިންނަށް ހޯދަ ނުދެވެއެވެ. ގޭ ކުލިދައްކާފަ ގޭގަ ގެންގުޅޭމީހާ އައް ލާރިދީފަ މާއިން އަތަކުއިތުރު ލާރިއެއްނުހުރެއެވެ. ކޮއްކޮމެން އެހާ ނިކަމެތި ހާލުގަ އުޅޭތަން ދެކެން މާއިން އަކައް ފަސޭހައެއްނޫނެވެ. ކޮއްކޮމެން ލާން ގެންގުޅޭ ހެދުންތައްވެސް ހުރީ އެހާ ބާވެފައެވެ. ނަމަވެސް މާއިން އަތަކު ހެދުމެއް ގަނެލަންވެސް ލާރިއެއްނެތެވެ. މާއިންވެސް އޮފީހައްދާން ގެންގުޅޭނީ އެންްމެ ތިން ގަމީހެވެ. މި ހުރިހާ ކަމަކާ މާއިން ވިސްނާ ވިސްނާ ސިކުނޑި ސުމަކަށް ދާވަރުވެއެވެ.\nއެހުރިހާ ވާހަކައެއް އަޑުއަހަން ހުރި އަލްޔާ ހުރީ ލޮލުން ކަރުން އައިސްފައެވެ. އަލްޔާމެން އެހާ އުފަލުގަ އުޅޭއިރު ހާދަ ހާލުގަ އުޅޭމީހުންވެސް އުޅެޔޭ އަލްޔާ ހިތައްއެރިއެވެ. މާއިންގެ ވާހަކަ ނިމުނު އިރު އޭނަޔައް ހުރީ ހަމަ ރަނގަޅައްވެސް ރޮވިފައެވެ. މާއިން އަކީވެސް ކިޔެވުމުގެ ކުލަގަދަ ހުވަފެން ދެކުނު ކުއްޖެކެވެ. ނަމަވެސް މިހާރު އޭނަގެ މުޅި ހަޔާތް ވަނީ ބަނަވެފައެވެ. ދެކެމުންއައި ހުވަފެންތަކުގަ ކޮޅުފައިން ޖަހާފަ މިއަދު އޭނަ އެވަނީ އާއިލާ ހުރިހާޒިންމާއެއް ނަގަން މަޖްބޫރުވެފައެވެ.\n“މާއިންގެ މަންމަ އާ ބައްޕަ ފެމިލީ މީހުން ކޮބާ؟” އަލްޔާގެ ހިތުގަ އޮތް ސުވާލު ކޮއްލިއެވެ.\n“މަންމަ އާ ބައްޕަ ކައިވެނިކުރީ ދެ އާއިލާ ނުރުހުމުގަ. މަންމަ އަދި ބައްޕަޔަކީވެސް އައްޑޫ ދެމީހުން. ބައްޕަމެން ޗުއްޓީގަ ރާއްޖޭންބޭރަށް ދިޔަސް ދުވަހަކުވެސް އައްޑު އަކަށް ނުދާނެ… އެހެންވެ އެ އާއިލާގެ މައުލޫމާތެއް އެއްގޮތަކައްވެސް ނޭންގެ… އެހެން ނޫނަސް މަންމަ ނިޔާވުމުން އެ ހަބަރު ދިނުމުން މޫނު ދެކިލަންވެސް އެ އާއިލާ އެކަކުވެސް ނާދެޔޭ ބައްޕަ ބުނި… އެވަރު ބަޔަކާ މާއިން ބޭނުމެއްނޫން ގުޅުން ބާއްވާކަށް..” މާއިން މާޔޫސް ކަމާއެކު ބުނެލިއެެވެ.\nއެކި ގޮތްގޮތުން އަލްޔާ މާއިންއަށް ހިތްވަރު ދިނެވެ. އަލްޔާ އެހީވަން އުޅެން ފެށުމުންވެސް މާއިން ބުނީ މިހާރުވެސް އަލްޔާ ފަރާތުން ތި ލިބުނު ހިތްވަރަކީ ދުވަހަކުވެސް މާއިންއަށް ބައްޕަ ނިޔާވި ފަހުން ލިބިފައި ނުވާ ހިތްވަރެއްކަމުގައެވެ. އެވަރު މާއިންއަށް ފުދޭ ކަމަށެވެ. އަދި މާއިން އަލްޔާ އާ މިވާހަކަ ހިއްސާކުރީ އަލްޔާ އަތުން އެހީއެއް ބޭނުންވެގެން ނޫންކަމަށެވެ. ވާހަކަދައްކާ ނިމިގެން ފޯން ބޭއްވި އިރު މާއިންހުރީ ދުވަހަކު ހިތްހަމަ ނުޖެހޭވަރަށް ހިތްހަމަ ޖެހިފައެވެ. އަދި ކައިރީ ނިދާފަ އޮތް ދެ ކޮއްކޮގެ މޫނުގަ ލޯބިން ފިރުމާލިއެވެ. އިރާދަކުރެއްވިއްޔާ މި ނޫން ދުވަހެއް ފެންނާނޭ ބުނާ ފަދައިންނެވެ.\nއަލްޔާ ފޯން ބޭއްވުމައްފަހު ބެލްކަންޔަށް ނިކުމެލި އިރު ހިމަފޮދު ވާރޭ ވެހި ވެހި އޮތެވެ. ނަމަވެސް ހިނދުކޮޅެއްގެ ތެރޭގަ ވާރޭ ބޯކޮއްލިއެވެ. ދަންވަރު ނަމަވެސް ވާރެޔާ ތެމޭހިތްވިލެއް ބޮޑުކަމުން ދެ އަތް\nފަތުރާލާއިގެންވާރޭއާ ތެމެމުން އަލްޔާ ދިޔައެވެ. އަލްޔާއަށް ނޭންގުނު އެއްޗަކީ އަލްޔާގެ މި ހަރަކާތްތައްބަލަން މީހަކު ހުރިކަމެވެ.\nވެހެމުންދާ ބޯވާރޭގެ ސަބަބުން މުޅިމާހައުލުގަ ވަނީ ވާރޭގެ މިއުޒިކީ އަޑު ހަރުލާފައެވެ. ލާފަ ހުރި ފިޔާތޮށި ކުލައިގެ ޓީޝާޓާ ކަޅު ކުލައިގެ ސޯޓު ގަޔަށް ހިފާލާފަ ވާއިރު އަލްޔާގެ ލޫޅާފަތި ހަށިގަނޑު ހާމަވެފައިވެއެވެ. އެ ހިތް ގައިމު މަންޒަރުބަލަން ދުރުގަ މީހަކު ހުރިކަން އަދިވެސް އަލްޔާއަކަށް ރޭކާނުލައެވެ.\nކުއްލިޔަކަށް ވައި ބާރުވާން ފެށިއެވެ. ގަދަ ކޮޅިގަނޑެއް އަންނަ ކަމުގެ ފެހި ސިގްނަލް ދިން ފަދައެވެެ. މިއިން އެއްވެސް ކަމެއް އަލްޔާއަށް ރޭކާނުލާ ކަހަލައެވެ. ވިދާލި ވިދުވަރާ އެކު ޖެހި ބާރު ގުގުރިން އަލްޔާ ދިޔައީ ސިއްސައިގެންނެވެ. އަލްވިންއަށް އެތަނަށް އާދެވުނީ އެވަގުތުއެވެ.\n“އަލްކޮ މިހާ ދަންވަރުު ވާރެޔާ ތެމޭކަށް ނުވާނެ.. ބޭބީ ބަލިވެދާނެއްނު…” އަލްވިންގެ ޖުމްލަ ފުރިހަމަ ނުވަނީސް އަނެއްކާވެސް ވިދާލިއެވެ. އަލްޔާ ބިރުންގޮސް އަލްވިންގެ ގައިގަ ބާރަށް ބައްދާލިއެވެ. އަލްވިން އަވަހަށް އަލްޔާ ގޮވައިގެން ކޮޓަރިއަށް ވަނެވެ. އަދި އެއްޗެސް ބަދަލްކޮއްގެން ނިދަން ބުނެފަ ނިކުމެގެން ދިޔައީއެވެ. އަލްވިން ހުރީ ހިތްހަމަ ނުޖެހިފައެވެ. މިއޮއް ދަންގަޑީ އަލްޔާ ވާރެޔާ ތެމުމުންނެވެ. އެއީ އަލްޔާ ވާރެޔާ ތެމިއްޖިއްޔާ ބަލިވާނެކަން އަލްވިން އަށް އިނގޭތީއެވެ. ކިތަންމެ ވަރަކަށް ބުނެދިނަސް އަލްޔާ ވާރެޔާ އެ ހުންނަ ފޯރި ދުވަހަކުވެސް ބަދަލެއް ނުވާނެކަން އިނގެއެވެ.\n“އަލްކޮ ތެދުވެބަ..” އަލްޔާއަށް ހޭލެވުނީ އަލަމް ގޮވާ އަޑަށެވެ. ލޯ ހުޅުވާލި އިރު އެ މޫނު މަތިން އެހެންޏާ ފެންނަން ހުންނަ ރީތި ހިނިތުންވުން ވަނީ ފަނޑުވެފައެވެ.އެެ މައުސޫމު މޫނު މަތިން ފެންނަނީ ބަލީގެ އަސަރު ތަކެވެ. ލޯވެސް ހުޅުވާލެވުނީ ކުޑަކޮށެވެ.\n“ހާދަ ގަދަޔަށް ހުން އައިސްފަ ތިއޮތީ. ޔަގީން ރޭގަ ވާރެޔާ ތެމުނީ ދޯ… އަޅެ ކުޑަބެ ބުނަމެއްނު ދަންވަރު އެހެން ވާރެޔާ ނުތެމޭށޭ… އަލްބޭބީ ބަލި ވީމަ މާ ދެރައެއްނު…” އަލަމް އެ ހުރިހާ ވާހަކައެއް ދެއްކިއިރުވެސް އަލްޔާ އެއްޗެކޭ ނުބުނުމުން އަލަމް ހާސްވާގޮތްވިއެވެ. ލޯވެސް އޮތީ މެރިފައެވެ.\n“އަލް ބޭބީ…” އަލަމް ދެތިންފަހަރަކު ގޮވާލުމުންވެސް އަލްޔާގެ ހަބަރެއްނުވިއެވެ.\nއަލަމް އަވަހަށް ގުޅީ ފެމިލީ ޑޮކްޓަރަށެވެ. ފަނަރަ މިނެޓް ތެރޭ ޑޮކްޓަރ ހުރީ އެގޭގައެވެ. އަލްޔާގެ ދެފަރާތުގަ އާލިމާ އާ ޝިޔާމު ތިބި އިރު އަލަމް އާ އަލްވިން ތިބީ އެނދުކައިރީ ކޮޅަށެވެ. ޑޮކްޓަރު ބަލާފަ ބުނީ މާ ބޮޑު ކަމެއް ނޫން ކަމަށާއި މާ ގަދަޔަށް ހުން އައިސްފަ އޮތުމުން ކަމަށެވެ. އަދި ގަޑިން ގަޑިޔަށް ބޭސް ދޭން ބުނެ ބޭސް ސިޓީ އަލްވިން އާ ހަވާލް ކުރިއެވެ.\nއަލްވިން ބޭސް ގެނެސްދީފަ އޮފީހަށް ދިޔުމުން އާލިމާ އުޅުނީ އަލްޔާއަށް ސައި ދޭށެވެ.\nއަލްޔާއަށް ސައިދީ ބޭސްދީ ހަދާފަ އާލިމާވެސް ދިޔައީ ބަދިގެއަށްް މެންދުރު ކައްކާށެވެ. އަލްޔާވެސް ސައިބޮއެ ހެދުމުން ގައިގަ ވަރު ޖެހުނު ނަމަވެސް ބޮލުގެ ރިއްސުމަށް މާ ބޮޑު ބަދަލެއް ނާދެއެވެ. އެންމެފަހުން ފޫހި ވެގެން އެފްބީއަށް ވަދެލި އިރު އޮތީ ހުސް މާއިންގެ މެސެޖް ތަކެވެ. މާއިން ދިރިއުޅުމުގެ އެހާ ބޮޑު ކަމެއް އަލްޔާ އާ ޝެއާ ކުރުމަށްފަހު އަލްޔާގެ ހަބަރެއް ނުވާތީ މާއިން ހީކުރީ އަލްޔާވެސް މާއިންދެކެ ފޫހި ވީ ކަމަށެވެ. އަލްޔާ އޮލްވި އިރަށް މާއިން މެސެންޖާއިން ގުޅާލިއެވެ.\n“އަލް ކީއްވެ ހަބަރެއް ނުވެ ތިއުޅެނީ.. ކޮންމެ ދުވަހަކު މާއިން އޮލްވާއިރު ގުޑް މޯނިންގް ކިޔާފަ އިނދޭ… އެކަމް މިއަދު ބަހެއްވެސް ނުކިޔާ…” ފުރަތަމަވެސް މާއިން ކޮއްލީ ޝަކުވާއެވެ.\n“އެހެނެއްނޫނޭ މާއިން އަސްލު އަލް މިއަދު ހޭލި އިރު ކުޑަކޮށް ބަލިވެ އުޅޭތީ އޮލް ނުވެވުނީ އޭ..”\nއަލްޔާގެ އެ ބަލި ބަލި އަޑު ކަންފަތުގަ ޖެހުމާއެކު އަލްޔާ އުޅެނީ ބަލިވެކަން މާއިން އަށްވެސް ދެނެގަނެވުނެވެ.\n“ކިހިނެތްވީ އަނެއްކާ؟ ބޭސް ކައިފިންތަ؟” އޯގާތެރިކަމާއެކު މާއިން އަހާލިއެވެ.\n“ހޫމްމ.. އަލް ބޭސް ކައިފިން..ރޭގަ ވާރެޔާ ތެމުނީމަ ހުންއައީ މާބޮޑު ކަމެއް ނުވޭ…” އަލްޔާ ބުނެލިއެވެ.\n” އަލްވެސް ތީ ވާރެޔާ ހެދި މޮޔަވާ ކުއްޖެއްދޯ..” މާއިން ސަމާސަ ކޮއްލިއެވެ.\n“ދެން އަޅެ ކާކުތަ ވާރޭ ދެކެ ފޫހިވާނީ.. ކިހާ ހިތްގައިމުތަ ވާރޭ ވެހޭއިރު…” އަލްޔާ ބުނެލިގޮތް ލޯބި ކަމުން މާއިން ގާތަށް ހިނިވެސް އައެވެ.\n“މާއިން ވަރަށް އެހެން ކަހަލަ ވާހަކައެއް ބުނަންތަ؟ އެކަމް މިހެން ބުނީމާ މާއިން އާ ދޭތެރޭ ގޯސްކޮށް ނުުވިސްނައްޗޭ… ހިތުގަ ނުބާއްވާ އަލްއާ ޝެއާ ކޮއްލަނީ ހަމަ އައިޑިއާ ލިބޭތޯ…” މާއިން ވަރަށް ވިސްނާލާފަ ބުނެލިއެވެ.\n“ޔާ އޮފްކޯޒް.. އަލް ނުވިސްނާނަމޭ ނުބައިކޮށެއް..” އަލްޔާ ބުނެލުމުން މާއިން އޭނަގެ ވާހަކައާގެން ކުރިޔަށް ދިޔައެވެ.\n“ބައްޕަ ނިޔާވީމަ އުޅެމުންދިޔަ އެޕާޓްމެންޓް ޗޭންޖްކޮއްލީ އެތާ ކުލި ތަންކޮޅެއް ބޮޑު ވީމަ. ދެން މިހާރު މިއުޅޭގޭ ކުރިމަތީ ހުންނަ އެޕާޓްމެންޓްގަ އުޅޭ މާއިން ވަރަށް ލޯބިވާ ކުއްޖެއް… ފުރަތަމަ ނަޒަރުން މާއިންއަށް އެކުއްޖާ ދެކެ ލޯބިވެވުނީ… މާއިން އަކީ ދުވަހަކު އަންހެންކުއްޖަކާ ދޭތެރޭ އެފަދަ ނަޒަރަކުން ދެކުނު މީހެއްވެސް ނޫން… އެކަމް ފުރަތަމަ ފެނިލުމުންވެސް އެ ސޫރަ ހިތުގަ ބިންވަޅު ނެގުނު… އެކުއްޖާ ގިނަ ވަގުތު ބެލްކަނީގަ ހޭދަ ކުރާތީ މާއިންވެސް ވަރައް ހުންނަށް ބެލްކަނީގަ ބަލަން… މާއިން ބެލްކަނީގަ ހުންނައިރު ވަރަށް ރީއްޗަށް އެކުއްޖާގެ ބެލްކަނި ފެނޭ… އެކަމް މާއިން އަށް ފަހުން އިނގުނީ އެއީ މާއިންގެ ބޮސްގެ އަންހެނުންކަން… ވަރަށް ދެރަވި އެ ހަނދާން ފޮހެލެވޭތޯ ވަރަށް މަސައްކަތް ކުރަން އެކަމް ނޭންގެ މާއިން އަށް ވާގޮތެއް.. ހަމަ ހިތް އެދެނީ އެ ސޫރަ ދެކިލަން… ހިތާ ދެކޮޅަށްވެސް ބެލްކަނީގަ އެ ކުއްޖާގެ ހަރަކާތް ތަކަށް ބަލަން މާއިން އަށް ހުރެވޭ… އަލް ޕްލީޒް ހެލްޕް މީ… އައި ޑޯންޓް ނޯ ވަޓް ޓްޑޫ…” މާއިންގެ ވާހަކަ ނިމުނު އިރު އަލްޔާ އިނީ ފާޑަކަށް ގަނބުވެފައެވެ. އަނެއްކާ މާއިން އަކީ ބެލްކަނީގަ އަލްޔާއަށް ބަލަން ހުންނަ ޒުވާނާބާއޭ އަލްޔާ ހިތައްއެރިއެވެ.\nAs i said mi story akee kurin Esfiyaiga publish kuri My first story. Kudhi kudhi chnges thakaa eku alun mi ID in mi upkurany.. First episode https://www.esfiya.com/25865/ . Enjoy Reading. Dailykoh mi story upkohdheynan In sha Allah ❤\nmi first dhw .. varah reethi\nThankx shelly ❤\nވަރަށް ރީތި… ސާންޑީއަށް ހީވަނީ މާއިންއަށް ހީވީ ކަންނޭނގެ އަލްވިންއަކީ އަލްޔާގެ ފިރިމީހާ ކަމަށް… 3ވަނަ ބަޔަށް އެބަ ވަރަށް އިންތިޒާރު ކުރެވޭ\nThankx saandy. ❤ And Finally dhw ? You know what i mean ?\nV nice vaane hen hiyve.\nDaily koh up kohdheynamey bunima v ufaa vehjje. Keep it up…. mimmi.\nThankx Shaai ❤\nNice. Waiting for the next part.\nThankx yus ❤\nNice.. BT ebain rangalhu kollan jehey Thankolheh.. Sai dheynshekey nukiyaane..aee kuh gotheh.. Sai dheyshey kiyaany.. Kiyamun dhiyairu alhaigathymaa bunely.. Alhugandu menge dhivehi mudharris v ginain bunaaneekuh rangalhu kuran.. Anyways keep up the good work.\nThankx Xeesha ❤\nLiumuge kuh v gina but stroy v nice vanehen heevanee gd keep it up den faharakun rangalhu kohlaathi …….\nThankx Ss. Aslu recheck kohnulaa upkohlevunyma ae.. next part thakuga ebai rangalhukohlaanan ❤\nV v v v nice mibaivex .\nThankx Afoo ❤\nMashaa Allah v v reethi vaanehen heevey,plx up daily\nThankx Haw ❤\nMaahy emme furathama mi part genesdheny iru hurihaa part eh kin fahun aissa vaahaka up nukurey ehnve hury v sad vefa ? dhn mihaaru anehkaa vaahaka up kuran fettyma v happy vejje ☺ dis story is awesom ? I Lurw this story ❤❤❤\nThankx maahy ❤\nkobatha funloabi stry\nFun loabi story ge part2up kuran fashaany Aprilga. Mi story aky kurin genesdheefa in story akah v ma upkohlanee alun.\nNo words mimmi mi vaahaka start kohfa in goi varah reethi I think this one will be more beautiful than the last one\nI mean I think ur improving\nWoww…stry vrh reethi.. waiting fr nxt prt.. plxx upload nxt part soon\nVara reethi mi story ves next part avaha up kolachey\nThankx Mifu ❤\ndaily up kohdhecheyy …… mi story vara salhi\nThankx Kia ❤\nSaikaleh Park kohfa eh noannaane. Park kohfa hunnaanee. Car pickup fadha echchehi Park kohfa onnaanee.\nMi Story esfiya saittun V dhurah kiyaafa huree ekam mihaaru mi story mihuree2paat meeham aheren esfiyain kee story meekihneh mivee alun mi genes dheneetha mimmi\nYah kurin genesdhinin.. Mi first stoy ❤\nwowww,…. vvv reethi…. knirakun nxt prt?\nWow. Speechless . Vara reethi\nއަބަދުވެސް މިހިތުގާ ވެޔޭ (9)\nހިތާމަ ލޯބި May 2, 2020\nމިހިތް އެބަ ތެޅޭ ހަމަ ކަލާއަށް ހުވާ – 8\nލޯބި July 17, 2016\nލޯ މެރޭ ހިިނދު ހީވޭ ގާތުގާ ވާހެން (25)\nހިތާމަ އެހެނިހެން ލޯބި April 30, 2017


helicopter Dhuhvan Dhivehi sifain thamreenu Kuran fashaifi\nހެލްކޮޕްޓަރު ދުއްވަން ދިވެހި ޕައިލެޓުން ތަމްރީން ކުރަނީ\nހެލިކޮޕްޓަރު ދުއްވުމަށް ދިވެހި ޕައިލެޓުން ތަމްރީން ކުރުމުގެ މަސައްކަތް ކުރިއަށްދާ ކަމަށް އެންއެންޑީއެފުން ބުނެފި އެވެ.\nއެމްއެންޑީއެފުން މިހެން ބުނެފައިވާއިރު ރާއްޖެއަށް އިންޑިއާއިން ހަދިޔާކުރި ދެ ހެލްކޮޕްޓަރު ދުއްވަން އިންޑިއާ ސިފައިން ތިބޭތީ އެކަމާ ބައެއް ފަރާތްތަކުން ކަންބޮޑުވުން ފާޅުކުރަމުންދެއެވެ. އަދި ހެލްކޮޕްޓަރު އޮޕަރޭޓްކުރަން ދިވެހި ސިފައިންނާ ހަވާލު ނުކުރާތީ ފާޑުކިޔުން ބޮޑުވެފައިވަނިކޮށެވެ.\nއަވަސްއާ މިރޭ ވާހަކަ ދައްކަވަމުން އެމްއެންޑީއެފްގެ އިސް ތަރުޖަމާން މޭޖާ އިބްރާހިމް އާޒިމް ވިދާޅުވީ އިންޑިއާގެ އިތުރުން ބައެއް އެހެން ޤައުމުތަކުންވެސް ޕައިލެޓުން ތަމްރީން ކުރުމަށް ފުރުސަތު ލިބިފައިވާ ކަމަށެވެ.\nހެލިކަޕްޓަރު ޕައިލެޓުން ތަމްރީން ކުރުމަށް މީހުން ހޯދުމަށް ވަރަށް ގިނަފަހަރެއްގެ މަތީން ވަނީ އިއުލާނުކުރެވިފައިވާ ކަމަށާ ނަމަވެސް އެކަމަށް ޝަރުތު ހަމަވާ މީހުން ކުރިމަތިނުލާ ކަން އާޒިމް ފާހަގަ ކުރެއްވިއެވެ.\nއަދި ހެލިކަޕްޓަރު، ޕައިލެޓުން ތަމްރީން ކުރުމަށް ކުރިމަތީވަމުންދާ ގޮންޖެހުންތަކެއް އެބަހުރިކަމަށް އާޒިމް ވިދާޅުވިއެވެ.\n"އެގޮތުން އޭލެވަލް ގެ ފެންވަރު ހުރި ޝަރުތު ހަމަވާ ފަރާތްތައް ކުރިމަތި ނުލުމާއި، ކޮމާޝަލް ޕައިލެޓް ލައިސަންސް (ސީ.ޕީ.އެލް) ހަދައިގެން ރާއްޖޭގެ އެހެނިހެން ކުންފުނިތަކުން ލިބޭ އުޖޫރަ ރަގަނޅު ވުމުން އެކުންފުނި ތަކަށް ޝައުގުވެރިވާކަން ފަހަގަކޮށްލެވޭ." އާޒިމް ވިދާޅުވިއެވެ.\nއާޒިމް ވިދާޅުވީ މިހާރުވެސް ކޮމާޝަލް ޕައިލެޓް ލައިސަންސް، ހަދާފައިވާ3ސިފައިންގެ މީހުން އެބަތިބި ކަމަަށާ އެފަރާތްތައް ހެލިކަޕްޓަރު ޕައިލެޓުންނަށް ވުމަށް ވަކި\nޚާއްސަ ތަމްރީންތަކެއް ހަދަން ޖެހޭ ކަމަށެވެ. އަރި އެކަމަށް ވާންޖެހޭ ތައްޔާރީތައް ދަނީ ކުރަމުން ކަމަށެވެ.\n"އަދި ކުރިމަގުގައި ސީ.ޕީ.އެލް އާއި އެކުއެކީގައި ހެލިކަޕްޓަރު ޕައިލެޓް ޓްރޭނިން ހިމެނުމަށް ދަނީ އިންތިޒާމުތައް ހަމަޖައްސަމުން. އަދި މި އަހަަރުތެރޭގައި ހެލިކަޕްޓަރު ޕައިލެޓުން ޓްރޭނިންގ ކުރުމުގެ މަސައްކަތް ފެށެނޭ."\nދާދި ފަހުން ޓީވީ ޕްރަގްރާމެއްގައި ވާހަކަ ދައްކަވަމުން މިނިސްޓަރު މާރިޔާ ވިދާޅުވީ ދިވެހި އަސްކަރިއްޔާގައި ބޭރުގެ އެއްވެސް ބަޔަކު ނުތިބޭ ކަމަށާއި އަސްކަރިއްޔާގައި ތިބެނީ ދިވެހިން އެކަނި ކަމަށެވެ. އެހެންކަމުން އަސްކަރިއްޔާގައި މިނިވަންކަމާއި އަމިއްލަވަންތަ ކަމެއް ނެތް ވާހަކައަކީ އެއްވެސް އަސާސެއް ނެތި އިދިކޮޅު ފަރާތްތަކުން ދައްކަމުންދާ ވާހަކައެއް ކަމަށް އެކަމަނާ ވިދާޅުވި އެވެ.\nމިނިސްޓަރުގެ މި ވާހަކަފުޅަށްވެސް ގިނަ ބަޔަކު ވަނީ ވަރަށް ބޮޑަށް ފާޑުވިދާޅުވެފައެވެ.


BREAKING: Covid-19: Fassivi Adhadhu 2.1 Million Ah Araifi - Vaguthu\nކޮވިޑް-19: ފައްސިވި އަދަދު 2.1 މިލިއަނަށް އަރައިފި\nކޮވިޑް-19 ޖެހުނު މީހުންގެ އަދަދު 2.1 މިލިއަނަށް އަރައިފިއެވެ.\nމިހާތަނަށް ލިބިފައިވާ ތަފާސް ހިސާބަށް ބަލާއިރު 2,108,639 މީހަކު ވަނީ ކޮވިޑް-19 އަށް ފައްސި (ޕޮޒިޓިވް) ވެފައެވެ. މިހާތަނަށް މި ވައިރަސް ޖެެހިގެން 137,060 މަރުވެފައެވެ. އަދި މިހާތަނަށް ބަލިން ރަނގަޅުވީ 527,471 މީހުންނެވެ.\nފަރުވާއެއް އަދި ހޯދިފައިނުވާ މި ބަލި ޖެހިގެން މިހާތަނަށް އެންމެ ގިނަ ރިޕޯޓް ކޮށްފައިވަނީ އެމެރިކާއިންނެވެ. އެގައުމުން މިހާތަނަށް 650,833 މީހަކު ރިޕޯޓް ކޮށްފައިވާއިރު، ބަލި ޖެހިގެން 32,707 މީހަކު ވަނީ ރިޕޯޓް ކޮށްފައެވެ. މިއީ ބަލި ފެތުރެންފެށިތާ އެންމެ ކުޑަ ދުވަސްކޮޅެއްގެ ތެރޭގައި ބަލި ފެތުރިފައިވާ ގައުމުތަކުން އެންމެ ގިނަ މީހުން ފައްސި (ޕޮޒިޓިވް) ވެފައިވާ ގައުމެވެ.\nދެވަނަ އަށް އެންމެ ގިނަ މީހުން ސްޕެއިން އިން ފައްސިވެފައިވާއިރު،3ވަނަ އަށް އޮތީ އިޓަލީއެވެ. އެދެގައުމު ދޫކޮށް އެންމެ ގިނަ މީހުން ފައްސިވެފައިވަނީ ފްރާންސްއިންނެވެ. މި ހަތަރު ގައުމާއި އެކީ ޖުމްލަ6ގައުމަކުން ވަނީ ބަލި ޖެހިގެން ލައްކައަކަށްވުރެ ގިނަ މީހުން ރިޕޯޓް ކޯށްފައެވެ.\nދުނިޔޭގެ 210 ގައުމާއި ސަރަހައްދު ހިމެނޭހެން މި ބަލި ފެތުރިފައިވާއިރު، މިހާތަނަށް މި ވައިރަސް އާއި ހަނގުރާމަ ކުރުމަށް ވެކްސިނެއް އުފެއްދިފައެއް ނުވެއެވެ. ސިއްހީ ނިޒާމު އެންމެ ވަރުގަދަ ގައުމުތަކުގައިވެސް މި ބަލި ޖެހިގެން މީހުން މަރުވަމުން އަންނަ އަދަދު ދަށެއް ނުވެއެވެ.\nކޮވިޑް-19 އެންމެ ފުރަތަމަ ފެނިފައިވަނީ ޗައިނާގެ ސިޓީއެއް ކަމަށްވާ ވުހާން އިންނެވެ. ގިނަ ބަޔަކު ބުނެފައިވަނީ އެ ގައުމުން ބަލި ފެންނަން ފެތުރެން ފެށުމުން ކޮންޓްރޯލް ކުރުމަށް އުނދަގޫވާނެ ކަމަށެވެ. އެހެން ނަމަވެސް ޗައިނާއިން މިހާރު ވަނީ ބަލި ފެތުރުން ކޮންޓްރޯލް ކޮށްފައެވެ.


ފަތުވާ: ރަށުގައި ޤާއިމުވެހުރި އިމާމަކު ނަމާދުކުރަމުން ދަނިކޮށް، ދަތުރުވެރިއަކު ޖަމާޢަތުގައި ބައިވެރިވާނަމަ… – DhiSalafiyyah\nފަތުވާ: ރަށުގައި ޤާއިމުވެހުރި އިމާމަކު ނަމާދުކުރަމުން ދަނިކޮށް، ދަތުރުވެރިއަކު ޖަމާޢަތުގައި ބައިވެރިވާނަމަ…\n12/11/2012 ޢިލްމުވެރިންގެ ފަތުވާ, ދީންދިސަލަފިއްޔާ\n(ސ 224) ރަށުގައި ޤާއިމުވެހުރި އިމާމު ނަމާދުކުރަމުން ދަނިކޮށް، ދަތުރުވެރިޔާއަށް އެއިމާމާއެކު ބައިވެރިވެވުނީ ފަހު ދެރަކުޢަތުގައިނަމަ، ފަހެ ދަތުރުވެރިޔާ ޤަޞްރަށް ނިޔަތްގަނެ އެއިމާމާއެކު ސަލާމްދޭނީ ހެއްޔެވެ؟\nޖަވާބު: ރަށުގައި ޤާއިމުވެ ހުންނަމީހެއްގެ އިމާމުކަމުގެ ދަށުގައި ދަތުރުވެރިޔަކު ނަމާދުކޮށްފިނަމަ، ޤަޞްރުކުރުން ދަތުރުވެރިޔާއަށް ހުއްދަނުވާނެއެވެ. އެއީ ނަބިއްޔާ صلى الله عليه وسلم ގެ އަންނަނިވި ޙަދީޘްފުޅުގެ ޢާންމު ލަފްޒުގެ ސަބަބުންނެވެ.\n((…مَا أَدْرَكْتُمْ فَصَلُّوا وَمَا فَاتَكُمْ فَأَتِمُّوا)) [أخرجه البخاري/ كتاب: الأذان / باب: لا يسعى إلى الصلاة… (٦٣٦) ، ومسلم / كتاب: المساجد / باب: استحباب إتيان الصلاة بوقار (١٥١)]\nމާނައީ: “…ތިޔަބައިމީހުންނަށް ލިބުނުމިންވަރަށް ނަމާދުކުރާށެވެ.[އެބަހީ: ލަހުން ޖަމާޢަތަށް އާދެވިއްޖެނަމަ] އަދި ފާއިތުވީބައި ފުރިހަމަކުރާށެވެ.”\nމިއަށް ބިނާކޮށް، ދަތުރުވެރިއަކަށް ރަށުގައި ޤާއިމުވެހުރި އިމާމެއްގެ ފަހަތުގައި [ހަތަރު ރަކުޢަތުގެ ނަމާދެއްގެ] ފަހު ދެރަކުޢަތް ލިބުނުނަމަ، ވާޖިބުވެގެންވަނީ އިމާމުމީހާ ސަލާމްދިނުމަށްފަހު ދެރަކުޢަތް ކުރުމެވެ. އަދި ނަމާދު ޤަޞްރުކޮށް، އިމާމުމީހާއާއެކު ސަލާމްދިނުން އޭނާއަށް ހުއްދަނުވާނެއެވެ.\nفتاوى أركان الإسلام / ص: ٣۰٧ / طبعة: دار الثريا للنشر


އިދިކޮޅު ވަރުގަދަ ކޯލިޝަނެއް ފެންނާނެ - ޢަބްދުއްރަހީމް އިދިކޮޅު ވަރުގަދަ ކޯލިޝަނެއް ފެންނާނެ - ޢަބްދުއްރަހީމް\nއިދިކޮޅު ވަރުގަދަ ކޯލިޝަނެއް ފެންނާނެ - ޢަބްދުއްރަހީމް\nކުރީގެ ރައީސް ޢަބްދުﷲ ޔާމީނާއި ޕީއެންސީގެ ވަގުތީ ރައީސް ޢަބްދުއްރަޙީމް ޢަބްދުﷲ ކޯލިޝަން އެއްބަސްވުމެއްގައި ސޮއި ކުރެއްވުމަށްފަހު އެއްބަސްވުން ބަދަލުކުރަނީ:\nވަރުގަދަ ކޯލިޝަނެއްގެ ގޮތުގައި އިދިކޮޅު ވަރަށް އަވަހަށް ފެންނާނެކަމަށް ޕީޕަލްސް ނޭޝަނަލް ކޮންގްރެސް، ޕީއެންސީގެ ވަގުތީ ރައީސް ޢަބްދުއްރަޙީމް ވިދާޅުވެއްޖެއެވެ.\nޕީއެންސީއާއި، ޕީޕީއެމް ގުޅިގެން މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން ފޮނަދޫ ދާއިރާގެ މެންބަރު ޢަބްދުއްރަޙީމް ވިދާޅުވީ، އެ ދެޕާޓީއަކީ ދިވެހިވަންތަ ސިފަތަކާއެކު މަސައްކަތްކުރާ ޕާޓީތަކެއްކަމަށާއި، ދެޕާޓީގެ ފިކުރަކީ އެއް ފިކުރެއް ކަމަށެވެ. ނަމަވެސް ދެޕާޓީގެ ހިންގުމުގައި ތަފާތުތަކެއް ހުރެދާނެކަމަށާއި، އެހެންނަމަވެސް ދެ ޕާޓިގެ ލީޑާޝިޕްވެސް އޮތީ ކުރީގެ ރައީސް ޔާމީންގެ ފަހަތްޕުޅުގައި ކަމަށް އަބްދުއްރަހީމްގެ ވާހަކަފުޅުގައި ވަނީ ވިދާޅުވެފައެވެ.\n"އިއްޔެވެސް އަޅުގަނޑުމެން ދޮޅު ގަޑިއެއްހާއިރު އަޅުގަނޑުމެން ދެ ޕަޓިގެ އިސްވެރިންނާއެކު ރައީސް ޔާމީން ބައްދަލުކުރައްވާ ދެޕާޓީ ހިންގުމުގައިވެސް އެމަނިކުފާނަށް ފެނިވަޑައިގަންނަވާ ލަފާފުޅާ އިރުޝާދުތަކެއް އަޅުގަނޑޫމެންނަށް ދެއްވި. އެއްވެސްކަހަލަ ހިތްހަމަ ނުޖެހުމެއް އަޅުގަނޑުމެންގެ ތެރެއަކު ނެތް."\nޢަބްދުއްރަހީމް ވިދާޅުވީ ޒިންމާދާރު އިދިކޮޅު ކޯލިޝަނެއް ރައްޔިތުންނަށް ދައްކައިދޭނެކަމަށާއި، އެއީ ހަމައެކަނި މަގުމަތީގެ ހަރަކާތްތަކެއް ނޫން ކަމަށެވެ. އޭގެ ބަދަލުގައި ސަރުކާރުން ކުރާ ކަންތައްތަކަށް ފާރަވެރިވެ، ސަރުކާރުން ހަދާ ގޯސްތައް ރައްޔިތުންގެ ސަމާލުކަމަށް ގެންނާނެކަމަށާއި، ބައިނަލްއަޤްވާމީ މުއައްސަސާތަކާއި މިނިވަން މުއައްސަސާތަކުގެ ސަމާލުކަމަށްވެސް ގެންނަންޖެހޭ ކަންކަން ގެންނަވާނެކަމަށް އޭނާ ވިދާޅުވިއެވެ.\nރައީސް ޔާމީން ސަރުކާރުގެ ކުރީގެ ހޯމް މިނިސްޓަރ ޢުމަރު ނަސީރާއި އެ ސަރުކާރުގެ ނާއިބު ރައީސް ޑރ. މުޙައްމަދު ޖަމީލް ޕީޕީއެމް ޕީއެންސީގެ ލީޑާޝިޕާއި ގުޅިވަޑައިގަތުމަށް އުޅުއްވާކަމަށް ދެކެވޭ ވާހަކަތަކާއި ގުޅިގެން ޢަބްދުއްރަހީމް ވިދާޅުވީ، ސިޔާސީ މަސްރަޙްގައި އެއީ ނުވާނެ ކަމެއްކަމެއް ނުދަންނަވާނެ ކަމަށެވެ.\nމުޒާހަރާކުރި ބިދޭސީން އެމީހުންގެ ޤައުމުތަކަށް ފޮނުވާލައިފި\nގުޅިފަޅު ހިއްކައިގެން ބަނދަރު ހަދަން ނިންމީ ވަރަށް ގިނަ ގޮތް ގޮތައް ބެލުމަށްފަހު: އަސްލަމް\nއޭޝިއަން ކޮލެޖް އޮފް ޖާރނަލިޒަމްގެ ސްކޮލާރޝިޕް ފުރުޞަތު ރާއްޖެއަށް!\nބްރިޖްމަތިން ފުންމާލި މީހަކު ހާލު ބޮޑުވެގެން ފަރުވާދެނީ\n48 އަހަރުގެ ތެރޭގައި ފުރަތަމަ ފަހަރަށް ސިންގަޕޯރ އެއަރލައިންސްއަށް ގެއްލުމާއި ކުރިމަތިލާން ޖެހިއްޖެ


LGA fail vefaavaa kamah vidhaalhuve Kumundhoo council Raees ge hoonu hamalaa eh!\nކުމުންދޫ ކައުންސިލްގެ ރައީސް އަމީން މުހައްމަދު--\nއެލްޖީއޭ ފެއިލްވެފައިވާކަމަށް ވިދާޅުވެ ކުމުންދޫ ކައުންސިލް ރައީސްގެ ހޫނު ހަމަލާއެއް\nކައުންސިލްތަކުގެ ބަލަދުވެރިކަމަށް ލޯކަލް ގަވަރމެންޓް އޮތޯރިޓީ (އެލްޖީއޭ) އިން އިހުމާލުވެކަމަށް ވިދާޅުވެ ހދ ކުމުންދޫ ކައުންސިލްގެ ރައީސް އަމީން މުހައްމަދު، އެލްޖީއޭއާމެދު ހިތްހަމަނުޖެހުންފާޅުކުރައްވައިފި އެވެ.\nކައުންސިލްތަކުގެ ބެލެނިވެރި ފަރާތްކަމުގައިވާ އެލްޖީއޭއަށް އަމީން ފާޑުވިދާޅުވެފައިމިވަނީ 2019 ވަނަ އަހަރުގެ ކައުންސިލްތަކުގެ ޕާފޯމަންސް އިންޑެކްސް އެ އޮތޯރިޓީން މިއަދު އާންމުކޮށްފައިވަނިކޮށްނެވެ. އެ ރޭންކިގައި ހދ އަތޮޅުގައި އެންމެ ދަށުގައި އޮތީ ކުމުންދޫ އެވެ.\nއެކަމަށް އިޝާރާތްކުރައްވަމުން މިރޭ އަމީން ކުރެއްވި ޕޯސްޓެއްގައި ވިދާޅުވީ، އެލްޖީއޭއިން ނެރެފައިވާ ޕާފޯމަންސް އިންޑެކްސްގައި ކުމުންދޫ ކައުންސިލް ދަށްވެފައި އޮތުމަކުން އެއްވެސް ރައްޔިތަކު ކަންބޮޑުވާކަށް ނުޖެހޭ ކަމަށެވެ. ކުމުންދޫ ކައުންސިލުން ވާނީ ރައްޔިތުންނަށް ރަށްވެހިކަމުގެ ހިދުމަތް ދިނުމުގައި އަވަދިނެތި މަސައްކަތް ކޮށްފަކަމަށެވެ.\nއޭނާ ވިދާޅުވީ، ރައްޔިތުންނަށް ދޭން ޖެހޭ ހިދުމަތް ދީފައި ޕާފޯމަންސް އިންޑެކްސް މަތިން ހޯދުމަށް ފޮނުވަން ޖެހޭ ރިޕޯޓްތައް ފޮނުވުމަށް ވަގުތެއް ނޯނަ ކަމަށެވެ. އިންސާނީ ވަސީލަތް ތަރައްގީކުރުމާއި އޮނިގަނޑުގައި ހިމެނޭ ވަޒީފާތައް ހޯދަން އާދޭސް ކުރާތާ6އަހަރުވެއްޖެ ކަމަށާއި ކައުންސިލުން މިހާތަނަށް ކުރަމުންދާ އިދާރީ މަސައްކަތުގެ 50 އިންސަތަ މަސައްކަތް ކުރަމުންދަނީ ތިން ކައުންސިލް މެމްބަރުން ކަމަށްވެސް އަމީން ވިދާޅުވި އެވެ.\nLocal Government Authority nerefaivaa performances index gai kumundhoo council dhahhvefa othumakunn ehhvess rayyithaku...\nPosted by Ameen Mohamed on Friday, February 26, 2021\nއެމްޑީޕީއަށް ނިސްބަތްވެވަޑައިގަންނަވާ، އަމީން ވިދާޅުވީ ތަހުޒީބު ޒަމާނެއްގައި ކައުންސިލްތަކަށް ގާނޫނުން ލާޒިމްކުރާ އެންމެހާ ހިދުމަތް ދިނުމުގައި ރަށްރަށު ކައުންސިލްތަކުގެ މެދުގައި އެއްހަމައަކުން މުވައްޒަފުން ތިބެންޖެހޭ ހިނދު ކުމުންދޫ ކައުންސިލުގައި މިވަގުތު ތިބި މަދު މުވައްޒަފުންނާއެކު ޕަފޯމަންސް ދައްކަމުންދަނީ އެއްވަނާގައި ކަމަށެވެ.\nމި އިންޑެކްސްގައި ހދ އަތޮޅުން އެއްވަނާގައި އޮތީ ނެއްލައިދޫ އެވެ. ދެވަނާގައި ކުރިނބީ އޮތްއިރު ތިންވަނައަށް ގޮސްފައިވަނީ ވައިކަރަދޫ އެވެ. ކައުންސިލްތަކުގެ ޕާފޯމަންސް އިންޑެކްސްގައި ރޭންކު ކުރާގޮތާމެދު ގިނަ ކައުންސިލްތަކަކުން އަބަދުވެސް ކަންބޮޑުވުންފާޅުކުރެ އެވެ.\nލޯކަލް ޕާރފޯމަންސް އިންޑެކްސްއަކީ ކައުންސިލްތަކުން ކުރާ މަސައްކަތްތަކުގެ ފެންވަރު ވަޒަންކުރުމަށް 2015 ވަނަ އަހަރު ތައާރަފު ކޮށްފައިވާ ހާއްސަ އިންޑެކްސްއެކެވެ.\nއަތޮޅު ކައުންސިލްގެ ކުރީގެ ނައިބު ރައީސްއަށް ލިބިލެއްވީ7ވޯޓް\nކުމުންދޫ ދުރު ރާސްތާ ތަރައްގީގެ ތަސައްވަރުން އުންމީދާއި އުޖާލާކަން\nކުމުންދޫ ނޭޗާ ޕާކް ހިމެނޭ ސަރަހައްދު ހިމާޔަތްކޮށްފި


Sarukaarun kaaduge aga genai badalaa gulhigen rayithunge huri kanboduvun haamako nerey noosbayaan\nސަރުކާރުން ކާޑުގެ އަގަށް ގެނައި ބަދަލާ ގުޅިގެން ރައްޔިތުންގެ ހުރި ކަންބޮޑުވުން ހާމަކޮށް ނެރޭ ނޫސްބަޔާން\n6 އޮކްޓޯބަރ 20165years ago\nސަރުކާރުން ކާޑުގެ ބާވަތްތަކުން ސަބްސިޑީ ކަނޑާލުމާ ގުޅިގެން ހަނޑޫ،ހަކުރު އަދި ފުށުގެ އަގުތައް ދެގުނައަށް އުފުލިގެން ދިއުމާއެކު ދިވެހި ރައްޔތުންނަށް ވަނީ ނުހަނު ބޮޑު ނުތަނަވަސް ކަމަކާ ކުރިމަތިލާން ޖެހިފައެވެ. ކުއްލިއަކަށް ގެނެވުނު މިބަދަލަކީ އޭގެ ސަބަބުން ރައްޔިތުންގެ ދިރިއުޅުމަށް ނުހަނު ނޭދެވޭ އަސަރު ކުރާނޭ ކަމެއްކަމާ މެދު އެއްވެސް ޝައްކެއް ނެތެވެ.\nކަރަންޓްގެ އަގު ބޮޑު ކުރިތާ، މާ ގިނަ ދުވަސްތަކެއް ނުވަނީސް މީންޒަމާނެއްގައިވެސް ބޮޑުނުވާވަރަށް ކާޑުގެ އަގު މަތިވެގެން ދިއުމަކީ އައްޑޫގެ ރައްޔިތުން ނުހަނު ކަންބޮޑުވެފައިވާ ކަމެކެވެ. އޭގެ ނޭދެވޭ އަސަރު އެންމެ ބޮޑަށް ކޮށްފައިވަނީ އައްޑޫ ސިޓީއަށް ކަމަށްވާތީއެވެ. ރާއްޖޭގެ އެހެން ހުރިހާ ހިސާބަކަށް ވުރެ ކާޑުގެ ބާވަތްތައް ލިބޭ އަގު އައްޑޫސިޓީގައި ވަނީ ބޮޑުވެފައެވެ. ގިނަ ރައްޔިތުންނަކީ ލިބޭ މަދު މުސާރަ ކޮޅުން ދިރިއުޅުމުގެ ޚަރުދުތައް ދެކޮޅު ޖެއްސޭ ބައެއް ނޫނެވެ. މިފަދަ ގޮތަކަށް އަސާސީ ބާވަތްތަކުގެ އަގުތައް އުފުލިގެން ދިއުމުން ރައްޔިތުން ވަރަށް ބޮޑަށް ނިކަމެތިވެގެން ދާނެކަން ކަށަވެރެވެ. ވަޒީފާގެ ބާޒާރެއްނެތް، މިފަދަ އާމްދަނީގެ ވަސީލާތްތައް މަދު ތަނެއްގައި އެތަކެއް ޤުރުބާނީއެއްވެގެން ޒަރޫރީ ބޭނުންތަކަށް ކޮންމެ މަހަކު އެއްކުރަން ލިބޭ ފައިސާ މަދުވެ ފުދުންތެރިކަން ދަށްވެގެން ދިއުމަކީ، އައްޑޫސިޓީގެ އިޤްތިސާދު ހަލާކުވެގެންދާ ވަރުގެ ކަމެކެވެ.\nކަންމިހެން ހުރުމާ އެކު ކާޑުގެ ބާވްތަތަކުގެ އަގަށް ސަރުކާރުން މިގެންނެވި ބަދަލާ މެދު އަލުން ރިޔާއަތް ކޮށް އަގުތަކަށް ހެޔޮ ބަދަލެއް ގެނެސް ދެއްވުމަށާއި ރައްޔިތުންނަށް ނިކަމެތިކަން ނާންނާނެ ފަދަ ގޮތަކަށް މިފަދަ ޒަރޫރީ ކަންކަން ނިންމެވުމަށް އައްޑޫ ސިޓީ ކައުންސިލްގެ ފަރާތުން ދިވެހި ސަރުކާރަށް އިލްތިމާސްކޮށް މިނޫސް ބަޔާން ނެރުނީމެވެ.\nޕަބްލިޝް ކުރި ތާރީޚް: 06-10-2016


SunOnline: ގެއްލިގެން ހޯދާ ކުދިން ފެނުމުން ފޮޓޯ އާންމު ނުކުރަން އެދެފި\nގެއްލިގެން ހޯދާ ކުޑަކުންދިން ފެނުމަށްފަހު އެ ކުދިންގެ ފޮޓޯ މީޑީއާގައި އާންމު ނުކުރުމަށް މީޑިއާ ކައުންސިލް (އެމްއެމްސީ) އެދިއްޖެ އެވެ.\nމީޑިއާ ކައުންސިލުން މިއަދު ނެރުނު ބަޔާނެއްގައި ބުނެފައި ވަނީ ގެއްލިގެން އިއްޔެ ހޯދަމުންދިޔަ ކުޑަކުއްޖެއްގެ ފޮޓޯ މީޑިއާގައި ހާމަކޮށްފައި ވަނީ އެ ކުއްޖާ ފެނުނު ފަހުން ކަމަށެވެ. އަދި އެއީ މީޑިއާގެ ހަމަތަކާއި އަހުލާގީ މިންގަނޑާއި އަދި ކުޑަކުދިންނާ ގުޅޭ ހަބަރާއި މައުލޫމާތު ހާމަކުރުމުގެ ގައިޑްލައިންއާ ހިލާފު ކަމެއް ކަމަށެވެ.\n"ކުއްޖަކު ގެއްލިގެން ހޯދަމުންދަނިކޮށް ނުފެނިގެން ކުއްޖާއަށް ލިބިދާނެ ގެއްލުމަކުން ސަލާމަތް ކުރުމަށްޓަކާ އެނިޔަތުގަ ފޮޓޯ އާންމު ކުރިނަމަވެސް ކުއްޖާ ފެނުނު ފަހުން ފޮޓޯ އާންމު ކުރުމަކީ މީޑިއާގެ ހަމަތަކާއި އަހުލާގީ މިންގަނޑުގެ އިތުރުން ކުޑަކުދިންނާ ގުޅޭ ހަބަރާ މައުލޫމާތު ހާމަކުރުމުގެ ގައިޑްލައިނާ، ހިލާފް ކަމެއްކަމުގައި ދެންނެވީމެވެ،" މީޑިއާ ކައުންސިލްގެ ނޫސް ބަޔާނުގައިވެ އެވެ.\nމީޑިއާ ކައުންސިލުން އިލްތިމާސްކޮށްފައި ވަނީ ކުޑަކުންދިންނާ ގުޅޭ ހަބަރާ މައުލޫމާތު ގެނެސް ދިނުމުގައި އެކަމަށްޓަކާ އެކުލަވާލާފައިވާ މިންގަނޑުތަކާއި ގައިޑްލައިންތަކުގެ އިމުގައި ނޫސްވެރިންނާއި ނޫސް އިދާރާތައް މަސައްކަތް ކުރުމަށް ނަސޭހަތްތެރިވާ ކަމަށެވެ.


ރައީސުލްޖުމްހޫރިއްޔާ ދ. ހުޅުދެލި ކައުންސިލަރުންނާއި މުއައްސަސާތަކުގެ އިސް ވެރިންނާ ބައްދަލުކުރައްވައިފި - The President's Office\nރައީސުލްޖުމްހޫރިއްޔާ ދ. ހުޅުދެލި ކައުންސިލަރުންނާއި މުއައްސަސާތަކުގެ އިސް ވެރިންނާ ބައްދަލުކުރައްވައިފި\n16 އޮކްޓޫބަރު 2019، ރިފަރެންސް: 2019-817\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙް ނިލަންދެ އަތޮޅު ދެކުނުބުރީ ދެރަށަކަށް މިހާރު ކުރައްވާ ދަތުރުފުޅުގައި އެއަތޮޅު ހުޅުދެލީ ރަށު ކައުންސިލާ އަދި އެރަށުގެ މުއައްސަސާތަކުގެ އިސް ވެރިންނާ ބައްދަލުކުރައްވައިފިއެވެ. މި ބައްދަލުކުރެއްވުންތައް ބޭއްވަވާފައިވަނީ ހުޅުދެލީ ސްކޫލްގައެވެ.\nހުޅުދެލީ ކައުންސިލާއެކު ބޭއްވެވި ބައްދަލުކުރެއްވުމުގައި ކައުންސިލަރުންވަނީ، ރަށުގެ ތަރައްޤީއަށް ރާވާފައިވާ މަޝްރޫޢުތަކާއި، ރަށުގެ ރައްޔިތުންނަށް ކުރިމަތިވެފައިވާ ދަތިތަކާއިބެހޭ މަޢުލޫމާތު ރައީސުލްޖުމްހޫރިއްޔާއާއި ޙިއްޞާ ކުރައްވައި، އެ ކަންތައްތަކާއި ބެހޭގޮތުން މަޝްވަރާ ކުރައްވާފައެވެ. މި ބައްދަލުކުރެއްވުމުގައި މަޝްވަރާކުރައްވާފައިވާ ބައެއް ކަންތައްތަކުގެ ތެރޭގައި ބަނދަރުގެ ދަތިކަމާއި، ރަށަށް ކުރިމަތިވެފައިވާ ބިމުގެ ދަތިކަމާއި، ކަރަންޓުގެ ޚިދުމަތް އެންމެ ފުރިހަމަ ގޮތުގައި ފޯރުކޮށްދިނުމުގައި ހުރި މައްސަލަތައް ހިމެނެއެވެ.\nއަދި، ހުޅުދެއްޔަކީ މަސްވެރި ރަށެއްކަން ފާހަގަކުރައްވާ، ކައުންސިލަރުންވަނީ މަސް ކިރުވުމުގައި މަސްވެރިންނަށް ކުރިމަތިވެފައިވާ ދަތިތައް ރައީސުލްޖުމްހޫރިއްޔާއާއި ޙިއްޞާ ކުރައްވާފައެވެ. މީގެ އިތުރުންވެސް، ރަށުގެ ޒުވާނުންނަށް ބޭނުންވާ ކަންކަމުގެ މައްޗަށް އަލިއަޅުއްވާލައްވާ، ކުޅިވަރު ކުޅޭ ތަންތަން އިތުރަށް ތަރައްޤީ ކުރުމާއި ބެހޭ ގޮތުންވެސް މަޝްވަރާކުރެއްވިއެވެ.


މޭ 2019 ގައި މީރާއަށް 1.09 ބިލިއަން ރުފިޔާ ބަލައިގަނެފައިވާކަމަށް އެ އޮތޯރިޓީން މައުލޫމާތު ދީފިއެވެ. މި އަދަދަކީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއަށްވުރެ 3.4% އިތުރު އަދަދެކެވެ. ނަމަވެސް، މިއީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ 5.5% ދަށް އަދަދެކެވެ.\nވޭތުވެދިޔަ އަހަރުގެ މޭ މަހު ލިބުނު އާމްދަނީއަށްވުރެ މި އަހަރުގެ މޭ މަހުގެ އާމްދަނީ އިތުރުވުމުގެ ސަބަބަކީ ވޭތުވެދިޔަ އަހަރުގެ މޭ މަހާއި އަޅައިބަލާއިރު ޓޫރިސްޓުން ރާއްޖެ އައިސްފައިވާ މިންވަރު 36.3% އިތުރުވެފައިވުމުގެ ސަބަބުން ބީ.ޕީ.ޓީ، ޖީ.އެސް.ޓީ އަދި ގްރީން ޓެކުހުގެ ގޮތުގައި ލިބިފައިވާ ފައިސާ އިތުރުވެފައިވުމެވެ. އެހެންނަމަވެސް، މި އަހަރުގެ މޭ މަހު ލިބޭނެކަމަށް އަންދާޒާކުރި އަދަދަށްވުރެ އާމްދަނީ ދައްވެފައިވުމުގެ މައިގަނޑު ސަބަބަކީ ބޭންކް ޕްރޮފިޓް ޓެކުހުގެ ގޮތުގައި ލިބެންޖެހޭ ފައިސާ ލިބިފައިނުވުމެވެ.\nމޭ 2019 ގައި އެ އޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީއެވެ. އެއީ %61.4 ނުވަތަ 666.90 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ބީ.ޕީ.ޓީ އިންނެވެ. އެއީ 8.8% ނުވަތަ 95.40 މިލިއަން ރުފިޔާއެވެ. މީގެ އިތުރުން، ގްރީން ޓެކުހުގެ ގޮތުގައި 77.66 މިލިއަން ރުފިޔާ (7.2%)، އެއަރޕޯޓު ޑެވެލޮޕްމަންޓް ފީގެ ގޮތުގައި 64.84 މިލިއަން ރުފިޔާ (6.0%)، އެއަރޕޯޓު ސަރވިސް ޗާޖްގެ ގޮތުގައި 64.27 މިލިއަން ރުފިޔާ (5.9%) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ 116.62 މިލިއަން ރުފިޔާ (10.7%) ހިމެނެއެވެ.\nމޭ 2019 ގައި ބަލައިގަނެފައިވާ އާމްދަނީގެ ތެރޭގައި 43 މިލިއަން އެމެރިކާ ޑޮލަރު ހިމެނެއެވެ.\nގުޅުންހުރި ލިޔުންތައް: https://www.mira.gov.mv/reports/May19.pdf


ކޮންމެ މަހަކު އެއްވަރަކަށް ކަރަންޓު ބިލު ދައްކާ ޕްލޭނެއް\nމަރިޔަމް އިފާއު މޫސާ 15 ފެބްރުއަރީ 2021\nކޮންމެ މަހަކު އެއްވަރަކަށް ކަރަންޓު ބިލު ދައްކާ ޕްނޭނެއް ސްޓެލްކޯއިން ތައާރަފް ކޮށްފި އެވެ.\n"އީކުއަލް ޕޭމެންޓް ޕްލޭން" ގެ ނަމުގައި ސްޓެލްކޯއިން މިއަދު ތައާރަފްކުރި ޕްލޭނުގައި ކޮންމެ މަހަކުވެސް ކަސްޓަމަރުން ފައިސާ ދައްކަން ޖެހޭނީ އެއް އަދަދެކެވެ.\nމިޕްލޭންގެ ދަށުން ކަސްޓަމަރާއި ސްޓެލްކޯ އާއި ދެމެދު އެއްބަސްވުމެއްގައި ސޮއި ކުރެވޭނެ އެވެ. މަހުން މަހަށް ކަސްޓަމަރު ފައިސާ ދައްކަން ޖެހޭނީ ކަސްޓަމަރާއި އެކު އެއްބަސްވެވޭ އަދަދަށް ކަމަށް ސްޓެލްކޯއިން ބުންޏެވެ.\nސްޓެލްކޯއިން ބުނީ، މި އަދަދު ކަނޑައަޅާނީ ފާއިތުވެދިޔަ 12 މަސްދުވަހު ކަސްޓަމަރު ކަރްނަޓު ބޭނުންކުރި މިންވަރަށް ބެލުމަށްފަހުގައި ކަމަށެވެ. އަދި އަލަށް ކަރަންޓު ބޭނުންކުރާ ތަނެއްނަމަ އެތަނުގެ ކުޑަމިނާއި ބޮޑުމިނަށް ބަލައިފައި ކަމަށެވެ.\nމި ހިދުމަތް ހޯދުމަށް އީކުއަލް ޕޭމެންޓް ފޯމު ހުށަހެޅުމަށް ސްޓެލްކޯއިން ބުނިއިރު، ވޭތުވެދިޔަ ހުރިހާ ބިލަކަށް ފައިސާ ދައްކާފައި އޮންނަން ޖެހޭނެ އެވެ. އެއަށްފަހު ކަސްޓަމަރާއި ސްޓެލްކޯއާއި ދެމެދު އީކުއަލް ޕޭމެންޓް އެގްރީމެންޓް ހެދިގެންދާނެ އެވެ.\nމި ޕްލޭންގައި ބައިވެރިވެވޭނީ ގޭގެ ވެރިފަރާތް ނުވަތަ ކަރަންޓުގެ ވެރިފަރާތުގެ އިތުރުން އިމާރާތް ކުއްޔަށް ހިފާފައިވާ ފަރާތަށެވެ. އިމާރާތް ކުއްޔަށް ހިފާފައިވާ ފަރާތުން ޕްލޭންގައި ބައިވެރިވުމަށް އިމާރާތުގެ ވެރިފަރާތުގެ އެއްވެސް އިއުތިރާޒެއްނެތް ކަމުގެ ސިޓީއެއް ހުށަހެޅުމަށްވެސް ސްޓެލްކޯއިން ވަނީ އެދިފަ އެވެ.\nނިމިދިޔަ އަހަރަކީ ކަސްޓަމަރުންގެ އަތްމަތި ދަތި އަހަރަކަށް ވެފައި ޔޫޓިލިޓީ ބިލްތައް ދައްކަން ދަތިވި އަހަރަކަށް ވުމުން މިއަހަރު ބަލާނީ 2019 ވަނަ އަހަރުގައި ކަސްޓަމަރުން ކަރަންޓު ބޭނުންކޮށްފައިވާ މިންވަރަށް ކަމަށްވެސް ސްޓެލްކޯއިން ބުންޏެވެ. މިދިޔަ އަހަރު ގިނަ ދުވަސްތަކަކު ގޭގައި ތިބެން ޖެހުމުން ކަރަންޓު ބޭނުންކުރި މިންވަރު އިތުރުވެފައިވާކަމަށް ވެސް ސްޓެލްކޯ އިން ވަނީ ފާހަގަކޮށްފަ އެވެ.\nސްޓެލްކޯގެ މެނޭޖިންގ ޑިރެކްޓަރު ހަސަން މުގްނީ ވިދާޅުވީ، މި ޕްލޭންގެ މައިގަނޑު މަގްސަދަކީ ސަސްޓަމަރުންނަށް ބިލްތައް ދެއްކުމުގައި ލުއިފަސޭހަ ނިޒާމެއް ގާއިމުކުރުން ކަމަށެވެ. އެގޮތުން ކޮންމެ މަހަކު ދައްކާނެ ވަކި ވަރެއް ކަނޑައެޅިފައިވުމުން ކަސްޓަމަރުންނަށް ބިލް އައުމުގެ ކުރިން ދައްކަން ޖެހޭނެ އަދަދު އެނގޭނެ ކަމަށާއި، ފައިސާ ހަރަދުކުރާނެ ގޮތުގެ ޕްލޭނެއް ހަދާލަން ކަސްޓަމަރުންނަށް ފަސޭހަވެގެން ދާނެ ކަމަށެވެ.\nއަރުޝީފަށް ނެގީ 16/02/2021 12:21\nއެންމެފަހުން އަޕްޑޭޓްކުރީ 16/02/2021 12:21\nޕޮލިސް ސްޓާފް ސަރޖަންޓް ޖާވިދު އިސްމާޢީލް 17 މިނެޓު ކުރިން\nއަލީ ރާޒީ 26 މިނެޓު ކުރިން\nނިމާ ހަސަން 37 މިނެޓު ކުރިން\nމުއައްލިމް އިބްރާހިމް 41 މިނެޓު ކުރިން


"ތަނަވަސްކަމާ މަޤާމާ ބާރު ލިބުމުން ސައިޒު އޮޅިގެން އުޅޭއިރު ތިބާއަށް ލިބިފައިވާ ތަނަވަސްކަމާއި މަޤާމާއި އާރާއި ބާރު އެއީ ތިބާ އަމިއްލައަށް ހޯދި ކަންކަން ނަމަ އެންމެ ފުރަތަމަ ތިބާ ފަޤީރެއްގެ ގޮތުގައި، ނިކަމެއްޗެއްގެ ގޮތުގައި ދުނިޔޭގައި އުޅުނީ ކީއްވެގެން ހެއްޔެވެ؟"\nޤިޔާމަތް ދުވަހު ރަސޫލް (ޞޢވ) މާޔޫސްވެވަޑައިގަންނަވަން ޖެހިވަޑައިގަންނަވާ ކަމެއް ކުރިމަތިވެވަޑައި ނުގަންނަވާނެ ކަމުގެ ވަޙީބަސްފުޅު ﷲ ތަޢަލާގެ ޙަޒްރަތުން ޖިބްރީލްގެފާނު ވަނީ ރަސޫލް (ޞޢވ) އަށް ގެނެސް ދެއްވަވައިފައެވެ. މިފަދަ ބަސްފުޅެއް ގެނެސް ދެއްވެވީ އެ ރޭ އިތުރު މާތް ނަބިއްޔާގެ އުންމަތާއިމެދު ކަންބޮޑުވެވަޑައިގެންނެވިވަރުން އަވަހާރަފުޅުވެސް ނުލައްޕަވައި ހުންނެވުމުންނެވެ.\nސުވާލަކީ އަހަރެމެންގެ ތެރެއިން މި ޔަޤީންކަން ރަސޫލް (ޞޢވ) އަށް އެރުވޭނެ ހާލަތުގައި ތިބީ ކިތައް މީހުން ހެއްޔެވެ؟ އަހަރެމެންގެ ތެރެއިން ކޮންމެ މީހެއްގެ ޙާލަތާއިމެދު ޤިޔާމަތް ދުވަހު އިތުރު މާތް ނަބިއްޔާ ކަންބޮޑުވެވަޑައިގަންނަވާނެއެވެ. އެކަލޭގެފާނުގެ އުންމަތުގެ ހަމަ އެކަކުވެސް ނަރަކައަށް ދިއުމަކީ ވެސް އެކަލޭގެފާނަށް ކެތް ކުރެއްވެވޭ ވަރުގެ ކަމަކަށް ނުވާނެއެވެ.\nނަމަވެސް އެދުވަހު އިތުރު މާތް ނަބިއްޔާއަށްވެސް ކޮށް ދެއްވެވޭނެ އެއްވެސް ކަމެއް ނުއޮންނާނެއެވެ! ނަރަކައަށް ދާންޖެހުމާއި ނުޖެހުން ބިނާވެފައި އޮންނާނީ ދުނިޔޭގައި ހުރެ އެމީހަކު ކުޅަ ޢަމަލުތަކެއްގެ މައްޗަށެވެ.\nﷲ ތަޢާލާ ކުޑަކުޑަ ނިޢުމަތެއް ދެއްވަވާއިރަށް ތިމާވަރުގެ މީހަކު ނެތްކަމަށް ޤަބޫލުކުރެވިގެން ތިއަ ތެޅިފޮޅެނީ ތިބާއަކީ ކާކުކަން ނުއެނގޭތީއެވެ. ތިބާއަށް ތަނަވަސްކަމާއި ޢަރާއި ބާރު ދެއްވެވީ ﷲ ތަޢަލާކަން ނުއެނގޭތީއެވެ؟ އެންމެ ރަނގަޅެވެ. ތިބާއަށް ތަނަވަސްކަން ދެއްވެވުމުގެ ކުރިން ތިބާއަކީ ހަމަ އެހެން މީހުން ފަދަ ފަޤީރެއް ނޫނެ ހެއްޔެވެ؟ ބާރު ދެއްވަވަންދެން ތިބާއަކީވެސް ހަމަ އެންމެ އާދައިގެ މީހެއް ނޫން ހެއްޔެވެ؟ ތިބާއަށް ލިބިފައިވާ ތަނަވަސްކަމާއި އާރާއި ބާރު އެއީ ތިބާ އަމިއްލައަށް ހޯދި ކަންކަން ނަމަ އެންމެ ފުރަތަމަ ތިބާ ފަޤީރެއްގެ ގޮތުގައި، ނިކަމެއްޗެއްގެ ގޮތުގައި ދުނިޔޭގައި އުޅުނީ ކީއްވެގެން ހެއްޔެވެ؟ ފުރަތަމަ ވެސް މަހުޖަނެއްގެ ގޮތުގައި ނުއުޅުނީ ކީއްވެގެން ހެއްޔެވެ؟ ފުރަތަމަވެސް މަތީ މަޤާމެއްގައި ނުއުޅުނީ ކީއްވެގެން ހެއްޔެވެ؟\nމިކަންކަމަށް ވިސްނައި ފިކުރު ކުރާ މީހަކަށް ނޫނީ ނުވިސްނޭނެއެވެ. ގިނަ ބައަކަށް އެމީހުންގެ ސައިޒު އޮޅިގެން މިއަދު އެ އުޅެނީ ނުވިސްނޭތީ އެވެ. ތަނަވަސްކަން ލިބުމުން ޞަދަޤާތް ކުރަން ފަސް ޖެހެނީ، މަޤާމެއް ލިބުމުން ބިޒީކަމުން ނަމާދަށް ނުދެވެނީ، ބާރެއް ލިބޭއިރަށް އަނިޔާވެރިވަނީ އެ ނިޢްމަތްތައް ތިމާއަށް ދެއްވެވީ ﷲ ތަޢާލާކަންވެސް ނިޢްމަތްތައް ލިބުމުން ހަނދާން ނުހުންނާތީއެވެ!\nލޮބުވެތި އަޚުންނާއި އުޚުތުންނޭވެ! އެފަދަ މީހުންގެ ތެރޭގައި ނުވެވޭތޯ ގަދައަޅައި މަސައްކަތް ކުރާށެވެ! ދެ ދުނިޔެވެސް ލިބުން އޮތީ ހަމަ އެއިރުންނެވެ. އެގޮތުގައި މަސައްކަތްކޮށް ﷲ ތަޢަލާއަށް އިޚްލާޞްތެރިވީ ވަރަކުންނެވެ.


Ali UK ah furuvaalumakee jinsee massalathah report kura elhunu huraheh: Aneesa\nއަނީސާ އަހުމަދު އަދި އަލީ ވަހީދު: އަލީ ވަހީދު ފުރުވާލުމުން ކަންބޮޑުވުން ފާޅުކޮށްފައިވޭ -- އަވަސް ފޮޓޯ\nމުވައްޒަފުންތަކަކަށް ޖިންސީގޯނާ ކުރުމުގެ ތުހުމަތުގައި ދައުވާ އުފުލާފައިވަނިކޮށް އެ މީހަކަށް ކުރިން ހިމާޔަތްދީފައިވާ ގައުމަކަށް ދިއުމަށް ހުއްދަ ދިނުމަކީ ޖިންސީ ގޯނާގެ މައްސަލަތައް ރިޕޯޓް ކުރުމަށް އެޅުނު ބޮޑު ހުރަހެއް ކަމަށް ކުރީގެ ވަޒީރު އަދި ރައްޔިތުން މަޖިލީހުގެ ކުރީގެ ނައިބު ރައީސް އަނީސާ އަހުމަދު ވިދާޅުވެއްޖެ އެވެ.\nކުރީގެ ޓޫރިޒަމް މިނިސްޓަރު އަލީ ވަހީދުގެ ޕާސްޕޯޓު ހިފަހައްޓަން ނެރެފައިވާ އަމުރު ބާތިލުކޮށްލުމުން ބޭސްފަރުވާއަށް ބޭރަށް ވަނީ ވަޑައިގެންފައެވެ. އަލީ ވަހީދު ވަޑައިގެންނެވީ އިނގިރޭސިވިލާތަށް ކަމަށް އެނގިފައިވެއެވެ. ރައީސް ޔާމީންގެ ސަރުކާރުގައި މޭޑޭގެ ހާދިސާއާ ގުޅިގެން ދައުވާ އުފުލުމުންވެސް އަލީ ވަހީދު ވަޑައިގެންނެވީ އިނގިރޭސިވިލާތަށެވެ. އެ ވެރިކަން ބަދަލުވަންދެން ހުންނެވީ އެ ގައުމުގައެވެ.\nޖިންސީ ގޯނާކުރުމުގެ ދައުވާ އުފުލާފައިވާ އަލީ ވަހީދުގެ ޕާސްޕޯޓު ކްރިމިނަލް ކޯޓުން ދޫކޮށްލާފައި ވަނީ އޭނާގެ ބޭސްފަރުވާއަށް ރާއްޖެއިން ބޭރަށް ވަޑައިގަންނަވަން ޖެހޭކަން ޑޮކްޓަރުން ކަށަވަރުކޮށްދިނުމުން ކަމަށް ކޯޓުން ބުންޏެވެ. އެމަނިކުފާނާއި ޖާމިނުވާނެ ފަރާތެއް ވެސް ހުށަހަޅާފައިވާތީ ޕާސްޕޯޓު ދޫކުރީ ކަމަށް ކޯޓުން ވަނީ ބުނެފަ އެވެ.\nއަލީ ވަހީދުގެ މައްޗަށް ހަތް ދައުވާއެއް އުފުލާފައިވާއިރު، އޭގެ ތެރޭގައި ޖިންސީ ކުށުގެ ގާނޫނުގެ ގެ 16 ވަނަ މާއްދާގެ ދަށުން ޖިންސީ އަނިޔާ ކުރުމުގެ ކުށުގެ ދައުވާ އާއި އެ ގާނޫނުގެ 15 ވަނަ މާއްދާގެ ދަށުން ރޭޕް ކުރަން އުޅުމުގެ ކުށުގެ ދައުވާ އާއި ގާނޫނުލްއުގޫބާތުގެ 132 ވަނަ މާއްދާގެ ދަށުން ބޭ އަދަބީ ގޮތުގައި ޖިންސީ ގުނަވަން ހާމަކުރުމުގެ ކުށުގެ ދައުވާ އާއި ޖިންސީ ކުށުގެ ގާނޫނުގެ 18 ވަނަ މާއްދާގެ ދަށުން ޖިންސީ ގޯނާ ކުރުމުގެ ކުށުގެ ދައުވާ އާއި އެ ގާނޫނުގެ 19 ވަނަ މާއްދާގެ ދަށުން ޖިންސީ ގޯނާ ކުރަން އުޅުމުގެ ކުށުގެ ދައުވާ އާއި ގާނޫނުލްއުގޫބާތުގެ 412 ވަނަ މާއްދާ އާއި އެ ގާނޫނުގެ 81 ވަނަ މާއްދާގެ ދަށުން ހުއްދަ ނޫން ޖިންސީ މުއާމަލާތެއް ހިންގުމަށް އެދުމުގެ ދެ ދައުވާ އެކެވެ.\nއެކަމަށް އިޝާރާތްކުރައްވާ އަންހެނުންގެ ހައްގުތަކަށް ވަރަށް ބޮޑަށް ވަކާލާތު ކުރައްވާ އަނީސާ ވިދާޅުވީ މުވައްޒަފުންތަކަކަށް ޖިންސީގޯނާ ކުރުމުގެ ތުހުމަތުގައި ދައުވާ އުފުލާފައިވަނިކޮށް އެ މީހަކަށް ކުރިން ހިމާޔަތްދީފައިވާ ގައުމަކަށް ދިއުމަށް ހުއްދަ ދިނުމަކީ ޖިންސީ ގޯނާގެ މައްސަލަތައް ރިޕޯޓް ކުރުމަށް އެޅުނު ބޮޑު ހުރަހެއް ކަމަށެވެ.\n"ރިޕޯޓުކުރުމަށް ފަސްޖެހެނީވެސް މުއަައްސަސާތަކުން ސީރިއަސްކޮށް ނުނަގާތީ،" ރައީސް ސޯލިހާއި ޕީޖީ އޮފީހަށް ޓެގް ކުރައްވާ އަނީސާ ކުރެއްވި ޓްވީޓެއްގައި ވިދާޅުވިއެވެ.\nއަނީސާ ވަނީ ޖިންސީ ގޯނާގެ ތުހުމަތު ކުރިން ކުރެވުނު ސަރުކާރުގެ ވެރިން ހިމާޔަތްކުރި އުސޫލުން ހިމާޔަތް ކުރާ ބޭފުޅަކަށް އަލީ ވަހީދު ވެވަޑައިނުގަންނަވާނެ ކަމަށް އުންމީދު ކުރައްވާ ކަމަށް ވިދާޅުވެފައެވެ.\nކުރީގެ ޓޫރިޒަމް މިނިސްޓަރު އަލީ ވަހީދު ކުއްލިގޮތަކަށް ބޭރަށް ވަޑައިގެންނެވިކަން ފުރަތަމަ އެނގުނީ ނޫސްތަކުގައި ލިޔެފައިވާ ހަބަރުތަކުން ކަމަށް ސަރުކާރުގެ ތަރުޖަމާން މުހައްމަދު މަބުރޫކް އަޒީޒް މިއަދު ވަނީ ވިދާޅުވެފައެވެ. ރައީސް އޮފީހުގައި މިއަދު އޮތް ނޫސްވެރިންގެ ބައްދަލްވުމުގައި މަބުރޫކް ވިދާޅުވީ "ކުރީގެ މިނިސްޓަރު އަލީ ވަހީދު ރާއްޖެއިން ބޭރަށް ފުރާވަޑައިގެންނެވި ވާހަކަ ފުރަތަމަ ދެކުނީ ހަބަރުން" ކަމަށެވެ.\nރައީސް އިބްރާހިމް މުހައްމަދު ސޯލިހު ޕްރޮސެކިއުޓާ ޖެނެރަލްގެ އޮފީސް ޖިންސީ ގޯނާ + އަލީ ވަހީދު ޖިންސީ ފުރައްސާރަ\n"ފްރޭމް ކުރީތޯ ނިންމާނީ ތަހުގީގުން"


Hiyaa Mashroou ge dhashun dhookuraa 1 kotari Apartment thakuge kurehumeh haama vejje\nހިޔާ މަޝްރޫއުގެ ދަށުން ދޫކުރާ އެއް ކޮޓަރި އެޕާޓްމެންޓްތަކުގެ ކުރެހުމެއް ހާމަވެއްޖެ\nކުރީގެ ރައީސް އަބްދުﷲ ޔާމީންގެ ސަރުކާރުގައި ހުޅުމާލޭގެ ދެވަނަ ފިޔަވަހީގައި ތަރައްގީކުރަން ފެށި ހިޔާ މަޝްރޫއުގެ ދަށުން ދޫކުރާ އެއް ކޮޓަރި އެޕާޓްމެންޓްތަކުގެ ކުރެހުމެއް ހާމަވެއްޖެއެވެ.\nމި ކުރެހުން ހާމަކޮށްފައިވަނީ ހިޔާ މަޝްރޫއުއާާއި ބެހޭ މައުލޫމާތުތައް ގެނެސްދިނުމަށް ހަދާފައިވާ "ކޮތަރު ކޮށި ކޮމިއުނިޓީ"، ކިޔާ ވައިބަރ ގްރޫޕެއްގައެވެ. މިއީ މި މަޝްރޫއުއަށް އެޗްޑީސީގެ ފަރާތުން ހުއްދަ ދިން ކުރެހުމެވެ.\nމި ކުރެހުން ހާމަކުރަމުން ވައިބަރ ގްރޫޕް ހިންގުމުގައި އިސްކޮށް ހަރަކާތްތެރިވާ މޯލްޑިވްސް-ޗައިނާ ޓްރޭޑް އެންޑް ކަލްޗަރަލް އޯގަނައިޒޭޝަންގެ ނައިބު ރައީސް މިދުއަމް ސައުދު ބުނީ އެއް ކޮޓަރީގެ އެޕާޓްމެންޓްތައް ހުންނާނީ، ހިޔާ މަޝްރޫއުގެ ދަށުން ސަރުކާރުގެ ކުންފުނިތަކުން ހަދާ ފްލެޓްތަކުގެ ފުރަތަމަ ފަންގިފިލާއިން ފެށިގެން ހަތަރުވަނަ ފަންގިފިލާއާއި ހަމައަށެވެ.\nމި ފްލެޓްތައް އެޅުމަށް ނަގަންޖެހޭ ލޯނުތައް ނެގުމަށް ސަވަރިން ގެރެންޓީ ދީފައިވަނީ ސަރުކާރުގެ ފަރާތުންނެވެ. 2018 ވަނަ އަހަރުގެ ތެރޭގައި މިފަދައިން ދިހަ ޓަވަރުގެ މަަސައްކަތް ފެށިފައިވާއިރު، ކޮންމެ ޓަވަރަކުން ހަތަރު ފަންގިފިލާ ސަރުކާރަށް ދޭންޖެހެއެވެ. މިދުއަމް ބުނިގޮތުގައި ސަރުކާރުން އެ ހަތަރު ފަންގިފިލާގެ އެޕާޓްމެންޓްތައް ދޭން ހަމަޖައްސާފައިވަނީ ހިޔާ މަޝްރޫއުގެ އިޖްތިމާއީ ގެދޮރުވެރިކަމުގެ ބައިގެ އެއް ކޮޓަރި އެޕާޓްމެންޓާއި ކުރިމަތިލި ފަރާތްތަކަށެވެ.\nމި ޓަވަރުތަކުން ދޫކުރާ އެއް ކޮޓަރި އެޕާޓްމެންޓްތަކުގެ ބޮޑުމިނަކީ 450 އަކަފޫޓެވެ. ކޮންމެ ޔުނިޓެއްގެ އަގަކީ 38،000 ޑޮލަރެވެ.\nމި އެޕާޓްމެންޓްތައް ދޫކުރަން އޮތީ ފިނިޝިންގގެ މަސައްކަތް ނިންމައި، އެއާ ކޮންޑިޝަންވެސް ހަރުކުރުމަށް ފަހުގައެވެ.\nމިސަރުކާރުން މިހާތަނަށްވެސް އެއްކޮޓަރީގެ ފްލެޓްތަކާ ބެހޭގޮތުން މައުލޫމާތު ދީފައިނުވެއެވެ. "ވޮއިސް" ގެ ފަރާތުން ސަރުކާރުގެ މުއައްސަސާތަކުން އެހެންކަމުން މި މައުލޫމާތު ހޯދުމަށް އިންފޮމޭޝަން ކޮމިޝަން މެދުވެރިކޮށް މަސައްކަތް ކުރުމަށް އަންނަނީ ތައްޔާރުވަމުންނެވެ.\nތި ކިރެހުމުން ފެންނަނީ 380 އަކަފޫޓު. ބާކީ 70 ވީ ކޮންތާކުބާ؟\nކޮބައިތޯ 2500 ފްލެޓް. އެކަންތަށް ވީހިސާބެއްވެސް ބައްލަވައިދެއްވާ.\nތިޔަ އެއްކޮޓަރީގެ ފްލެޓްތައް އަޅާ ނިމެން އަދި ކިތައް ޤަރުނުވާނެތޯ..... 2އަހަރު މިވީ ފްލެޓް ލިބޭނެކަމައް ތިބޭތާ...\nއެެކޮޓަރި ތަންތަން ފޯމް ލީމީހުންނަކައް ނުދެ .. އެތަން ތަން ދެނީ ކޮންމެސް ކޯލިވިން އޭ ކިޔާފަ އެހެން ބަޔަކައް ށޯ .. ފޯމް ލައިގެން ލިސްޓްގަ ނަން ތިބި ބަޔަކަށް ވެސް ނުދޭނެ.. މީ ތެދެއްތޯ ބަލަން ތިޔަ ނޫހުން އެޗްޑީސީ އައް ގުޅައިގެން މައުލޫމާތު ހީދަބަލަ .. އަދި އޮޅުމެއްގައި ތިބި ރައްޔިތުން ނައް ސާފް ކޮއެދީބަލަ .. އެމީހުން ނައް އެއް ކޮޓަރި ލިބޭތޯ ނޫނީ ނުލިބޭތޯ .. ގުޅާބަލަ އަޅެ


Karan aai Karthikge jehunee aguge massalaeh\nކަރަން އާއި ކާރްތިކްގެ ޖެހުނީ ފިލްމު ކުޅެދޭ އަގުގެ މައްސަލައެއް\nކަރަން ޖޯހަރްގެ "ދޯސްތާނާ 2" އިން ކާރްތިކް އާރްޔަން ވަކި ކުރި ޚަބަރާއެކު މިކަން މެދުވެރިވާން ޖެހުނު ސަބަބު ވެސް އެކި ނޫސް މަޖައްލާ ތަކުން އެކި ގޮތްގޮތަށް ރިޕޯޓު ކޮށްފައި ވެއެވެ. އެހެންވެ ހަގީގަތުގައި ކާރްތިކް ދެކެ ކަރަން އެހާ ބޮޑަށް ރުޅި އަންނަން މެދުވެރިވީ ސަބަބު އޮތީ އޮޅުން ނުފިލާފަ އެވެ.\nއިންޑިޔާގެ ނޫހެއްގައި އިއްޔެ ޝާއިއުކޮށްފައިވާ ރިޕޯޓެއްގައި މިކަން ހިނގާ ދިޔަ ގޮތް ވަރަށް ތަފްސީލުކޮށް ކިޔައިދީފައި ވެއެވެ.\nއެ ނޫސް ބުނާ ގޮތުގައި ކަރަން އާއި ކާރްތިކްގެ މެދުގައި ޖެހުނީ ފައިސާގެ މައްސަލަ އެކެވެ. ކާރްތިކް "ދޯސްތާނާ 2" ކުޅެން ސޮއިކުރީ 2019 ގައެވެ. އޭރު އޭނާ ފިލްމު ކުޅެދޭ އަގު އުޅެނީ 2-3 ކްރޯޑުގަ އެވެ. ނަމަވެސް އޭގެ ފަހުން ފާއިތުވީ ދެ ތިން އަހަރު ތެރޭގައި ކާރްތިކްގެ އަގު ވަނީ 10 ކްރޯޑަށް އުފުލިފަ އެވެ. މިހާރު އޭނާ ލައްވާ 10 ކްރޯޑަށް ފިލްމު ކުޅުވާނެ މީހުން އެބަތިއްބެވެ.\nއެހެންވެ ކާރްތިކް ބޭނުންވީ ކަރަންގެ ފިލްމު ކުންފުނި ދަރްމާ ޕްރޮޑަކްޝަނާ ވާހަކަ ދައްކައިގެން އޭނާ ކުރިން މި ފިލްމު ކުޅެދޭން ކިޔާފައިވާ އަގުގެ އިތުރުން އޭނާ މިހާރު ނަގާ އަގު ކަމަށްވާ 10 ކްރޯޑަށް ފީ ބޮޑުކުރާށެވެ.\nމިގޮތަށް ކާރްތިކް ކުއްލިއަކަށް ފީ ބޮޑުކުރަން ޑިމާންޑް ކުރުމަކީ ވަރަށް އަންޕްރޮފެޝަނަލްކޮށް ކުރި ކަމެއްގެ ގޮތުގައި ކަރަން ގަބޫލު ކުރި އެވެ. ނަމަވެސް ކާރްތިކް އަށް މަދުވާ ފައިސާގެ ބަދަލުގައި "މިސް.ލޭލޭ" ކިޔާ ފިލްމެއް ދޭން ކަރަން ނިންމި އެވެ.\n"މިސް.ލޭލޭ" ކުޅެން ލިބޭތީ ކާރްތިކް ވެސް އެގޮތާ ހިތްހަމަޖެހުނެވެ. ނަމަވެސް އެންމެ ފަހު ވަގުތު ފިލްމު އިއުލާން ކުރިއިރު ފިލްމުގެ ބަތަލަކަށް ނަގާފައިވަނީ ވިކީ ކޯޝަލް ކަން އެނގުމުން ކަރަންގެ ޕްރޮޑަކްޝަން ހައުސް ދެކެ ކާރްތިކް ހުރީ ހިތްހަމަނުޖެހިފަ އެވެ.\nއޭގެ ފަހުން ދަރްމާއިން އިއުލާންކުރީ "ޔޯގާ" ކިޔާ ފިލްމެކެވެ. ޝަޝާންކް ޚައިތާން ޑައިރެކްޓްކުރާ މި ފިލްމުގެ ބަތަލަކަށް ނަގަން އެ ކުންފުނިން ވިސްނަނީ ޝާހިދު ކަޕޫރެވެ. ޝާޙިދު މި ފިލްމު ކުޅެދޭން އަދި އެއްބަސް ނުވިޔަސް އެއްގޮތަކަށް ވެސް މި ފިލްމު ވެސް ކާރްތިކް އަށް ދިނުމުގެ ވިސްނުމެއް ކަރަންގެ ފިލްމު ކުންފުނީގައި ނެތެވެ.\nފަހުން އަނެއްކާވެސް ކާރްތިކް ހިތްހަމަޖައްސައިދޭން ވެސް ކަރަން އޭނާއަށް ކްރިކެޓާ ގުޅޭ ފިލްމެއް ހުށަހެޅި އެވެ. ސަރަން ޝަރުމާ ޑައިރެކްޓްކުރާ މި ފިލްމު އޭނާއަށް ލިބުނުކަން ޔަގީން ކުރަން ކާރްތިކް ބޭނުންވި އެވެ. އަދި ކޮންޓްރެކްޓް ކޮބައިތޯ ސުވާލު ކުރި އެވެ.\nކަން މިހެން އޮތްއިރު "ދޯސްތާނާ 2"ގެ ޝޫޓިންގަށް ކާރްތިކް ވަގުތު ނުދީ ތާރީޚުތައް ފަހަތަށް ޖައްސަމުން ދިޔަ އެވެ. ކޯވިޑް-19 ޕެންޑެމިކް އާ ހެދި ކަމަށް ބުނެ އެވެ. ނަމަވެސް އެ ފިލްމަށް ފުރުސަތު ނުދީ "ދަމާކާ"ކިޔާ ފިލްމެއްގައި ސޮއިކޮށް އެ ފިލްމުގެ ޝޫޓިންގް ކާރްތިކް ވަނީ ފުރިހަމަ ކޮށްފަ އެވެ. ކާރްތިކް ދެކެ ކަރަން އެންމެ ރުޅިގަދަވީ މި ސަބަބާ ހުރެ އެވެ.\n"ކޯވިޑް ޕެންޑެމިކް އާ ހެދި ކަމަށް ބުނެ ބަހަނާ ދައްކާފައި ކާރްތިކް 'ދޯސްތާނާ 2' ޝޫޓްކުރަން އެއްވެސް ތާރީޚެއް ނުދީ ހުރެފައި އެހެން ފިލްމެއްގައި ސޮއިކޮށް އެ ފިލްމު ކުޅެ ނިންމާލީ. އެކަމާ ގުޅިގެން ކަރަން ވަނީ ކާރްތިކް އާއެކު ބައްދަލުވުމެއް ބާއްވައި އޭނާގެ ހުރި ހިތްހަމަނުޖެހުންތައް ހާމަކޮށްފައި،" ފިލްމާ ގުޅޭ މައުލޫމާތު އެނގޭ މީހަކު ބުނެފައި ވެއެވެ.\n"ދޯސްތާނާ 2"ގެ ޝޫޓިން އަލުން ފަށާނީ ސަރަން ޝަރުމާގެ އާ ފިލްމުގެ ކޮންޓްރެކްޓްގައި ސޮއި ކުރެވުނީމަ ކަމަށް ކާރްތިކް އެ ދުވަހު ކަރަން ކައިރީ ބުނި ކަމަށް ވެއެވެ. ކަރަން ގަބޫލުކުރީ މިއީ ކާރްތިކް އޭނާއަށް އިތުބާރު ނުކުރާތީ ކުރި ޑިމާންޑެއްގެ ގޮތުގަ އެވެ. އަދި ސަރަން ޝަރުމާގެ ފިލްމުގެ ސްކްރިޕްޓާއި ސްކްރީންޕްލޭ ވެސް ލިޔެ ނުނިމޭތީ މިހާ ޅަފަތުގައި އޮތް ފިލްމެއްގެ ކޮންޓްރެކްޓެއް މިހާ އަވަހަށް ނުހެދޭނެ ކަމަށް ކަރަން ގަބޫލު ކުރި އެވެ.\nކަން މިހެން އޮއްވާ ޖާންވީ ކަޕޫރާއި ވިކީ ކޯޝަލް އާއެކު "މިސްޓަ ލޭލޭ"ގެ ޝޫޓިން މި ހިނގާ އެޕްރީލް މަސް ތެރޭގައި ދަރްމާ ޕްރޮޑަކްޝަނުން ފެށި އެވެ. މި ފިލްމުގެ މަސައްކަތް ފެށުމާއެކު ކާރްތިކް "ދޯސްތާނާ 2"އަށް އޭޕްރީލް މަހުން ފެށިގެން ތާރީޚު ދެވިދާނެކަން އެންގި އެވެ. މިކަމާ ކަރަން ވަކިން ބޮޑަށް ހިތްހަމަނުޖެހުނެވެ. ސަބަބަކީ "ދޯސްތާނާ 2"ގެ ބަތަލާ އަކީ ވެސް ޖާންވީކަމަށް ވާތީ އެއް ފަހަރާ ދެ ފިލްމުގެ މަސައްކަތް ޖާންވީ އަށް ކުރިޔަށް ނުގެންދެވޭނެކަން އެނގިހުރެ ކާރްތިކް މިހެން އެންގީމަ އެވެ.\nއެހިސާބުން ކަރަން އާއި ކާރްތިކް ވާހަކަ ދެއްކުން ހުއްޓާލައި ދެ މީހުންގެ މެދުގައި ވަރުގަދަ ރުޅިވެރިކަމެއް އުފެދުނެވެ.\nކަރަން ގަބޫލުކުރާ ގޮތުގައި ކަޜްތިކް އަކީ ވަރަށް އަންޕްރޮފެޝަނަލް އެކްޓަރެކެވެ. އަނެއްކޮޅުން ކާރްތިކް ގަބޫލުކުރާ ގޮތުގައި އޭނާ ލައްވާ އޭނާގެ އަސްލު އަގަށް ވުރެ މާ ކުޑަ އަގެއްގައި ފިލްމު ކުޅުވަން ކަރަން އުޅެނީ އެވެ. އަދި އިތުރު ފިލްމެއް ދޭނަމޭ ކިޔާފައި ވެސް އެ ފިލްމު ލިބޭނެކަމުގެ ޔަގީންކަމެއް ކަރަން އޭނާއަކަށް ނުދިނެވެ.\nޖާންވީ އާއި ކާރްތިކްގެ ހަގީގީ ލޯބީގެ ގުޅުމުގައި ވެސް ހަމަ މި ދުވަސްވަރު މައްސަލަތައް ޖެހި މި ދެ އެކްޓަރުންނަށް އެކުގައި މަސައްކަތް ނުކުރެވޭ ވަރަށް މި މައްސަލަ ވެސް ގޯސްވި އެވެ. އެހެންވެ ކިތަންމެ ބޮޑު ގެއްލުމެއް ބޮލުގައި އަޅަން ޖެހުނަސް ކާރްތިކް "ދޯސްތާނާ 2"އިން ވަކިކުރަން ކަރަން ނިންމީ އެވެ.\nފަހުގެ ޚަބަރުތައް ބުނާ ގޮތުގައި "ދޯސްތާނާ 2"ގެ ބަތަލަކަށް އަލަށް ހަމަޖައްސަން ކަރަން ވިސްނަނީ އަކްޝޭ ކުމާރު ނުވަތަ ވަރުން ދަވަން އެވެ.\nކަރަން ޖޯހަރް ކާތިކް އާރްޔާން


LIVE: Covid-19: Europe Ge Haalath Goasve Biruverikan Ithuruvanee - Vaguthu\nހުޅުމާލޭ ފޭސް-2 އިން 72 މީހަކު ކޮވިޑް-19 އަށް ފައްސިވެއްޖެ.\nBREAKING NEWS: Covid-19: Hulhumale Phase-2 In 72 Meehun Fassivejje https://t.co/DQ6ZOWz68W\n— Vaguthu Online (@VaguthuOnline) October 24, 2020\nރާއްޖެ އިން އިތުރު 30 މީހަކު ކޮވިޑް-19 އަށް ފައްސިވެއްޖެ.\nBREAKING NEWS: Covid-19: Miadhu Fassivee 30 Meehun https://t.co/NR4AfCP9ha\nQatar Ge Rayyithun Dhathuru Kuran Rakkatheri Qaumeh Ge Gothugai Rajje Kanda Alhaifihttps://t.co/bnbUDGm689\nކުރިއަށް އޮތް ހަތަރު މަސް ތެރޭގައި ކޮވިޑް-19 ޖެހިގެން އެމެރިކާ އިން އިތުރު ދެ ލައްކަ ހަތް ދިހަ ހަތް ހާސް މީހުން މަރުވެދާނެ ކަމަށް ކަމުގެ މާހިރުން ބުނެފި.\nCovid-19:4Mas Thereyga America In 277K Meehun Maru Vedhaane https://t.co/GHWWEwvBlu\nއެމެރިކާ އިން އިއްޔެ ރެކޯޑް އަދަދަކަށް މީހުން ކޮވިޑް-19 އަށް ފައްސިވެއްޖެ.\nBREAKING NEWS: Covid-19: America In Record Adhadhakah Meehun Fassivejje https://t.co/GRm0sppVkh\nBREAKING | Covid-19: 1 Dhuvas Therey Dhuniye In Bai Million Ehhai Meehun Fassi Vehjehttps://t.co/wfnVdn1D4M\nRaajje In Covid Fenunuthaa 230 Dhuvas - Mihaaru Faruvaa Dhenee 919 Meehakahhttps://t.co/GhOIdJ9QPR\n"France Ah Fennamun Dhanee Aaammu Haalathakah Dhaan Avas Aruvaalumuge Natheejaa"https://t.co/SulTt9QWLe\n— Vaguthu Online (@VaguthuOnline) October 23, 2020\nBREAKING | Covid-19 Jehigen India In Ithuru 656 Meehaku Maruvehjehttps://t.co/FwxilUGBB0\nއެމެރިކާއިން އިތުރު 72,358 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 843 މީހަކު މަރުވެއްޖެ. އެޤައުމުން މިހާތަނަށް ޖުމްލަ 8,738,101 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 229,224 މީހަކު ވަނީ މަރުވެފައި.\nއިންޑިއާ އިން އިތުރު 54,028 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 656 މީހަކު މަރުވެއްޖެ. އެޤައުމުން މިހާތަނަށް ޖުމްލަ 7,813,668 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 117,992 މީހަކު ވަނީ މަރުވެފައި.\nފްރާންސުން އިތުރު 42,032 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 298 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1,041,075 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 34,508 މީހަކު ވަނީ މަރުވެފައި.\nބްރެޒިލް އިން އިތުރު 21,022 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 509 މީހަކު މަރުވެއްޖެ. އެޤައުމުން މިހާތަނަށް ޖުމްލަ 5,353,656 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 156,471 މީހަކު ވަނީ މަރުވެފައި.\nއިނގިރޭސިވިލާތުން އިތުރު 20,530 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 224 މީހަކު މަރުވެއްޖެ. އެޤައުމުން މިހާތަނަށް ޖުމްލަ 830,998 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 44,571 މީހަކު ވަނީ މަރުވެފައި.\nސްޕެއިން އިން އިތުރު 19,851 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 231 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1,110,372 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 34,752 މީހަކު ވަނީ މަރުވެފައި.\nރަޝިޔާ އިން އިތުރު 17,340 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 283 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1,480,646 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 25,525 މީހަކު ވަނީ މަރުވެފައި.\nއިޓަލީ އިން އިތުރު 19,143 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 91 މީހަކު މަރުވެއްޖެ. އެޤައުމުން މިހާތަނަށް ޖުމްލަ 484,869 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 37,059 މީހަކު ވަނީ މަރުވެފައި.\nބެލްޖިއަމް އިން އިތުރު 16,746 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 49 މީހަކު މަރުވެއްޖެ. އެޤައުމުން މިހާތަނަށް ޖުމްލަ 270,132 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 10,588 މީހަކު ވަނީ މަރުވެފައި.\nއާޖެންޓީނާ އިން އިތުރު 15,718 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 381 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1,069,368 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 28,338 މީހަކު ވަނީ މަރުވެފައި.\nޕޮލޭންޑުން އިތުރު 13,632 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 153 މީހަކު މަރުވެއްޖެ. އެޤައުމުން މިހާތަނަށް ޖުމްލަ 228,318 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 4,172 މީހަކު ވަނީ މަރުވެފައި.\nޖަރުމަންވިލާތުން އިތުރު 13,476 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 46 މީހަކު މަރުވެއްޖެ. އެޤައުމުން މިހާތަނަށް ޖުމްލަ 417,350 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 10,090 މީހަކު ވަނީ މަރުވެފައި.\nނެދަލޭންޑްސް އިން އިތުރު 9,996 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 45 މީހަކު މަރުވެއްޖެ. އެޤައުމުން މިހާތަނަށް ޖުމްލަ 272,401 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 6,964 މީހަކު ވަނީ މަރުވެފައި.\nކޮލަމްބިއާ އިން އިތުރު 8,672 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 166 މީހަކު މަރުވެއްޖެ. އެޤައުމުން މިހާތަނަށް ޖުމްލަ 998,942 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 29,802 މީހަކު ވަނީ މަރުވެފައި.\nޗެކް ރިޕަބްލިކުން އިތުރު 8,081 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 96 މީހަކު މަރުވެއްޖެ. އެޤައުމުން މިހާތަނަށް ޖުމްލަ 231,146 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 1,941 މީހަކު ވަނީ މަރުވެފައި.\nޔޫކްރޭނުން އިތުރު 7,517 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 121 މީހަކު މަރުވެއްޖެ. އެޤައުމުން މިހާތަނަށް ޖުމްލަ 330,396 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 6,164 މީހަކު ވަނީ މަރުވެފައި.\nސްވިޒަލޭންޑުން އިތުރު 6,634 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 15 މީހަކު މަރުވެއްޖެ. އެޤައުމުން މިހާތަނަށް ޖުމްލަ 103,653 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 2,067 މީހަކު ވަނީ މަރުވެފައި.\nމެކްސިކޯ އިން އިތުރު 6,612 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 479 މީހަކު މަރުވެއްޖެ. އެޤައުމުން މިހާތަނަށް ޖުމްލަ 874,171 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 87,894 މީހަކު ވަނީ މަރުވެފައި.\nއީރާނުން އިތުރު 6,134 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 335 މީހަކު މަރުވެއްޖެ. އެޤައުމުން މިހާތަނަށް ޖުމްލަ 556,891 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 31,985 މީހަކު ވަނީ މަރުވެފައި.\nރޯމޭނިއާ އިން އިތުރު 5,028 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 82 މީހަކު މަރުވެއްޖެ. އެޤައުމުން މިހާތަނަށް ޖުމްލަ 201,032 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 6,245 މީހަކު ވަނީ މަރުވެފައި.\nCovid-19: Alun Hulhuvaalumaa Eku Nurahkaa Dhegunave Mount Everest Anehkaa Ves Bandhu Kohfihttps://t.co/Myt2TWGOBw\nColombia Ge Naibu Raees Covid-19 Ah Fassi Vehjehttps://t.co/P8APeGARsh\nMi Aharu Ge Niyalah Vaccine Eh Nulibidhaane - Dr. Collinshttps://t.co/9lbppXI6qO\nCovid-19: France In Fassivee Meehun Ge Adhadhu Ves Million Akah Araifihttps://t.co/BfNgGkj8fu\nBREAKING | Covid-19: Bali Jehunu Meehun Ge Adhadhu 42 Million Ahhttps://t.co/sgHLBUcdLU\nCovid-19: Faruvaa Ah BCG Vaccine Beynun Kurevidhaanetho Balan UK Gai Test Kuraneehttps://t.co/nH069DdOHn\nޔޫރަޕްގެ ގައުމުތަކުން ކޮވިޑް-19 އަށް ފައްސިވާ މީހުންގެ އަދަދު ދުވަހުން ދުވަހަށް އިތުރުވަމުން އަންނައިރު މިއަދަކީ މިހާތަނަށް ޔޫރަޕަށް އައި އެންމެ ބިރުވެރި އެއްދުވަހެވެ. މިއަދަކީ ޔޫރަޕްގެ ގިނަ ގައުމުތަކުން ރެކޯޑް އަދަދަކަށް މީހުން ކޮވިޑް-19 އަށް ފައްސިވި ދުވަހެވެ.\nރާއްޖޭގެ ހާލަތަށް ބަލާއިރު މިއަދު މާލޭ ސަރަހައްދުން ކޮވިޑް-19 އަށް ފައްސިވީ 24 މީހުންނެވެ.\nBREAKING NEWS: Covid-19: Gina Gaumuthakakun Record Adhadhakah Meehun Fassivejje https://t.co/pKULDqvBgG\nBREAKING NEWS: Covid-19: Sri Lanka In Record Adhadhakah Meehun Fassivejje https://t.co/CIHuMAYN09\nBREAKING NEWS: Covid-19: Miadhu Raajje In Fassivee 33 Meehun https://t.co/VVmWP88ISJ\nއޮކްޓޯބަރ 24, 2020 13:55


Gaumee team ge aa kit launch koh dhehvaanee Raees\nގައުމީ ޓީމުގެ އާ ކިޓް ލޯންޗު ކޮށްދެއްވާނީ ރައީސް\nގައުމީ އަންހެން ޓީމުގެ ކެޕްޓަން ފަދުވާ (ކ) އާއި ރައީސް: ގައުމީ ޓީމުގެ އާ ކިޓް ލޯންޗު ކޯށްދެއްވާނީ ރައީސް -- ފޮޓޯ: މުހައްމަދު އަފްރާހް | އަވަސް\nރާއްޖެ އާއި ޗައިނާ މިރޭ ކުޅޭ މެޗު ބައްލަވާލެއްވުމަށާއި، ގައުމީ ޓީމުގެ އާ ކިޓް ލޯންޗް ކޮށްދެއްވުމަށް ރައީސް އިބްރާހިމް މުހައްމަދު ސޯލިހު މިރޭ ދަނޑަށް ވަޑައިގަންވާނެ އެވެ.\nކުޅިވަރުގެ ވަޒީރު މިއަދު ކުރެއްވި ޓްވީޓެއްގައި ވިދާޅުވީ ގައުމީ ޓީމުގެ އާ ޖޯޒީ ވެސް ރަސްމީކޮށް ރައީސް ލޯންޗު ކޮށްދެއްވާނެ ކަމަށެވެ. މިދިޔަ ތިން ހަތަރު އަހަރު ގައުމީ ޓީމުން ބޭނުން ކުރި ޖޯޒީގެ ފަރުމާ، މި އަހަރު ވަނީ ބަދަލު ކޮށްފަ އެވެ.\nގައުމީ ޓީމުގެ އާ ޖޯޒީ ފަރުމާއަކީ، ގައުމީ ޓީމުގެ ސްޕޮންސާ ބޭންކު އޮފް މޯލްޑިވްސްއިން ޖޯޒީ ފަރުމާ ކުރުމަށް އާންމުންނަށް ހުޅުވާލި ފުރުސަތުގައި ހުށަހެޅުނު 100 ފަރުމާގެ ތެރެއިން ކްރިއޭޓިވް ޑިޒައިނާ ޝާޒިފް ފަރުމާ ކުރި ޑިޒައިނެވެ. ސަތޭކަ ހުށަހެޅުމުގެ ތެރެއިން އެއް ވަނައަށް ދިޔައީ އޭނާ ހުށަހެޅި ޖޯޒީ އެވެ.\nމި އަހަރުގެ މާޗް މަހުން ފެށިގެން ގައުމީ ޓީމުން ދަނި އެ ފަރުމާގެ ޖޯޒީތައް ބޭނުން ކުރަމުންނެވެ. ޓީމުގެ ހޯމް ޖޯޒީން ރަމްޒު ކޮށްދެނީ ރަތް މަހުގެ ހުޅުނބުގައިވާ ބައްޓަމެވެ. އަވޭ ޖޯޒީގައި ރަމްޒުކޮށްދެނީ ކަނޑާއި ރާޅުތަކެވެ.\nމިދިޔަ ހަތަރު އަހަރު ގައުމީ ޓީމަށް ކިޓް ފޯރު ކޮށްދެމުން ގެންދިޔައީ ސްޕެއިންގެ ކުންފުންޏެއް ކަމަށްވާ ޖޯމާ އެވެ. އެ ކުންފުންޏާއެކު ހެދި އެއްބަސްވުން ހަމަވުމަށް ފަހު އެފްއޭއެމުން ވަނީ އެހެން ކުންފުންޏަކާއެކު އެއްބަސްވުން ހަދާފަ އެވެ. ގައުމީ ޓީމަށް ދެން ކިޓް ޕްރޮވައިޑް ކޮށްދޭނީ ސްޕެއިންގެ ކެލްމް އެވެ.\nރައީސް އިބްރާހިމް މުހައްމަދު ސޯލިހު ގައުމީ ފުޓްބޯޅް ޓީމް\nޒުވާން ޓީމަށް ކުރިން އާސެނަލްއަށް ކުޅުނު ސްޓެޕަނޯވް\nހުޅުމާލޭގެ ބީޗް ވޮލީކޯޓް ހުޅުވައި ދެއްވައިފި\nޒުވާން ގައުމީ ޓީމު، އާސެނަލްގެ ޔޫތު ޓީމާ ދެކޮޅަށް\nއީސަ އާއި އުމޭރުވެސް އަލުން ގައުމީ ޓީމަށް\nބޮޑުވެގެންވާ ބޭޒާރެއް: ހަދާއެއްޗެއް އެނގިދާނެތާ!\nރާއްޖޭގެ ނަން ފެންނަ ބާރު ގަދަ ފޮޓޯ!\nނާޒިމާއި އާޒިމްގެ ބައްޕަ އަވަހާރަވެއްޖެ\nމިއީ ކައިވެނީގެ ބޮޑު ދުވަހެއް: 61 ކައިވެނި


ކާށިދޫ ދާއިރާގެ ގޮނޑީގެ މައްސަލަ ސުޕްރީމް ކޯޓުން އަނެއްކާ ވެސް ބޭރުކޮށްލައިފި\nހަސަން މުހައްމަދު 10 އޮކްޓޯބަރ 2011\nރައްޔިތުންގެ މަޖިލީހުގެ ކާށިދޫ ދާއިރާގެ ގޮނޑި ހުސްވެފައިވާ ކަމަށް ބުނެ ސ. ހިތަދޫ، ލާމިގޭ، މޫސާ އަންވަރު ސުޕްރީމް ކޯޓަށް ހުށަހެޅި މައްސަލަ ދެ ވަނަ ފަހަރަށް އެ ކޯޓުން އިއްޔެ ބޭރުކޮށްފި އެވެ. ކާށިދޫ ދާއ...\nހިމަންދޫ ކައުންސިލާއި ފުވައްމުލަކު އަތޮޅު ކައުންސިލްގެ މެދު ދާއިރާގެ ބައި އިލެކްޝަން ނޮވެމްބަރު 19ގައި\nއަހްމަދު އާޒިފް 29 ސެޕްޓެމްބަރ 2011\nވެރިކަންކުރާ އެމްޑީޕީގެ ޓިކެޓްގައި އއ. ހިމަންދޫ ރަށު ކައުންސިލަށް އިންތިޚާބުވި އަބްދުﷲ ޖަމީލާއި، ޏ. އަތޮޅު ކައުންސިލްގެ ފުވައްމުލަކު މެދު ދާއިރާއަށް އިންތިޚާބުވި ހަސަން ސައީދުގެ މައްޗަށް އިއްޔެ ސްޕްރީ...\nކާށިދޫ ދާއިރާގެ ގޮނޑީގެ މައްސަލަ އަނެއްކާ ވެސް ސުޕްރީމް ކޯޓަށް ވައްދައިފި\nމަރިޔަމް ރާނިޔާ 26 ސެޕްޓެމްބަރ 2011\nމަގާމުގެ ނުފޫޒު ބޭނުންކޮށްގެން ގަސްތުގައި ބަޔަކަށް ނާޖައިޒު ފައިދާއެއް ހޯއްދަވައިދެއްވި ކަމުގެ ކުށް ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އިސްމާއިލް އަބްދުލްހަމީދުގެ މައްޗަށް ސާބިތުވެ، ދޮޅު...\nހަސަން މުހައްމަދު 26 ސެޕްޓެމްބަރ 2011\nނާޖާއިޒު ފައިދާ ހޯދައިދިން ކަމުގެ ކުށުގައި، ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އިސްމާއީލް އަބްދުލްހަމީދު އެއް އަހަރާއި ހަ މަސް ދުވަހަށް އަރުވާލުމަށް ސިވިލް ކޯޓުން ހުކުމްކޮށްފައިވާތީ އެ...\nމެޑިކަލް ދާއިރާގެ މީހުން ސޯޝަލް މީޑިއާ އަށް ރައްކާތެރިވާން ޖެހޭ\n19 ސެޕްޓެމްބަރ 2011\nޑރ. ޢަބްދުﷲ ޢުބައިދު މިއީ އިންޓަނެޓާއި މޯބައިލް ފޯނުގެ ޒަމާނެވެ. ފޭސްބުކާއި ޓްވިޓަ އަދި ބްލޮގްތަކާއި ފޯރަމްތަކުގެ ޒަމާނެވެ. މިފަދަ ތަކެތީގެ ޒަރީއާ އިން ދުނިޔެ މިވަނީ ކުޑަކުޑަ ތަނަކަށް ބަދަލުވެފަ އެވެ...\nނ ރ ބ އަދި ޅ އަތޮޅުގެ ސިއްހީ ދާއިރާގެ 100 އަށް ވުރެ ގިނަ މަގާމު އުވާލަނީ\nމަރިޔަމް ރާނިޔާ 18 ސެޕްޓެމްބަރ 2011\nނޯދަން ހެލްތް ކޯޕަރޭޝަނުން އަލަށް އެކުލަވާލާފައިވާ ވަޒީފާގެ އޮނގަނޑަށް އަމަލް ކުރުމުގެ ގޮތުން ނ އަތޮޅާއި ރ އަތޮޅާއި ބ. އަތޮޅާއި އަދި ޅ. އަތޮޅުގެ ހޮސްޕިޓާތަކާ ހެލްތް ސެންޓަރުތަކުގެ ބައެއް މަގާމުތައް އު...\nކާށިދޫ ދާއިރާގެ ގޮނޑި ހުސްކުރުމުގެ މައްސަލަ ސުޕްރީމް ކޯޓުން ބަލައި ނުގަތް!\nހައްވާ ލުބްނާ 14 ސެޕްޓެމްބަރ 2011\nރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުލްހަމީދުގެ މައްޗަށް މަގާމުގެ ނުފޫޒު ބޭނުންކުރައްވައިގެން ގަސްތުގައި ބަޔަކަށް ނާޖައިޒު ފައިދާއެއް ހޯއްދަވައިދެއްވި ކަމުގެ ކުށް ސާބިތުވެފައިވާތީ، އ...\nކާށިދޫ ދާއިރާގެ ބައި- އިލެކްޝަން ބާއްވައި ދިނުމުގެ އަމުރަކަށް އެދި ސުޕްރީމް ކޯޓަށް\nމަރިޔަމް ރާނިޔާ 05 ސެޕްޓެމްބަރ 2011\nރައްޔިތުންގެ މަޖިލީހުގެ ކާށިދޫ ދާއިރާގެ ގޮނޑީގެ ބައި- އިލެކްޝަން ބާއްވައި ދިނުމަށް އިލެކްޝަންސް ކޮމިޝަންގެ މައްޗަށް އަމުރު ކޮށްދިނުމަށް އެދި އަމިއްލަ ފަރާތަކުން ސުޕްރީމް ކޯޓަށް އެ މައްސަލަ ހުށަހަޅައިފ...\nމައިކްރޮސޮފްޓުން އެޑިއުކޭޝަން ދާއިރާގެ މުވައްޒަފުންނަށް ތަމްރީނު ޕްރޮގްރާމެއް ފަށައިފި\nހަވީރު އޮންލައިން، 04 ސެޕްޓެމްބަރ 2011 13:31 04 ސެޕްޓެމްބަރ 2011\nމައިކްރޮސޮފްޓުން އެޑިއުކޭޝަން ދާއިރާގެ މުވައްޒަފުންނަށް ޓެކްނޮލޮޖީއާ ބެހޭ ތަމްރީނު ޕްރޮގްރާމެއް މިއަދު ފަށައިފި އެވެ. މި ތަމްރީނު ޕްރޮގްރާމަކީ މައިކްރޮސޮފްޓާ އެކު ނޭޝަނަލް ސެންޓަ ފޯ އިންފޮމޭޝަން ޓެކްނ...\nކޮމިޓީ އެލަވަންސް ދާއިރާގެ ރައްޔިތުންނަށް ހަދިޔާކުރައްވަން ސިޔާމް ނިންމަވައިފި\nހައްވާ ލުބްނާ 30 އޯގަސްޓް 2011\nރައްޔިތުންގެ މަޖިލީހުގެ މެމްބަރުންނަށް ދޭ 20،000ރ.ގެ ކޮމިޓީ އެލަވަންސް ދޫކޮށްލުމުގެ ބަދަލުގައި ދާއިރާގެ ރައްޔިތުންނަށް ހަދިޔާކުރަން މީދޫ ދާއިރާގެ މެމްބަރު އަހްމަދު ސިޔާމް މުހައްމަދު ނިންމަވައިފި އެވެ....


ކަރަންޓް މައްސަލަ އަށް އަވަސް ހައްލެއް ބޭނުން\nބ. އަތޮޅުގެ ވެރިރަށް އޭދަފުއްޓަށް މި ފަހަކަށް އައިސް ވަނީ ކަރަންޓް ކެނޑުމުގެ މައްސަލަ ކުރިމަތިވެފަ އެވެ. ހޫނުކަން ބޮޑު ދުވަސްވަރަކަށް ފަހު ވިއްސާރަ މޫސުމް ފެށުމުން ވެސް އެކަން އަދި ވަނީ ހައްލުކުރެވޭ ގޮތް ނުވެފަ އެވެ. މިއީ ފަހަކަށް އައިސް މިރަށުގެ ރައްޔިތުންނަށް ކުރިމަތިވި ކަރަންޓް ކެނޑުމުގެ އެންމެ ދިގު ސިލްސިލާ އެވެ.\nއޭދަފުށީ އިންޖީނުގެއިން ބުނާ ގޮތުގައި ދޭތެރެ ދޭތެރެއިން ރަށުގެ އެކި ހިސާބުތަކުން ބައިގަޑިއިރަށް ކަރަންޓް ކެނޑާލަންޖެހެނީ ކަރަންޓް ބޭނުންކުރާ މިންވަރު މައްޗަށް ގޮސް އެތަނުގެ އިންޖީނުތަކުގެ ކެޕޭސިޓީ އަށް ނުފެތިގެންނެވެ.\nއިރުއިރުކޮޅުން ކަރަންޓް ކަނޑައިގެން ދިއުމުން އުފެއްދުންތެރިކަމަށް ވަރަށް ބޮޑެތި ހުރަސްތައް ކުރިމަތިވެ އެވެ. އޮފީސްތަކުގެ މަސައްކަތް ހުއްޓާލަން ޖެހެ އެވެ. ވިޔަފާރިތައް ހުއްޓުމަކަށް އާދެ އެވެ. އަގުބޮޑެތި ތަކެއްޗަށް ބޮޑެތި ގެއްލުންތައް ދަނީ ލިބެމުންނެވެ. އަދި އިންސާނީ އެހެން ގިނަ މަސައްކަތްތަކަށް ބުރޫއަރަ އެވެ. އެހެންކަމުން ކަރަންޓަކީ ހަމައެކަނި ކޮޓަރި ފިނިކޮށްލަން ބޭނުންކުރާ ޚިދުމަތަކަށް ވުރެ މިއަދުގެ ދުނިޔޭގައި އެއީ އުފެއްދުންތެރިކަމުގައި ވެސް އެންމެ ބޮޑު ރޯލެއް އަދާކުރާ ޚިދުމަތެވެ.\nއޭދަފުއްޓަށް މިހާރު ބޭނުންވަނީ ކަރަންޓްގެ ކެނޑުމުގެ މައްސަލައަށް ކުރު މުއްދަތުގެ ހައްލެއް ނޫނެވެ. ދިގު މުއްދަތެއްގެ އަވަސް ހައްލެކެވެ. އެއީ މިހާރު ހުރި ޖަނަރޭޓަރުތައް ބަދަލުކޮށްގެން ނުވަތަ އާ ޖަނަރޭޓަރެއް ގެނެސްގެން ނަމަވެސް ވެހެވެ.\nއޭދަފުށީގެ ކަރަންޓަށް އެކަށީގެންވާ ހައްލު ހޯދުން ދިގުދެމިގެންދަންޏާ އެކަން އިޖުތިމާއީ ވަރަށް ބޮޑު ހިތްހަމަނުޖެހުމަކަށް ވެސް ވާނެ އެވެ. ކުރިއަށް އޮތީ ރޯދަމަސް ކަމަށްވުމުން ކަރަންޓް ބޭނުންކުރާ މިންވަރު ދާނީ އިތުރުވަމުންނެވެ. މިގޮތަށް އަބަދު، ދުވާލަކު އެއް ގަޑިއިރު، ބައެއް ދުވަސްދުވަހު އެއް ފަހަރަށް ވުރެ ގިނަ ފަހަރު ކަރަންޓް ކެނޑުމުގެ އުނދަގޫތަކާ ކުރިމަތިލާކަށް އެއްވެސް ބަޔަކު ބޭނުމެއް ނުވާނެ އެވެ.\nޖޫން 27, 2013 at 10:51 am\nކަރަންޓް ކަނޑައިގެން ދިއުމަކީ ވަރައްބޮޑު މައްސަލައެއް،މިކަމުގެ ސަބަބުން އާއްމު ރައްޔިތުންނަށް ވަރައްބޮޑައް ގެއްލުންވަމުންވެސް އެބަދޭ. ﷲ ގެ ރަޙްމަތް ފުޅުން ރޯދައިގެ ކުރިން ޖަނަރޭޓަރެއް ގެނެވޭނެ އަދި 800 ކިލޯވޯޓް ގެ ޖަނަރޭޓަރެއް އޯގަސްޓް ފަހުކޮޅު މިރަށައް ލިބޭނެ ކަމައް ވަރައްބޮޑަށް އުއްމީދު ކުރެވޭ.\nޖޫން 13, 2013 at 11:38 am\nއަހަންމަދާ ހަޖަމް ނުވަނީތާ ކިޔަވައިގެން ތިބޭ މީހުންނަށޭ މެނޭ ޖަރުކަން ލިބޭނީ ވަރަށް ދެރަވޭތަ ދެން ނުރޯތި\nޖޫން 12, 2013 at 5:03 pm\nބާގީ ސަރުކާރު ނިމުމަކަށް ގެންނަންވީ އޭރުން ކަރަންޓުގެ މައްސަލަ ހައްލުވީ “މިކޮމެންޓް ނުކެރޭނެ ޖަހާކަށް”\nޖޫން 12, 2013 at 2:58 pm\nކެތްތެރިވާންދަސްކޮށްބަލަ. މިޔަށްވުރެއް ހާލުގައުޅޭ ރަށްރަށްވެސް އެބަހުއްޓޭ. ﷲ އަށް ޝުކުރުކުރަން ދަސްކޮށްބަލަ…\nޖޫން 12, 2013 at 1:51 pm\nތިބުނީ ހަމަ ދެތެއް. މިކަމަށް އަވަސް ހައްލެއްބޭނުން. އަނެއްކާ ކަރަންޓް ކަނޑާލާ ވަހަކ ނުވެސް ބުނެލާނެ. މީގެ ކުރިން ވާ ގޭގެ އަށް ނޯޓިސް ފޮނުވާ. ރަށުކައުންސިލުން ގޮވާއެއްޗެއް ގޭގެތެރޭގައި ތިބޭ މީހުންނަށް ގިނަ ފަހަރު ސާފެއް ނުވޭ. އިންޖީނުތައް އަޕްގްރޭޑް ނުކުރެވުންސް އިއުލާން ނުކޮށް މެނޭޖަރުންނާ އެސިސްޓެންތް މޭނޭޖަރުން ލެވޭ.


JP ge congress gai Dhohokkoge lavain dhin message! | Mihaaru\nސަރުކާރު ކޯލިޝަންގެ މެމްބަރަކަށް ހުންނެވި އިރު ޖޭޕީގެ ލީޑަރު ގާސިމް އިބްރާހިމް (ކ) ރައީސް އަބްދުﷲ ޔާމީނާ ސަލާމްކުރައްވަނީ\n24 ޖޫން 2018 - 11:34 13 comments\n"އެދޭ ނަމަ ލޯބިވާންވީ ވެސް ހިތަށް ކުޅަދާނަ މިންވަރަކުން. އަދާވަތް ތެރިވިޔަސް ވާންވީ ހިތަށް ކުޅަދާނަ މިންވަރަކުން"\nމިއީ މިދިޔަ ހުކުރު ދުވަހު ޖުމްހޫރީ ޕާޓީން ބޭއްވި ތިން ވަނަ ކޮންގްރެސްގައި އެޕާޓީގެ ލީޑާޝިޕުން، ލަވައެއްގެ ތެރެއިން، ދިން މެސެޖެވެ.\nކޮންގްރެސްގެ އެޖެންޑާ ފުރަތަމަ އޮތީ އެޕާޓީގެ ލީޑާޝިޕްގެ ފަރާތުން، ނައިބް ލީޑަރު އަމީން އިބްރާހިމާއި އަބްދުﷲ ކަމާލުއްދީން އާއި ޑރ. ހުސައިން ރަޝީދު ހަސަން ވާހަކަ ދައްކަވާ ގޮތަށެވެ. އަދި ކުރީގެ ނައިބު ރައީސް މުހައްމަދު ޖަމީލާއި ޖޭޕީގެ ރައީސްކަމަށް އަލަށް އިންތިހާބުވި އަލީ ވަހީދު ވެސް ވާހަކަ ދައްކަވަން އޮތެވެ.\nނަމަވެސް ފަހުން އިއުލާންކުރީ އެ ބޭފުޅުން ވާހަކަދެއްކެވުމުގެ ބަދަލުގައި ތަފާތު ގޮތަކަށް މެސެޖެއް ދޭން ނިންމި ވާހަކަ އެވެ. އެއާ އެކު އަޑުގަދަކޮށް ޖަހަން ފެށީ މަރުހޫމް މުހުތާރު ފަހްމީ ހެއްދެވި ޅެމަކަށް މަރުހޫމް ނައިފަރު ދޮހޮއްކޮ ކިޔާފައިވާ "އެދޭ ނަމަ ލޯބިވާންވީ ވެސް" އެވެ.\nޕެރަޑައިސް އައިލެންޑް ރިސޯޓުގައި އޮތް ޖޭޕީގެ ތިން ވަނަ ކޮންގްރެސްގައި އެ ލަވަ ޖަހަން ފެށުމުން ކޮންގްރެސްގެ 400 އެއްހާ ބައިވެރިން އަތްތިލަބަޑި ޖަހަން ފެށި އެވެ. ފަސް މިނެޓުގެ އެލަވަ ނިމުނު އިރުވެސް ބައެއް މީހުން ތިބީ ހެމުން އަތްޖަހާށެވެ.\nޖޭޕީ ކޮންގްރެސް ނިންމުމުގެ ހަފްލާގެ ތެރެއިން -- ފޮޓޯ: އަހުމަދު ނިޝާތު/މިހާރު\nޖޭޕީގެ އިސް ވެރިޔަކު ވިދާޅުވީ އެ ޕާޓީން މިހާތަނަށް ތަޖުރިބާކުރީ އެ ލަވާގައި ބުނާ ފަދަ ކަންކަމެވެ. އެހެންކަމުން އަނެއްކާވެސް ރިޔާސީ އާ އިންތިހާބަކަށް ކުރިމަތިލާ އިރު އެހެން ބަޔަކާ ކޯލިޝަނަކަށް ދާން ޖެހޭނީ، އެ ލަވާގައި ބުނާ ފަދަ ހައްދެއްގެ ތެރޭގައި ކަމަށް އޭނާ ވިދާޅުވި އެވެ.\nއެ ޕާޓީގެ ލީޑަރު ގާސިމް އިބްރާހިމަށް ކުރިމަތިވެވަޑައިގަންނަވާ ހިތްދަތިކަމަށް ބަލާއިރު، ޖޭޕީގެ ބައެއް މެމްބަރުން ބުނަނީ، ގާތް ކުރައްވައިގެން ގެންގުޅުއްވި ބައެއް މީހުން އޭނާއަށް ކެހިދީފައިވާ ކަމަށެވެ. އަދި ހިތަށް ކެތްނުކުރެވޭ ވަރަށް ބައެއް މީހުންގެ "އަދާވަތްތެރިކަން" ބޮޑުވެފައިވާ ކަމަށް ވެސް، ޖޭޕީގެ ބައެއް މީހުން ގަބޫލުކުރެ އެވެ.\nލަވާގައި ބުނާ އެއް ވާހަކަ އަކީ "ރަނގަޅު ގެރި، ބަކަރި ވެސް އެ އެއްޗިއްސަށް ކާންދޭ މީހާ ދަންނަ ކަމަށެ"ވެ. އަދި ހެޔޮ ކަމެއް ކޮށްދިނީމާ އޭގެ ބަދަލެއް ލިބެން ޖެހޭ" ކަމަށް އެލަވައިގައި ބުނެ އެވެ. ކޮންގްރެސްގައި ބައިވެރިވި ޖޭޕީގެ ބައެއް މެމްބަރުން، ލަވައިގެ އެ ބައި އަމާޒުކުރީ މިހާރުގެ އެކޮނޮމިކް މިނިސްޓަރު މުހައްމަދު ސައީދަށެވެ.\nޖޭޕީއަށް ލިބުނު ފުރުސަތެއްގައި ސައީދު މިނިސްޓަރުކަމަށް ވަޑައިގެންނެވި އިރު ކުރިންސުރެ އޭނާ މަސައްކަތްކުރައްވަމުން ގެންދެވީ ގާސިމްގެ ކުންފުނި ވިލާގަ އެވެ. ރައީސް އަބްދުﷲ ޔާމީންގެ ސަރުކާރުން ގާސިމަށް އެތައް އަނިޔާއެއް ދޭ އިރު ސަރުކާރުގެ ދިފާއުގައި ސައީދު އުޅުއްވާތީ ޖޭޕީގެ ބައެއް މެމްބަރުން ހިތްހަމައެއް ނުޖެހެ އެވެ.\nމި ފަހަރުގެ ކޮންގްރެސްގައި ޖެޕީގައި ގިނަ ދުވަސް ވަންދެން ތިބި ބައެއް މީހުންނަށް ވަނީ ނާކާމިޔާބީއާ ކުރިމަތިވެފަ އެވެ. އޭގެ ބަދަލުގައި ޕާޓީއާ އަލަން ގުޅިވަޑައިގެންނެވި ބޭފުޅުން އެކި މަގާމުތަކަށް ހޮވިވަޑައިގަތެވެ. މިސާލަކަށް ޑެޕިއުޓީ ލީޑަރުގެ މަގާމަށް ޖޭޕީގެ އިސް ބޭފުޅެއް ކަމަށްވާ އަދި ކުރީގެ މިނިސްޓަރު އަބްދުﷲ ކަމާލުއްދީން ވާދަކުރެއްވިޔަސް ވޯޓުން ކާމިޔާބު ހޯއްދެވީ ދާދި ފަހުން ޕާޓީއާ ގުޅިވަޑައިގެންނެވި ރައީސް އޮފީހުގެ ކުރީގެ މިނިސްޓަރު އަބްދުﷲ އަމީނާއި، ކުރީގެ ޑިޕިއުޓީ ޕޮލިސް ކޮމިޝަނަރު މުހައްމަދު ފަޔާޒު (އެފްއޭ) އެވެ. އަލަށް އުފެއްދި ރައީސްގެ މަގާމަށް ހޮވިވަޑައިގަތީ ވަރަށް ފަހުން ޕާޓީއާ ގުޅިވަޑައިގެންނެވި އަލީ ވަހީދެވެ.\n"ގާސިމް އަބަދުވެސް ހައްދަވާ ގޯހަކީ ވަފާތެރިން ބާކީކޮށް އަލަށް އަންނަ މީހުންނަށް އިސްކަން ދިނުން. މިފަހަރު ވެސް ކަން ކުރީ އެގޮތަށް،" ޖޭޕީގެ ކައުންސިލްގެ މެމްބަރަކު، ނަން ނުޖަހަން ޝަރުތުކުރައްވާ، ވިދާޅުވި އެވެ.\nނައިފަރު ދޮހޮއްކޮގެ ލަވަ ޖަހަން ފެށުމާ އެކު ޖޭޕީގެ މެމްބަރުން ވަރަށް ފޯރި ނެގި އެވެ. އެކަމަކު ހަގީގަތަކީ ކުރިން ހިތަށް ވެސް ނާރާ ގޮތްގޮތަށް އަދި ގަބޫލުކުރަން ވެސް ދަތި ހާލަތަކަށް ސިޔާސީ ކަންކަން ބަދަލުވަމުން ދާކަމެވެ.\nއިތުރު ލިޔުންތައް ޕެރެޑައިސް އައިލެންޑް ރިސޯޓް ރައީސް މުހައްމަދު ނަޝީދު ސިޔާސީ ޕާޓީ މެމްބަރު ގާސިމް އިބްރާހިމް (މާމިގިލި) ޖުމްހޫރީ ޕާޓީ ރައީސް އަބްދުﷲ ޔާމީން ޖުމްހޫރީ ޕާޓީގެ ކޮންގްރެސް


Caruge AC Ge Therin Fenuny Bodu Harufaeh - Vaguthu\nކާރުގެ އޭސީ ތެރެއިން ފެނުނީ ބޮޑު ހަރުފައެއް\nއަހަރެމެންގެ އަމިއްލަ ކާރުގެ ތެރެއިން ހަރުފައެއް ފެނިއްޖެނަމަ އަހަރެމެންނަށް ކަންތައް ކުރެވޭނީ ކިހިނެއް ބާވައެވެ؟ ދުއްވަމުންދާ ކާރުން ފުންމާލެވޭނީ ބާވައެވެ؟ ނުވަތަ ކަމާ ބެހޭ ފަރާތަށް ގުޅޭނީ ބާވައެވެ؟\nކޮންމެއަކަސް މި އަންހެން މީހާ، އެޙާލަތުގައި މަސައްކަތް ކުރީ ވަރަށް ހަމަޖެހިލައިގެން، ވަރަށް ހިކުމަތްތެރިކަމާ އެކުގައެވެ.\nލޮރާ ގޮފް ނަމަކަށް ކިޔާ މި އަންހެން މީހާއަށް، ހަރުފައެއް ފެނުނީ ކާރުގެ އޭސީ ތެރެއިންނެވެ.\nއޭނާ ކިޔައިދީފައިވާ ގޮތުގައި އެންމެ ފުރަތަމަ، މެންދުރުގެ ކެއުމަށްފަހު އެނބުރި އޮފީހަށް ދަނިކޮށް ކާރުގެ ތެރެއިން އަޑެއް އިވެން ފެށީއެވެ. އެއަށްފަހު، ބަލާލިއިރު، ކާރުގެ ސަރަކައާ ދިމާއަށް، އޭސީ ތެރެއިން ނިކުމެގެން އަންނަނީ ހަރުފައެކެވެ.\nކާރުގެ އޭސީތެރެއިން ފެނުނު ހަރުފަ- ފޮޓޯ: ވޮޝިންޓަން ޕޯސްޓް\nއިތުރަށް ބަލާކަށް ނުހުރެ، އޭނާ ގުޅީ އެމަޖެންސީ ޚިދުމަތްތައް ދޭ ފަރާތްތަކަށެވެ. އެފަރާތްތައް ކުޑަ ވަގުތުކޮޅެއްގައި ކާރު އޮތްތަނަށް އައުމަށްފަހު ހަރުފަ ނަގަން މަސައްކަތް ކުރިއެވެ. އެހެންނަމަވެސް، އެކަން ކާމިޔާބު ނުވިކަމަށްވެއެވެ.\nހަރުފައަކާއެކު ލޮރާއަށް އެދުވަހު އޮފީހަށް ދާން ޖެހުނުއިރު، އިންޓަނެޓުން، ހަރުފަ ނަގާނެ އެކި ގޮތްތައް ހޯދިއެވެ. އަދި އެކަންކަން ކުރިއެވެ. އެހެންނަމަވެސް، އެދުވަހު އެކަންކަން ކާމިޔާބުވާ ގޮތެއް ނުވިއެވެ. އެހެންކަމުގައިވިޔަސް، ތަތްލަވާ އެއްޗެއް، ކާރު ތެރޭގައި ބޭއްވިއެވެ.\nޖެހިގެން އައި ދުވަހުގެ ހެނދުނު ގޮސް ބެލިއިރު، ތަތްލަވާ އެތީގައި ހަރުފަ އޮތީ ތަތްލަވާފައެވެ. އަދި، ނަސީބު ކަން ދިމާކުރިގޮތުން، ހަރުފަ އޮތީވެސް މަރުވެފައެވެ.\n14 މިނެޓް ކުރިން 1


Hithaama Nukuraasheve! (12)\nލިޔުއްވީ: ޒާހިޔާ ނަޢީމް|2020-07-12T00:07:55+05:00July 11th, 2020|އަޚްލާޤު, ޢަޤީދާ, ދީން|\nމި ލިޔުމަކީ ހިތާމަނުކުރާށެވެ! ސިލްސިލާގައި ހިމެނޭ 35 ލިޔުމުގެތެރެއިން 12 ވަނަ ލިޔުމެވެ.\nނުވަތަ، اللَّه ގެ ފަޟްލަވަންތަކަމުގެ ތެރެއިން، އެކަލާނގެ މީސްތަކުންނަށް ދެއްވާފައިވާ ކަންތަކާމެދު އެއުރެން މީސްތަކުންނަށް ޙަސަދަ ވެރި ވަނީހެއްޔެވެ؟\n﴿ أَمْ يَحْسُدُونَ النَّاسَ عَلَىٰ مَا آتَاهُمُ اللَّـهُ مِن فَضْلِهِ ۖ ﴾\nމާނައީ: ނުވަތަ، اللَّه ގެ ފަޟްލަވަންތަކަމުގެ ތެރެއިން، އެކަލާނގެ މީސްތަކުންނަށް ދެއްވާފައިވާ ކަންތަކާމެދު އެއުރެން މީސްތަކުންނަށް ހަސަދަވެރި ވަނީހެއްޔެވެ؟\nހަސަދަވެރިކަމުގެ ބަލީގެ ސަބަބުން، އަސަރުކޮށް ފަނާކުރަނީ ހަމައެކަނި ތިބާގެ ބުއްދި އެއް ނޫނެވެ. ހަށިގަނޑުވެސް މެއެވެ. ހަސަދަވެރިޔާ އަށް ހިމޭންކަމާއި ހަމަޖެހުމެއް ނުލިބޭނެއެވެ. އަދި އެއީ ރަހްމަތްތެރިކަމުގެ ފޭރާމުން ނިވާވެގެން ހުންނަ ދުޝްމިނެކެވެ. ހަސަދަވެރިކަމުގެ ބައްޔަށް އިންސާފު ކުރާއިރު އެއީ އިންސާފުވެރި އެއްޗެއް ކަމުގައި ބުނެވިދާނެއެވެ. އެހެނީ، އެންމެ ފުރަތަމަ އެއިން ނެތިކޮށްލަނީ ހަސަދަވެރިޔާ ކަމުގައިވާތީއެވެ.\nތިބާ އާއި އަހަރެންނަށްވެސް ހަސަދަވެރިވުން މަނާކުރަމެވެ. އެހެނީ ، އެހެން މީހުންނަށް އޯގާތެރިވެ ރަހުމު ކުރުމުގެ ކުރިން ތިމާގެ އަމިއްލަ ނަފްސަށް ރަހުމު ކުރަން ޖެހެއެވެ. އެހެން މީހުންނަށް ހަސަދަވެރިވުމުން، އަހަރެމެން، އަހަރެމެންގެ ނަފްސު ހިތާމަ އާއި އެކަނިވެރިކަމުގެ ތެރެއަށް ހުށަހަޅައެވެ. އަދި އަހަރެމެންގެ އަރާމު ނިދި އެހެން މީހުންނަށްޓަކައި ޤުރުބާން ކޮށްލައެވެ.\nހަސަވެރިޔާ، އަލިފާންގަނޑު ރޯ ކުރެއެވެ. އަދި އެ އަލިފާންގަނޑުގެ ތެރެއަށް ފުންމާލައެވެ. ހަސަދަވެރިކަމުން ގެނެސްދެނީ، ހިތާމަ އާއި އަނިޔާ އާއި ވޭނެވެ. އަދި ކުރިން ހަމަޖެހުން ލިބިފައިވާ ރީތި ދިރިއުޅުން ހަލާކުގެ ތެރެއަށް ވައްޓާލައެވެ.\nހަސަދަވެރިޔާގެ ނުބައި ކަމަކީ، ﷲ ގެ ޤަދަރާމެދު އޭނާ ވާދަކުރުމެވެ. އަދި އޭނާ ހެއްދެވި ފަރާތަކީ ބޭއިންސާފު ފަރާތެއް ކަމުގައި ދައުވާ ކުރުމެވެ.\nހަސަދަވެރިކަމަކީ ބައްޔެކެވެ. ނަމަވެސް އެހެން ބަލިތަކާއި ޚިލާފަށް، އެބަލި ޖެހޭ މީހާއަށް އާޚިރަތުގައި އެއްވެސް ހެވެއް ނުވެއެވެ. އޭނާ މަރުވަންދެން ނުވަތަ އެހެން މީހުންގެ ނިޢުމަތްތައް ފިލައިދަންދެން އޭނާ ހުންނާނީ ރުޅި އާއި ނަފުރަތުގެ މަތީގައެވެ. ހަސަދަވެރިޔާ ނޫނީ އެހެން ހުރިހާ އެންމެންވެސް ސުލްހަ ކުރެވެއެވެ. އޭނާ ސުލްހަ ކުރުވޭނެ ހަމައެކަނި ގޮތަކީ ﷲ ދެއްވި ނިޢުމަތްތަޢް ތިބާގެ އަތުން ފިލައިގެން ދިއުމެވެ. ނުވަތަ ތިބާގެ ހުނަރުތަކާއި ހެޔޮ ޢަމަލުތައް ދޫކޮށްލުމެވެ. އޭރުން ހަސަދަވެރިޔާ އަށް އުފާވެރިކަން ލިބެއެވެ. އޭގެ ވިހަ، މައުސޫމް މީހާގެ ހަށިގަނޑަށް ދޫކޮށް ނުލެވޭހާ ހިނދެއްގައި، އެޔަށް ހަމަޖެހުން ނުލިބޭ، ވިހަގަދަ ކަޅު ހަރުފައެއްފަދަ، ހަސަދަވެރިންގެ ލޯތަކުން އަހަރެމެން ﷲ ގެ ހަޟްރަތުން ރައްކާތެރިކަމަށް އެދެމެވެ.\nވުމާއެކު، ހަސަވެރިކަމާއި ދުރުވާށެވެ. އަދި ހަސަދަވެރިޔާގެ ކިބައިން ރައްކާތެރިކޮށްދެވުމަށް ﷲ ގެ ހަޟްރަތުން އެދޭށެވެ. އެހެނީ އޭނާ ތާ އަބަދުމެ ތިބާ އަށް ބަލަމުން ދެއެވެ.


Salman Khan Aaa Bahdhalu Kuran Bicycle Gai Dhigu Dhathureh - Vaguthu\nކޮވިޑް-19: ފައްސިވާ ދިވެހިންގެ އަދަދު އިތުރުވާން ފަށައިފި - 43 މިނެޓް ކުރިން\nސަލްމާން ޚާން އާ ބައްދަލު ކުރަން ބައިސްކަލުގައި ދިގު ދަތުރެއް\nބޮލީވުޑްގެ ބަތަލްގެ ގޮތުގައި ގިނަބަޔަކު ފާހަގަކުރަމުންދާ ސަލްމާން ޚާން އާ ބައްދަލު ބައިސްކަލުގައި ދިގު ދަތުރެއްކޮށްފިއެވެ.\nއިންޑިއާގެ އަސާމްގެ ޓިނުސުކިއާއަށް ނިސްބަތްވާ އެ މީހާ ބައިސްކަލުގައި 600 ކިލޯމީޓަރަކަށް ދަތުރުކޮށް މިހާރު އެ ހުރީ ސަލްމާން އާ ބައްދަލު ކުރަން ގޮހެވެ.\nބުމެން ލިކްސަން ނަމަކަށް ކިޔާ އުމުރުން 52 އަހަރުގެ އެ ފިރިހެން މީހާ އޭނާގެ ދަތުރާއި ގުޅޭގޮތުން ވާހަކަދައްކަމުން ބުނެފައި ވަނީ، އޭނާ ދަތުރު އޭނާ ދިރިއުޅެމުންދާ އަވަަށުން ފެށީ ފެބްރުއަރީ އަށް ވަނަ ދުވަހުއެވެ. އޭނާ ދަތުރު ފެށީ ގުވަހަޓިއަށް ދާށެވެ. އޭނާ ގުވަހަޓީއަށް އާދެވުނީ އިއްޔެ އެވެ.\nމިހާރު އޭނާ ގުވަހަޓީގައި ހުރިއިރު، ފިލްމް ފެއާ އެވޯޑަށް އެ ސިޓީއަށް ސަލްމާން އަންނާނެއެވެ. މާދަމާ އޮންނަ އެ ފިލްމް ފެއާ އެޗޯޑްގައި ބައިވެރިވާން ސަލްމާން އަންނާނެ ކަމަށް އޭނާ ބުނާއިރު، ލިކްސަން އުއްމީދު ކުރަނީ އޭނާއާ ބައްދަލު ކުރާނެ ކަމަށެވެ.\nއޭނާއަކީ ސައިކްލިސްޓެކެވެ. އޭނާ ވަނީ އިންޑިއާގެ ބުކް އޮފް ރެކޯޑްސް އިންވެސް ޖާގަ ހޯދާފައެވެ. އޭނާ އެ ގޮތުން ޖާގަ ހޯދީ، ބައިސަކަލުގައި ކުރީގައި އަތް ނުޖައްސާ، އެއް ގަޑިއިރު ތެރޭގައި 48 ކިލޯމީޓަރަކަށް ދަތުރު ކޮށްގެންނެވެ.\nސުޝަންތްގެ މަރާއި ގުޅިގެން ސަލްމާން ޚާންގެ ފިހާރަ ކައިރީ މުޒާހަރާ ކުރަނީ\nބިގްބޮސް 14 ގެ ފުރަތަމަ ޓްރެއިލަ ޝޫޓު ކުރާނީ ސަލްމާންގެ ފާމްހައުސްގައި\nސަލްމާންގެ މޭކަޕް އާޓިސްޓުވެސް ހިލޭ ސާބަހަށް މަސައްކަތް ކުރާ މީހުންނަށް އެހީވެއްޖެ\nފެބުރުއަރީ 14, 2020 17:24\nބޮލީވުޑްގެ ބަތަލްގެ ގޮތުގައި ގިނަބަޔަކު ފާހަގަކުރަމުންދާ ސަލްމާން ޚާން....\nއަދިކިރިޔާ މި އިނގުނީ ސަލްމާން ޚާނަކީ ބަތަލްކަން.. މިއޮށް ހުރިހާ ދުވަހު މަ ހީކުރީ ބަތަލާއެއް ކަމަށް\nފެބުރުއަރީ 14, 2020 23:45\nވަރަށް ހިއްވަރު ގަދަ އިނގޭ


In Pictures: Vestire fihaaraigai roavun\nވެސްޓަޔާ ފިހާރައިގަ ރޯވުން\nމާލެ، 30 އޯގަސްޓް 2020 -- މާލޭގައި އަލިފާނުގެ ބޮޑު ހާދިސާއެއް ހިނގިތާ 48 ގަޑިއިރުގެ ތެރޭ އަނެއްކާވެސް ފިހާރައެއްގައި އަލިފާން ރޯވެ މިއަދު ވަނީ ބޮޑެތި ގެއްލުންތައް ވެފައެވެ. މިއަދު އަލިފާން ރޯވެ އެނދީ ހެންވޭރު ޖަނަވަރީ މަގުން މަޖީދީ މަގާ ގުޅޭ ގޮތަށް ހުންނަ ހ. ޑޮނީގޯލްގައި ތިރީބައިގައި ހަދާފައިވާ ހެދުން ފިހާރަ، "ވެސްޓަޔާ" ގަ އެވެ. މި ހާދިސާގައި އެއްވެސް މީހަކަށް އަނިޔާއެއް ނުވި ނަމަވެސް ފިހާރަ ވަނީ ބޭނުން ނުކުރެވޭ ވަރަށް އަނދާފައެވެ. މެންދުރު 1:00 ޖަހާ އެހާކަންހާއިރު އެ ފިހާރައިގައި ރޯވެ އަނދަމުން ދަނިކޮށް ސިފައިންނާއި ފުލުހާއި އަދި އާންމުންގެ ބަޔަކު އެކުވެގެން އެ އަލިފާންގަނޑު ކޮންޓްރޯލްކޮށް ނިއްވާލި އެވެ. ބެލި ބެލުމުން އެ ފިހާރާގައި ރޯވެފައި ވަނީ ފިހާރައިގެ އޭސީގައި އެތެރޭ ޔުނިޓުގައި ހުޅުހިފައިގެނެވެ. -- އަހުމަދު އަޝްހާދު އަބްދުﷲ (ޖެރީ) | އަވަސް


Covid baleega singaa eh maruvumun, 28 Elephant in sample nagai test kuranee - Hali News\nކޮވިޑްބަލީގައި ސިންގާއެއް މަރުވުމުން، 28 އެތުން ސާމްޕަލް ނަގައި ޓެސްޓްކުރަނީ\n10 June 2021, 03:04\nއިންޑިއާގެ ދެކުނުގެ ޓެމިލް ނާޑޫ ސްޓޭޓްގެ ފޮރެސްޓް ރިޒާވެއްގައި ދިރިއުޅޭ 28 އެތެއް، ކޮވިޑް-19 އަށް ޓެސްޓު ކޮށްފިއެވެ.\nއެތްތައް ކޮވިޑަށް ޓެސްޓްކުރީ، އެ ފޮރެސްޓުގެ ވެންޑަލޫރު ޒުލުގައި އުޅޭ، ދުނިޔެއިން ވަރަށް މަދުންނޫނީ ފެނިފައިނުވާ ބާވަތުގެ ސިންގާއެއް ކޮވިޑްބަލީގައި މަރުވުމާ ގުޅިގެންނެވެ.\nމިއީ، ކޮވިޑްބަލީގައި އިންޑިއާއިން ޖަނަވާރެއް މަރުވިކަން މިހާތަނަށް ކަށަވަރުވެފައިވާ ފުރަތަމަ ފަހަރެވެ.\nޗެންނާއީގެ ވެންޑަލޫރު ޒުލުގައި އުޅޭ އަންހެން ސިންގާ މަރުވެފައިވަނީ މިމަހުގެ ކުރީކޮޅުގައެވެ. އޭތީގެ އުމުރަކީ9އަހަރު ކަމަށް އޮފިޝަލުންނާ ހަވާލާދީ ޗެންނާއީގެ ނޫސްތަކުން ބުނެފައި ވެއެވެ.\nމަރުވި ސިންގާއަކީ، ޒުލުން ކޮވިޑަށް ޕޮޒިޓިވްވެފައިވާ9ސިންގާގެ ތެރެއިން ސިންގާއެއް ކަމަށާއި، އިތުރު2ސިންގާ ކޮވިޑްބަލީގެ ސަބަބުން މިހާރުވެސް ސީރިއަސް ހާލަތުގައި އެބައޮތް ކަމަށް ވެއެވެ.\nޓެމިލް ނާޑޫގެ މުޑުމަލައި ޓައިގަރ ރިޒާވްގައި މަސައްކަތްކުރާ ފޮރެސްޓް ރޭންޖަރއަކު ބުނީ، ސިންގާތައް ކޮވިޑަށް ޕޮޒިޓިވްވުމާ ގުޅިގެން ރައްކާތެރި ފިޔަވަޅެއްގެ ގޮތުން އެ ރިޒާވްގައި އުޅޭ އެތްތައް ކޮވިޑަށް ޓެސްޓްކުރުމަށް އެމީހުންނަށް އެންގީ ކަމަށެވެ.\nމިދިޔަ އަންގާރަ ދުވަހު 28 އެތުގެ ސާމްޕަލް ނަގާފައިވަނީ ނޭފަތުންނާއި ފޫކޮޅުންނެވެ. ސާމްޕަލް ނެގި އެތްތަކުގެ ތެރޭގައި ކުޑަ ދެ އެތްވެސް ހިމެނެއެވެ.\nސާމްޕަލް ނެގުމަށްފަހު އުތުރުގެ ސްޓޭޓެއް ކަމަށްވާ އުއްތަރް ޕްރަދޭޝްގައި ހުންނަ އިންޑިއަން ވެޓެރިނަރީ ރިސާޗް އިންސްޓިޓިއުޓަށް މިހާރުވަނީ ޓެސްޓްކުރަން ފޮނުވާފައެވެ. ނަތީޖާ ލިބެން ހަފްތާއެއް ނަގާނެ ކަމަށް ވެއެވެ.\nއެތްތަކުން ސާމްޕަލް ނަގާ ވީޑިއޯ ފޮރެސްޓް ރިޒާވުންވަނީ މީޑިއާއާ ހިއްސާ ކޮށްފައެވެ.\nސާމްޕަލް ނެގި އެތްތަކަކީ ތަމްރީނު ކޮށްފައިވާ އެތްތަކެއް ކަމުން ސާމްޕަލް ނެގުމުގައި އެއްވެސް ދައްޗެއް ކުރިމަތި ނުވާކަން ވީޑިއޯއިން އެނގެއެވެ.\nމީޑިއާއާ ވާހަކަ ދެއްކި ފޮރެސްޓް ރޭންޖަރ ބުނީ، އެތްތަކުގެ ކިބައިން ބަލީގެ އެއްވެސް އަލާމާތެއް ނުފެންނަ ކަމަށާއި، ޓެސްޓު ހަދަނީ ރައްކާތެރި ފިޔަވަޅެއްގެ ގޮތުން ކަމަށެވެ.\nޗެންނާއީގެ ވެންޑަލޫރު ޒުލުގައި އުޅޭ9ސިންގާއެއް ކޮވިޑަށް ޕޮޒިޓިވްވެ އަދި އޭގެ ތެރެއިން އެކަތި ބަލީގައި މަރުވެފައި ވާއިރު، އިންޑިއާގެ އިރުމަތީ ސްޓޭޓެއް ކަމަށްވާ ޖަރްޚަންދުގެ ޒުލެއްގައި ދިރިއުޅޭ 21 ސިންގާއެއްވެސް މިދިޔަ ހަފްތާގައި ކޮވިޑަށް ޓެސްޓު ކޮށްފައި ވެއެވެ.\nއެ ސިންގާތައް ޓެސްޓްކުރީ، ޒުލުގައި އުޅޭ އުމުރުން 10 އަހަރުގެ ސިންގާއެއް ވަރަށް ބޮޑަށް ހުންއައިސްފައި މަރުވުމާ ގުޅިގެންނެވެ.\nމަރުވި ސިންގާގެ ފުރަތަމަ ހެދި ޓެސްޓުން ކޮވިޑަށް ނެގަޓިވް ވެފައިވާ ކަމަށާއި، ނަމަވެސް އޮފިޝަލުން މިހާރު އިންތިޒާރު ކުރަމުންދަނީ އާރްޓީ-ޕީސީއާރް ޓެސްޓުގެ ނަތީޖާއަށް ކަމަށް މީޑިއާއިން ރިޕޯޓް ކޮށްފައި ވެއެވެ.\nމުޅި ދުނިޔޭގައި ފެތުރެމުންދާ ކޮވިޑްބަލި، އިންސާނުގެ އިތުރުން ޖަނަވާރުންނަށްވެސް ޖެހެމުންދާކަން ދުނިޔޭގެ ބައެއް ގައުމުތަކުން ކުރިން ރިޕޯޓްކޮށްފައި ވެއެވެ.\nއެގޮތުން، ސިންގާއާއި، ކުއްތާފަދަ ޖަނަވާރުތަކަށް ބަލިޖެހިގެން ރިޕޯޓްކޮށްފައި ވެއެވެ. އެންމެ ގިނައިން ބެލިޖެހުނު ކަމަށް ރިޕޯޓްކޮށްފައިވަނީ ކުއްތާއަށެވެ.\nއިތުރު ލިޔުންތައް ކޮރޯނާ ވައިރަަސް އިންޑިއާ


Inthihaabee rishwathuge4massala akah dhauvaa kuran fonuvaifi – adduLIVE\nއިންތިޚާބީ ރިޝްވަތުގެ ހަތަރު މައްސަލައަކަށް ދަޢުވާ ކުރަން ފޮނުވައިފި\nMay 20, 2019, 16:50 މުހައްމަދު އައިމަން\nއޭސީސީގެ ރައީސާއި ނާއިބު ރައީސް ބައްދަލުވުމެއްގައި\nރައްޔިތުން މަޖިލިސް އިންތިޚާބާއި ގުޅިގެން އެންޓި ކޮރަޕްޝަން ކޮމިޝަން (އޭސީސީން) ތަޙްޤީޤުކޮށްފައިވާ އިންތިޚާބީ ރިޝްވަތުގެ ހަތަރު މައްސަލައެއް ދަޢުވާ ކޮށްދިނުމަށް ޕްރޮސިކިއުޓަރ ޖެނެރަލް (ޕީޖީ) އޮފީހަށް ފޮނުވައިފިއެވެ.\nއޭ.ސީ.ސީ އިން ތަޙްޤީޤުކުރަމުންދާ އިންތިޚާބީ ކޮރަޕްޝަންގެ މައްސަލަތަކާގުޅޭ ގޮތުން ނެރުނު ބަޔާނެއްގައި އޭސީސީން މިއަދު ބުނީ އެ މައްސަލަތަކަކީ ރައްޔިތުންގެ މަޖިލީހުގެ އިންތިޚާބާ ގުޅޭގޮތުން އެކޮމިޝަނުން އިސްނަގައިގެންނާއި އަދި އެކި ފަރާތްތަކުން އޭސީސީއަށް ހުށަހަޅާފައިވާ ޝަކުވާތަކާ ގުޅިގެން އެ ކޮމިޝަނުން ތަޙްޤީޤުކޮށްފައިވާ މައްސަލަތަކެއް ކަމަށެވެ. އަދި ރައްޔިތުންގެ މަޖިލީހުގެ އިންތިޚާބާގުޅޭ އިންތިޚާބީ ކޮރަޕްޝަންގެ ޖުމްލަ 22 މައްސަލަ އެ ކޮމިޝަނުން ތަޙްޤީޤުކޮށްފައިވާ ކަމަށް އޭސީސީގެ ބަޔާނުގައި ބުނެފައިވެއެވެ. އެ މައްސަލަތަކުގެ ތެރޭގައި ހިމެނެނީ އެ ކޮމިޝަނުން އިސްނަގައިގެން ބަލަން ފެށި 10 މައްސަލައާއި، އެކި ފަރާތްތަކުން ހުށަހެޅި ޝަކުވާތަކާ ގުޅިގެން ބަލަން ފެށި 12 މައްސަލައެއް ކަމަށް އޭސީސީން ބުނެއެވެ.\nއޭސީސީގެ ބަޔާނުގައި ބުނީ 22 މައްސަލައިގެ ތެރެއިން މިހާތަނަށް ޖުމްލަ 16 މައްސަލައިގެ ތަޙްޤީޤު މަރުޙަލާ ނިމިފައިވާއިރު، މީގެތެރޭގައި ހިމެނޭ ދަޢުވާކުރެވޭ މިންވަރަށް ހެއްކާއި ޤަރީނާހުރިކަމަށް ބެލެވޭ މައްސަލަތަކުގައި ދަޢުވާކުރުމާގުޅޭގޮތުން ޕްރޮސިކިއުޓަރ ޖެނެރަލްގެ އޮފީހާއެކު އޭސީސީއިން ދަނީ ޑިއުޓީ ޕްރޮސިކިއުޝަން މަރުޙަލާ ފުރިހަމަކުރަމުން ކަމަށެވެ. ޑިއުޓީ ޕްރޮސިކިއުޝަން ކުރިއަށްދަނީ 04 މައްސަލައެއްގައި ކަމަށްވެސް އޭސީސީން ބުނެއެވެ. އޭސީސީން ބުނީ އިންތިޚާބީ ކޮރަޕްޝަންގެ އިތުރު 06 މައްސަލައެއް ކޮމިޝަނުން ދަނީ ތަޙްޤީޤުކުރަމުން މިހާރުވެސް ދާ ކަމަށެވެ.\nއިންތިޚާބާއި ބެހޭ ޢާއްމު ޤާނޫނުގައި ބުނެފައިވަނީ އެހެން ޤާނޫނެއްގައި އެހެންގޮތަކަށް ބަޔާންކޮށްފައިވީނަމަވެސް، އިންތިޚާބުތަކާ ގުޅިގެން ހުށަހެޅޭ ރިޝްވަތާބެހޭ މައްސަލަތައް ބަލައި ތަޙުޤީޤުކުރަންވާނީ އެންޓި-ކޮރަޕްޝަން ކޮމިޝަނުން ކަމަށެވެ.


ދަންވަރު ހޭލެވިގެން ދެން ނުނިދޭތަ؟ މިއޮތީ ތިކަމަށް ހައްލެއް! – Dhen.mv\nދަންވަރު ހޭލެވިގެން ދެން ނުނިދޭތަ؟ މިއޮތީ ތިކަމަށް ހައްލެއް!\nމަރްޔަމް ވަޙީދާ November 11, 2020 - 9:51 pm\nއަހަރެމެންގެ ތެރެއިން ހަމަ ވަރަށް ގިނަ މީހުންނަކީ ދަންވަރު ގަޑީގައި ހޭލާއުޅޭ މީހުންނެވެ. ނުވަތަ އަވަހަށް ނިދި ކަމުގައި ވިޔަސް ދަންވަރު ހޭލެވިއްޖިއްޔާ އަލުން ދެން ފަސޭހައިން ނުނިދޭ މީހުންނެވެ. ހެނދުނު އަވަހަށް ތެދުވަން ޖެހޭތީ، މިވެނި އިރަކު ނިދައިފިއްޔާ އެހާއިރުވާއިރު މިވެނި ވަރަކަށް ހުންނާނީ ނިދި ލިބިފައޭ ބުނި ކަމުގައި ވިޔަސް، ފަތިސް ވާއިރު ވެސް މިފަދަ މީހުންނަށް ނުނިދެއެވެ. އެއީ ކީއްވެ ކަމެއްވެސް ގިނަ ފަހަރަށް ނޭނގެއެވެ. ނަމަވެސް މިކަމަށް ހައްލެއް މިވަނީ ހޯދިފައެވެ.\nއިންސޮމްނިއާ ސްޕެޝަލިސްޓް ޑރ. ވެންޑީ ޓްރޮކްސެލް ބުނެފައިވަނީ ރޭގަނޑު ގަޑީގައި އަަވަހަށް ނިދަން ބޭނުން ކަމުގައިވާ ނަމަ އެންމެ ފުރަތަމަ ޖެހޭނީ ތިމާގެ ސިކުނޑި އެކަމަށް ޓްރެއިން ކުރަން ކަމަށެވެ.\n"ސިކުނޑިއަށް ވިސްނައިދޭން އެބަޖެހޭ އެނދަކީ ނިދާ އަރާމުކުރަން ހުރި އެއްޗެއްކަން. އެއީ ވިސްނާ ފިކުރުކުރަން އޮންނަ ތަކެއް ނޫންކަން" ބަރޑީ މެގަޒިންއަށް ދިން އިންޓަރވިއު އެއްގައި ޑރ. ވެންޑީ ބުނެފައިވެއެވެ.\nޑރ. ވެންޑީ ބުނެފައި ވަނީ އެނދުގައި އޮވެ ނިދަންވީ އޭ ހިތަށް އެރުވި ވަރަކަށް ފަސޭހައިން ނުނިދޭނީ ކަމަށެވެ. އެހެންކަމުން އެންމެ މޮޅު ގޮތަކީ، ނުނިދިފައި އޮންނަނަމަ އެނދުން ތެދުވެ ތަންކޮޅެއް އަލިމަޑު ލައިޓެއްގެ ދަށުގައި ފޮތެއް ކަހަލަ އެއްޗެއް ކިޔާލުން ކަމަށް އޭނާ ބުންޏެވެ. ސިކުނޑި ބިޒީކޮށް ބެހެއްޓުމުން ފަސޭހައިން ނިދޭނެއެވެ. މީގެ އިތުރުން ޑރ. ވެންޑީ ބުނެފައި ވަނީ މިފަދައިން ދަންވަރު ހޭލެވިގެން ނުނިދިފައި އޮންނަ ވަގުތު ފޯނާއި، ޓެބްލެޓް އަދި ލެޕްޓޮޕް ފަދަ ތަކެއްޗަށް ނުބެލުމަށާއި، އެތަކެއްޗާއި ކުޅެން ނުވަތަ އޭގެން އެއްޗެއް ބަލަން އޮވެއްޖެނަމަ ސިކުނޑިއަށް އިތުރަށް ގެއްލުންވާނެ ކަމެށެވެ. އެތަކެތި ބޭނުން ކުރަން އޮއްވާ ނިދުނު ކަމުގައި ވިޔަސް، ހޭލެވޭއިރު ބޮލުގައި ވަރަށް ގަދަޔަށް ރިއްސުމުގެ ޗާންސް ބޮޑު ކަމަށްވެސް ޑރ. ވެންޑީ ބުނެފައިވެއެވެ. ވީމާ އެންމެ ރަނގަޅު ގޮތަކީ، މީހާގެ ސިކުނޑިއަށް އިތުރު ސްޓްރެސް އެއް ނުލިބޭނެފަދަ ކަންތައް އެގަޑީގައި ކުރުން ކަމަށް އޭނާ ލަފާދެއެވެ.\nމުސާރައިގެ ގޮތުގައި 2000 ޑޮލަރު ލިބޭ ވަޒީފާއެއް، ކުރަން ޖެހޭ ކަމަކީ ނިދުން!\nމި މީހާ އަށް ގަޑިއިރު ތެރޭގައި 16،000 ޑޮލަރު ހޯދީ ނިިދައިގެން!


އޭލިޔަން ސިލްސިލާ – ދެވަނަ ވާހަކަ (2) ދެވަނަ ބައި – Esfiya\nބިރުވެރި 1 day ago\nއޭލިޔަން ސިލްސިލާ – ދެވަނަ ވާހަކަ (2) ދެވަނަ ބައި\nއެނދުން ތެދުވެވުނު އިރު ޝިޒުނީ ވަނީ ދަލުން ފެންވެރިފައެވެ. މާނޭވާ ލެވެމުން ދިޔައިރު އޭނައަށް ދެންމެ ފެނުނު ހުވަފެނާއި ދޭތެރޭ ވިސްނާލެވުނެވެ. އެއީ ކިހިނެތްވީ ހުވަފެނެއް ހެއްޔެވެ؟ އޭނަ އަބަދުވެސް އޭނަގެ އަމިއްލަ އެކުވެރިންގެ ހާލު ބަލައެވެ. ވީއިރު އެހުވަފެނުގައި އޭނަ، ޒީނާގެ ގާތުގައި މައިކްމެންގެ ހާލު ބަލާލައި އެކަމާއިމެދު ސުވާލުކުރަން ޖެހިލުންވާންވީ ކީއްވެ ހެއްޔެވެ؟ ވާން މިއުޅެނީ ކިހިނެތް ހެއްޔެވެ؟ މާތްކަލާކޯއެވެ!\n“ޝިޒް އަންނާނެ މާދަން ހެނދުނު… ފްލައިޓް އަވަސް ކޮށްލީމަ މިއަދު ހެނދުނަށް މިރަށު ފަސްގަނޑަށް ގާތް ކުރާނެ! ..” މައިނާ ވާހަކަ ދައްކަމުން ދިޔައީ އެކުވެރި މަންޝާ އާއިއެވެ. ދެއެކުވެރިން ހިނގަމުން ދިޔައީ ބޯ ގަސްތަކެއްގެ ހިޔަލުގައެވެ. އެމަގަކީ ފުޅާކޮށް ހުންނަ މަގެއް ނޫންކަމުން ހިނގެނީވެސް ވަރަށް ބަލައިގެންނެވެ. ނޫންނަމަ އެހަނި މަގުގައި ހުންނަ ކިލާ ފާރުގައި އަޅައިގަނެދާނެއެވެ.\n” އެއީ ކީއްވެ މިއަދު ހެންދުނު؟ ކުރިން ހަވީރުގައެއްނު އަންނަން ބުނެފައި އޮތީ؟ ..” މަންޝާގެ ހިތުގައި ސުވާލު ފުނި ޖެހުނެވެ. ނަމަވެސް މައިނާ އެސުވާލުތަކަށް ވެސް ޖަވާބު ދިނެވެ.\n“ހަވީރު ފްލައިޓް ޑިލޭވީ! މެންދުރު ފްލައިޓަކުން ޖާގައެއް ނުލިބުނު! އެހެންވެ ދަތުރު ކުރުކޮށްލަން ޝިޒް ހެނދުނު ފްލައިޓުން ޗާންސެއް ނެގީ …”\n“އެހެންދޯ މިވީ! ރަނގަޅެއްނު! އޭރުން އަވަހަށް އާދެވޭނެއްނު މިރަށަށް! މާދަމަ އަކީ އެންމެ ބޮޑު ދުވަސް! …’ މަންޝާ އަޑު ބަދަލު ކޮށްލައިގެން ކިޔައިލިއެވެ. މައިނާގެ ގާތަށް ހިނިއައީ އެހެންވެގެންނެވެ.\n“ކީއްވެ ތިޔަ ހެނީ؟ މަށަށް ކުރެވުނު ކަމެއް މަށަކަށް ނޭނގެ! ..” އެވަގުތު މަންޝާއަށް ކުރިމައްޗަށް ނުބަލައި ދެވުނީތީ ބޯ ޖެހުނީ ފާރުގައެވެ. .\n“އައުޗް! އާހް ..” މަންޝާ ތަދުވެގެން ފާރުގައި ބޯޖައްސާލިއެވެ. މައިނާގެ ހިނގުން ލަސްކަމުން ކުރިން މަންޝާ އާއި އެއްވަރު ނު ކުރެވުނެއް ކަމަކު މަންޝާ ގެ ބޯ ޖެހުނީތީ ވައިރޯޅި އެއްހާ ހަލުވިކޮށް، ސިކުންތު ކޮޅެއްގެ ތެރޭގައި ހުރީ މަންޝާގެ ކުރި މަތީގައެވެ. ވީތަދުން މަންޝާގެ ލޮލަށް ކަރުނަ ޖަމާވިއެވެ. ނަމަވެސް ވަރަށް މަސައްކަތުން އެ ކަރުނަތައް ހިންދާލީ ތުންފަތް ކަނޑައިގެން ދާހާ ބާރަށް ތުންފަތުގައި ދަތްއަޅައި ބާރުކޮށްގެންނެވެ\n“މަން!މަން އޯކޭތަ؟ އަދިވެސް ތަދުވޭތަ؟ އެމްބިއުލާންސް އަށް ގުޅަންތަ؟ ބޮޑުވަރު ވެއްޖެތަ؟ ބޯދައްކާލަ ބަލަ ..”. މަންޝާއާއި ކައިރިވެލަމުން މަންޝާގެ އަތުގައި ހިފަހައްޓާލަމުން މައިނާ ފައްޗަކަށް އަމުނާލިއެވެ.\n“ކީއްވެ ބޮޑުވަރު ނުވާންވީ؟ އިނާގެ ސަބަބުން މިހެންވާން މެދުވެރިވީ! އިނާ އެހެން ނުބުނިނަމަ މަގޭ ބޯ ފަޅައިގެން ނުދާނެ! ..” އެއީ މަންޝާ ގަބޫލުކުރާ ގޮތެވެ. އެހެން މަންޝާ ބުނުމާއިއެކު މައިނާ ކުއްވެރިއެއް ފަދައިން އިސްޖަހައިލިއެވެ.\n“ކީކޭ؟ ..” މައިނާ ޖަވާބު ދިނެވެ ހަމަ އިސްޖަހާލައިގެން ހުރެއެވެ. އިސްތިރި ނުކޮށް އިސް ހިއްލާލާނީ ކޮށްއިރަކުން ކަމެއް މަންޝާ އަކަށް ނޭނގުނެވެ.\nމައިނާ އަށް އިސްހިއްލާލަން މަޖުބޫރުކުރުވި ސަބަބަކީ މަންޝާގެ ފިނިފިނި އަތްތިލައެވެ. އޭރު އެއަތްތިލަ ބޭއްވިފައި ވަނީ މައިނާގެ ކޮނޑުގައެވެ.\n“ހިނގާ އަހަންނާއިއެކު ހޮސްޕިޓަލަށް! އެއީ އިނާގެ ކުށެއް ނޫން! އަހަރެން ބަލައިގެން ހިނގި ނަމަ މިހެނެއް ނުވީސް! ..” މަންޝާ ބުނެލިއެވެ. “ދެންވެސް ހިނގާ! އިނާ އަށް އެނގެއެއްނު އިނާގެ ކުށެއް ނޫން ކަން! ..”\nމަންޝާ އަނެއްކާވެސް ވިސްނައިދޭ ރާގަކަށް ބުނެލިއެވެ. އެއާއިއެކު މައިނާ ހިނިތުން ވެލިއެވެ. ދެން ފެނިގެން ދިޔައީ ދެ އެކުވެރިން އަތުގުޅުވާލި ތަނެވެ. އެއީ ދުވަހަކުވެސް ވަކިވުމެއް ނެތް ދެއެކުވެރިންނެވެ. މާދަމާ، އޭގެ އަނެއް ބައިވެރިޔާ މިރަށަށް އަންނާނެއެވެ. އަހަރުތަކެއް ވަންދެން މާލޭގައި ދިރިއުޅުމަށް ފަހުއެވެ.\nmi silsilaage dhevana bai miee .. enjoy reading!\n.. ޔަނާ ..\nބިރުވެރި November 28, 2015\nބިރުވެރި March 27, 2017\nބިރުވެރި April 13, 2016


"Hashiheyo Dhulhaheyo Sihhathakah - Kasrathu Kuramaa" Programme Fashaifi - AO News\nގދ. ތިނަދޫ އަންހެނުންގެ ތަރައްގީއަށް މަސައްކަތްކުރާ ކޮމެޓީން އިންތިޒާމްކޮށްގެން ބާއްވާ “ހަށިހެޔޮ ދުޅަހެޔޮ ސިއްހަތަކަށް – ކަސްރަތު ކުރަމާ” ޕްރޮގްރާމް، 45 ބައިވެރިންނާއެކު ފަށައިފިއެވެ.\nމި ޕްރޮގްރާމް ފެށުމަށް މިއަދު ތިނަދޫ ސްވިމިންގ ޓްރެކް ސަރަހައްދުގައި އޮތް ހާއްސަ ރަސްމިއްޔާތު ޝަރަފްވެރިކޮށްދެއްވީ ސްޓޭޓް ޓްރޭޑިންގ އޯގަނައިޒޭޝަން (އެސް.ޓީ.އޯ)ގެ މެނޭޖިންގ ޑިރެކްޓަރު ހުސެއިން އަމްރު އެވެ. އަދި މި ރަސްމިއްޔާތުގައި ސައުތު ޕޮލިސް ޑިވިޝަންގެ ކޮމާންޑަރު ޗީޕް އިންސްޕެކްޓަރ އޮފް ޕޮލިސް ފާތިމަތު ނަހީދާ ތޯލިބް އާއި ތިނަދޫ ކައުންސިލްގެ ރައީސް ސައުދު އަލީ ވެސް ބައިވެރިވެ ވަޑައިގެންނެވިއެވެ.\nގދ. ތިނަދޫ އަންހެނުންގެ ތަރައްގީއަށް މަސައްކަތްކުރާ ކޮމެޓީން ހުވަދޫ ސްވިމިންގ ކްލަބް އާއި ގުޅިގެން ބާއްވާ މި ކަސްރަތު ޕްރޮގްރާމަކީ، ހުވަދޫ ސްވިމިންގ ކްލަބާއި، ގދ. ތިނަދޫ ޑރ. އަބްދުއްސަމަދު މެމޯރިއަލް ހޮސްޕިޓަލާއި ގުޅިގެން ކުރިއަށް ގެންދިޔުމަށް ހަމަޖެހިފައިވާ ކަސްރަތު ޕްރޮގްރާމެކެވެ.\nއުމުރުން 35 އަހަރުން މަތީގެ ދެ ޖިންސުގެ ކޮންމެ މީހަކަށްވެސް މި ޕްރޮގްރާމުގައި ބައިވެރިވުމުގެ ފުރުސަތު ހުޅުވާލާފައިވާއިރު މި ޕްރޮގްރާމުގައި ބަރުދަން އެންމެ ލުއި ކުރާ 03 ބައިވެރިންނަށް ހާއްސަ އިނާމުތަކެއް ހުށަހަޅާފައި ވެއެވެ. އެހެންނަމަވެސް މި ފަހަރުގެ މި ޕްރޮގްރާމުގައި ބައިވެރިވެފައި ވަނީ ހުސް އަންހެން ބައިވެރިންނެވެ.\nމި ޕްރޮގްރާމަކީ ޑިސެންބަރު 01 އިން ފެށިގެން ޑިސެމްބަރ މަހު 31 ވަނަ ދުވަހުގެ ނިޔަލަށް ކުރިއަށް ގެންދާ ޕްރޮގްރާމެކެވެ.\nތިނަދޫ އަންހެނުންގެ ތަރައްގީއަށް މަސައްކަތްކުރާ ކޮމިޓީގދ. އަތޮޅު


Gadhafadha Thoofaanakah Fahu, Insaanee Naslahvure Kureege Handhaan Thakeh - Vaguthu\nއިނގިރޭސިވިލާތަށް އެރި ބާރުގަދަ ތޫފާނަކަށްފަހު މީގެ 130 މިލިއަން އަހަރުކުރިން ދުނިޔެއިން ނެތިގެންދިޔަ ސާރު (ޑައިނޮސޯ) އުޅުނު ސަރަޙައްދެއް ފެނިއްޖެއެވެ.\nތޫފާން "ސިއަރާ"ގެ ނަމުން ނަންދީފައިވާ މި ބާރުގަދަ ތޫފާނަށްފަހު ސާރު އުޅުނުކަމުގެ ހެކިތައް ފެނިފައިވަނީ އިނގިރޭސިވިލާތުގެ ދެކުނު އައްސޭރީގައި އޮންނަ ޖަޒީރާ ރަށެއްގެ ގޮނޑުދޮށުންނެވެ. އެ ސަރަޙައްދަށް މި ތޫފާނުގައި ޖެހުނު ގަދަ ވައިގެ ސަބަބުން ވަނީ ސާރުގެ ފައި ޖެހިފައިވާ ގިނަ ތަންތަން ފެނިފައެވެ.\nވައިގަދަވެ މި ސަރަޙައްދުގައި ހުރި ވެލިތަކުގެ އަޑިން ސާރު އުޅުނުކަމުގެ ހެކިތައް ފެނިފައިވާއިރު މިއީ އިނގިރޭސި ޖަޒީރާ ރަށްތައް ހިމެނޭ ސަރަޙައްދަކުން ސާރުގެ ހެކިތައް ފެނުނު ފުރަތަމަ ފަހަރެވެ. މި ހޯދުންތަކާއެކު މިހާރު ތަޖުރިބާކާރުން ދަނީ ދިރާސާ މަސައްކަތްތަކެއް ކުރިޔަށް ގެންދިއުމަށް ތައްޔާރުވަމުންނެވެ.\nތޫފާން ސިއަރާގެ ސަބަބުން ސާރު އުޅުނުކަމުގެ ހެކިތައް އިނގިރޭސިވިލާތުން ފެނިފައިވާއިރު، ދާދިފަހުން އެޤައުމުގެ އުސް ސަރަޙައްދެއްގެ މަތިން ސާރެއްގެ ހަށިގަނޑުގެ ބައިތަކެއްވެސް ފެނިފައި ވެއެވެ.\nޑައިނަސޯ ނުވަތަ ސާރަކީ އިންސާނުން މި ބިންމަތީގައި ދިރިއުޅެން ފެށުމުގެ ކުރިން ބިންމަތީގައި އުޅުނު ބިޔަ ޖަނަވާރުތަކުގެ އާއިލާއެކެވެ. މި ޖަނަވާރުތައް ފަނާވެ ދިޔައީ ދުނިޔެއަށް ވެއްޓުނު ބޮޑެތި ގިނަހިލަ ނުވަތަ އެސްޓެރޮއިޑްގެ ސަބަބުން ކަމަށް ސައިންސްވެރިން ބުނެއެވެ.\nވޭތުވެދިޔަ 250 އަހަރުގެތެރޭގައި އެންމެ ގިނައިން ސާރުގެ ބައިތައް ފެނިފައިވަނީ ޔޫރަޕާއި އުތުރު އެމެރިކާ އަދި އޭޝިޔާއިންނެވެ.\nފެބުރުއަރީ 15, 2020 14:21\nއެސާރުތައް މިހާރު އެތިބީ ދިވެހިސަރުކާރުގެ އެންމެ އިސްސަފުގަ


Varugadha camera eh himeney iPhone ge aa3model dhakkaalaifi\nވަރުގަދަ ކެމެރާއެއް ހިމެނޭ އައިފޯންގެ އާ ތިން މޮޑެލް އެޕަލް އިން ދައްކާލައިފި\nސެޕްޓެމްބަރ 11, 2019\nވަރުގަދަ ކެމެރާތަކެއް ހިމަނާފައިވާ އައިފޯންގެ މުޅިން އާ ތިން މޮޑެލްއެއް އެޕަލް އިން ދައްކާލައިފި އެވެ.\nމިދިޔަ އަހަރު ނެރުނު އައިފޯން އެކްސްއާރުގެ ބަދަލުގައި ނެރުނު އައިފޯން 11 ގައި ވަނީ ދެ ލެންސް ހިމެނޭ ކެމެރާ ސިސްޓަމެއް ގާއިމްކޮށްފަ އެވެ. މި ފޯން މެދުވެރިކޮށް 4ކޭ ވީޑިއޯ ނެގުމުގެ އިތުރަށް، ވައިޑް އޭންގަލް ފޮޓޯ ވެސް ނެގޭނެ އެވެ. ކަޅު، ހުދު، ރީދޫ، ރަތް، ދަނބު އަދި ފެހި ކުލައިގެ ވާޝަންތައް ހިމެނޭ އައިފޯން 11 ގައި އިތުރަށް ހިމަނާފައިވާ ފީޗާތަކުގެ ތެރޭގައި ވައިފައި6 ސްޓޭންޑާޑް ސަޕޯޓްކުރުމާއި އައިފޯން އެކްސްއާރަށް ވުރެ އިތުރަށް އެއް ގަޑިއިރު ޗާޖު ހިފެހެއްޓުން ހިމެނެ އެވެ.\nއައިފޯން 11 ގެ 64 ޖީބީ، 128 ޖީބީ އަދި 512 ޖީބީ ފޯނުތައް ލިބެން ހުންނައިރު، ފޯނެއްގެ އަގު އުޅެނީ 699 ޑޮލަރުގަ އެވެ.\nމިދިޔަ އަހަރު ނެރުނު އައިފޯން އެކްސްއެސް އަދި އެކްސްއެސް މެކްސްގެ ބަދަލުގައި މި އަހަރު ނެރުނީ އައިފޯން 11 ޕްރޯ އަދި އައިފޯން 11 ޕްރޯ މެކްސް އެވެ. މީގެ ތެރެއިން، ޕްރޯގައި 5.9 އިންޗި އަދި ޕްރޯ މެކްސްގައޮ 6.5 އިންޗީގެ އޯއެލްއީޑީ ސްކްރީނެއް ހުންނައިރު، މިއިން ކޮންމެ ފޯނެއްގައި ވަނީ ތިން ލެންސް ހިމެނޭ ކެމެރާ ސިސްޓަމެއް ގާއިމްކޮށްފަ އެވެ. އެއީ ޓެލެފޮޓޯ ލެންްސަކާއި ވައިޑް ލެންސެއްގެ އިތުރުން، އަލްޓްރާ ވައިޑް ލެންސެކެވެ. އައިފޯން އެކްސްއެސް އަށް އައިފޯން 11 ޕްރޯގައި ހަތަރު ގަޑިއިރު އަދި އެކްސްއެސް މެކްސް އަށް ވުރެ ޕްރޯ މެކްސްގައި ފަސް ގަޑިއިރު އިތުރަށް ބެޓަރީގެ ބާރު ހުންނާނެ އެވެ.\nމި އަހަރު ނެރުނު އައިފޯން 11 އާއި އައިފޯން ޕްރޯ އަދި ޕްރޯ މެކްސްގައި ވެސް ބޭނުންކޮށްފައި ވަނީ އެޕަލް އިން އަމިއްލަ އަށް ތައްޔާރުކޮށްފައިވާ އޭ13 ބަޔޮނިކް ޗިޕެކެވެ. މިއީ، މިދިޔަ އަހަރުގެ ފޯނުތަކާ އެއްކޮށް ނެރުނު އޭ12 ބަޔޮނިކް ޗިޕަށް ވުރެ އެވްރެޖުކޮށް 20 ޕަސެންޓް ހަލުއިކޮށްދޭ ޗިޕަކަށް ވާއިރު، މިއީ ސްމާޓްފޯނެއްގައި ހިމަނާފައިވާ އެންމެ ވަރުގަދަ ޗިޕް ކަމަށް އެޕަލް އިން ބުންޏެވެ.\nއައިފޯން 11 ޕްރޯ އަދި ޕްރޯ މެކްސްގައި 64 ޖީބީ، 256 ޖީބީ އަދި 512 ޖީބީގެ ވައްތަރުތައް ހިމެނެ އެވެ. ޕްރޯ ވިއްކަނީ 999 ޑޮލަރެވެ. ޕްރޯ މެކްސް ވިއްކަނީ 1099 ޑޮލަރަށެވެ.\nއައިފޯންގެ އާ މޮޑެލްތަކުގެ އިތުރުން، އެޕަލް އިން ވަނީ އެ ކުންފުނިން ނެރޭ ސްމާޓް ގަޑީގެ އާ މޮޑެލް ވެސް ދައްކާލާފަ އެވެ. މީގެ އިތުރުން، އާ އައިޕެޑަކާއި އެ ކުންފުނީގެ ސަބްސްކްރިޕްޝަން ސާވިސް އެޕަލް ޓީވީ ޕްލަސްގެ އިތުރު މައުލޫމާތުތައް ވެސް ހިއްސާކޮށްފައިވެ އެވެ.\nއައިފޯން, އެޕަލް, ޓެކްނޮލޮޖީ\nގޫގުލް އިން ގުޅުން ކަނޑާލުމުން ވާވޭ އަށް ކުއްލި ލޮޅުމެއް\n5ޖީ އިން ޑައުންލޯޑާއި އަޕްލޯޑަށް ނަގާނީ ސިކުންތުކޮޅެއް\nނުވަ ނަންބަރު ބޭނުންކުރެވޭ އީސިމް އުރީދޫން ރާއްޖެ އަށް އަލަށް ތައާރަފްކޮށްފި


Bodu Chuttee night market'ah bodu tharuheebeh\nބޮޑު ޗުއްޓީ ނައިޓް މާރކެޓު\nބޮޑު ޗުއްޓީ ނައިޓް މާކެޓަށް ބޮޑު ތަރުހީބެއް\nމި މަހުގެ 10 ވަނަ ދުވަހުގެ ނިޔަލަށް ނައިޓް މާކެޓް ކުރިއަށްދާނެ\nނައިޓް މާކެޓް ކުރިއަށްދާނީ ކޮންމެ ދުވަހަކު ހަވީރު4އަކުން ރޭގަނޑު 11 އަށް\nކ. މާލެ |5ޖެނުއަރީ 2020 | އާދީއްތަ 19:09 | 3,362\nބޮޑު ޗުއްޓީ ނައިޓް މާކެޓުގެ ތެރެއިން - ރާއްޖެއެމްވީ\nސްކޫލް ބަންދާ ދިމާކޮށް ކުރިއަށްގެންދާ "މާލޭ ސިޓީ ބޮޑު ޗުއްޓީ ނައިޓް މާކެޓް" އަށް ބޮޑު ތަރުހީބެއް ލިބެމުން އަންނަ ސްކައިލައިޓް އިން ބުނެފިއެވެ.\nރާއްޖެއެމްވީއަށް ދެއްވި ހާއްސަ އިންޓަވިއުއެއްގައި ސްކައިލައިޓް ކުންފުނީގެ އިވެންޓު މެނޭޖަރު އަހްމަދު ލައްސާން ވިދާޅުވީ ފާއިތުވި ދުވަސްތަކުގައި ވަރަށް ގިނަ އަދަދެއްގެ އާންމުން ނައިޓް މާކެޓަށް އައިސްފައިވާ ކަމަށާއި މިފަހަރު އެންމެ ގިނައީ ކާބޯތަކެތީގެ ސްޓޯލްތައް ކަމަށެވެ.\nނައިޓް މާކެޓް އިންތިޒާމުކުރާ ސްކައިލައިޓް ކުންފުނިން ބުނީ، މިފަހަރުގެ މާކެޓް ކުރިޔަށްދަނީ 150 ސްޓޯލާއި އެކުގައި ކަމަށެވެ. މި ސްޓޯލްތަކުން، އަންނައުނާއި، ގޭތެރެއަށް ބޭނުންވާ ސާމާނާއި، ސެންޓުގެ އިތުރުން ކާބޯތަކެތީގެ ބާވަތްތައް ލިބެން ހުންނާނެކަމަށެވެ. ކޮންމެ ދުވަހަކުވެސް ހަވީރު4އަކުން ރޭގަނޑު 11 އަށް ނައިޓް މާރކެޓް ޢާންމުކޮށް ހުޅުވާލާފައިވާކަމަށް ސްކައިލައިޓް އިން ބުނެއެވެ.\nރަސްފަންނު ޞަރަޙައްދުގަ މި މަހުގެ3ވަނަ ދުވަހު ނައިޓް މާރކެޓް ފަށާފައިވާއިރު، 10 ވަނަ ދުވަހާއި ހަމަޔަށް މާކެޓް ކުރިޔަށްދާނެ ކަމަށް މާކެޓް އިންތިޒާމު ކުރާ ފަރާތުން ބުނެއެވެ.\nކުރިއަތް އޮތްތާނގައި ވެސް އެ ކުންފުނީގެ ފަރާތުން އިތުުރު ނައިޓް މާކެޓްތައް ބާއްވާނެ ކަމަށް ސްކައިލައިޓުން ބުނެއެވެ.\nމާލޭ ސިޓީގަ ބޮޑު ޗުއްޓީ ނައިޓް މާކެޓް ކުރިޔަށްދާއިރު، ހުޅުމާލޭގަ ނައިޓް މާރކެޓް ބާއްވާ އުޞޫލު ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) ދާދި ފަހުން ވަނީ ޢާންމުކޮށްފައެވެ. އެޗްޑީސީން ޢާންމުކުރި އުޞޫލުގައި ބުނެފައިވަނީ، ނައިޓް މާކެޓް ހުޅުމާލޭގައި ބޭއްވޭނީ ކޮންމެ އަހަރަކު ދެ ފަހަރުކަމަށެވެ. އަދި ބޭއްވޭނީ ކޮންމެވެސް މުނާޞަބަތަކާ ގުޅުވައިގެން ކަމަށާއި، މި މުނާޞަބަތުތައް ކަނޑައަޅާނީ މާލޭ ސިޓީ ކައުންސިލުން ކަމަށެވެ.\nހުޅުމާލޭގަ ނައިޓް މާރކެޓް ބާއްވާ އުޞޫލު އެޗްޑީސީން ކަނޑައަޅާފައިވާއިރު، މާލެ ސިޓީ ކައުންސިލުން ބުނެފައިވަނީ މާކެޓް ހިންގުމަށް ހުށައަޅާ ފަރާތަކީ ސައްތައިން ސައްތަ ދިވެހި ވިޔަފާރިއަކަށް ވާން ޖެހޭނެ ކަމަށެވެ. އެ ވިޔަފާރިއަކީ މިނިސްޓްރީ އޮފް އިކޮނޮމިކް ޑިވޮލޮޕްމަންޓުގަ ރަޖިސްޓްރީ ކުރި ފަހުން2އަހަރުވެފައިވާ ވިޔަފާރިއަކަށްވުން ވެސް އެ އުޞޫލުގަ ލާޒިމު ކޮށްފައިވެއެވެ.\nއިކޮނޮމިކް މިނިސްޓްރީން ވަނީ "ފެއަރ، ނައިޓު މާކެޓު ނުވަތަ މަގުމަތީ ބާޒާރު ހިންގުމުގެ ހުއްދަ ދޫކުރުމުގައި ޢަމަލު ކުރާނެ އުޞޫލު" އެއް އެކުލަވާލާ ޢާންމުކޮށްފައެވެ.\nއެ އުޞޫލުގައި ބުނެފައިވަނީ ނައިޓު މާކެޓުގަ ބައިވެރިވާ ފަރާތްތަކަކީ ރާއްޖޭގަ ރަޖިސްޓްރީ ކޮށްފައިވާ ވިޔަފާރިއަކަށް ނުވަތަ ޖަމްޢިއްޔާ އަކަށް ވާންޖެހޭނެ ކަމަށެވެ. އެކަން ޔަޤީން ކުރަންޖެހޭނީ ނައިޓު މާކެޓު ބާއްވާ، އިންތިޒާމު ކުރާ ފަރާތުން ކަމަށް އެ އުޞޫލުގައި ބުނެފައިވެއެވެ.


ވިޔަފާރި އުޞޫލުން އެސައިންމަންޓް ހަދާ މައްސަލައަށް ޙައްލެއް ހޯދަނީ ވިޔަފާރި އުޞޫލުން އެސައިންމަންޓް ހަދާ މައްސަލައަށް ޙައްލެއް ހޯދަނީ\nހަޔަރ އެޑިއުކޭޝަން މިނިސްޓަރ ކޮމިޝަނަރ އޮފް ޕޮލިސް އާ ބައްދަލުކުރެއްވުން. ފޮޓޯ: ހަޔަރ އެޑިއުކޭޝަން މިނިސްޓްރީ\nވިޔަފާރި އުޞޫލުން އެސައިންމަންޓް ހަދާ މައްސަލައަށް ޙައްލެއް ހޯދުމަށް މޯލްޑިވްސް ޕޮލިސް ސަރވިސްއާއެކު ހަޔަރ އެޑިއުކޭޝަން މިނިސްޓްރީން މަޝްވަރާކުރައްވައިފިއެވެ.\nމި މަޝްވަރާކުރައްވާފައިވަނީ ހަޔަރ އެޑިއުކޭޝަން މިނިސްޓަރ ޑރ.އިބްރާޙިމް ހަސަންއާއި ކޮމިޝަނަރ އޮފް ޕޮލިސް މުޙައްމަދު ޙަމީދުއާ ބައްދަލުކުރައްވައެވެ. މި ބައްދަލުވުމުގައި، ސޯޝަލް މީޑިއާ އާއި އާންމު ތަންތަނުގައި ވިޔަފާރީގެ އުޞޫލުން އެސައިންމަންޓްތައް ހަދާ ދިނުމުގެ އިޝްތިހާރުކުރުން ހުއްޓުވުމަށްޓަކައި ކަމާ ގުޅޭ އިދާރާތަކާ ގުޅިގެން މަސައްކަތްކުރުމާ ގުޅޭ ގޮތުންވަނީ މަޝްވަރާކުރައްވާފައެވެ.\nމި ބައްދަލުވުމުގައި ކޮމިޝަނަރ އޮފް ޕޮލިސް މުޙައްމަދު ހަމީދު ވިދާޅުވީ މިހާރު ޢަމަލު ކުރަމުންދާ ޤާނޫނު ތަކުގެ ތެރެއިންވެސް މި މައްސަލަތައް ބެލުމުގައި ހުރަހެއް ނެތްކަމަށެވެ.\nހަޔރަ އެޑިއުކޭޝަން މިނިސްޓްރީން ވިދާޅުވީ ރައްޔިތުންގެ މަޖިލީހަށް ހުށަހަޅާފައިވާ މަތީތައުލީމާއި ތަމްރީންގެ ބިލު ފާސްވެ ތަސްދީޤުކުރެވޭ ހިސާބުން މި މައްސަލައަށް ހައްލެއް ހޯދުމުގެ މަސައްކަތަށް އިތުރު ފުރިހަމަކަމެއް ލިބިގެންދާނެކަމަށެވެ. އަދި ދުނިޔޭގެ ތަހްޒީބުވެފައިވާ ބައެއް ޤައުމުތަކުގައި ވެސް މަތީތަޢުލީމު ފެންވަރު ހިފެހެއްޓުމަށްޓަކާ ހަދާ ޤާނޫނުތަކުން މި މައްސަލައަށް ހައްލު ހޯދައިގެން މިހާރުވެސް ކުރިޔަށް ދާކަން މިނިސްޓަރ ފާގަހަގަކުރެއްވިއެވެ.\nހަޔަރ އެޑިއުކޭޝަން މިނިސްޓްރީން ވިދާޅުވީ ދަރިވަރުންނަށް ޙަވާލުކުރެވޭ އެސައިންމަންޓުތައް ވިޔަފާރި އުޞޫލުން އެހެން ފަރާތްތަކާ ޙަވާލުކޮށްގެން ތައްޔާރުކުރަމުންދާތީ ދަރިވަރުންނަށް އެކިއެކި މާއްދާތަކުން ދަސްވެފައިވާ މިންވަރު ވަޒަން ކުރުމަށް މަތީތައުލީމު ފޯރުކޮށްދޭ މަރުކަޒުތަކުން ކުރަމުންދާ މަސައްކަތްތަކަށް ބޮޑެތި ގޮންޖެހުންތަކަކާ ކުރިމަތިވެފައިވާކަމަށެވެ. އެގޮތުން މޯލްޑިވްސް ކޮލިފިކޭޝަން އޮތޯރިޓީން ކުރަމުންދާ މަސައްކަތްތަކަށް މިކަމުގެ ސަބަބުން ދަތިތަކެއް ދިމާވެ މަތީތައުލީމުގެ ފެންވަރު ހިފެހެއްޓުމަށްޓަކާ މަސައްކަތްކުރާ ފަރާތްތަކާއި އާއްމު ރައްޔިތުންގެ ފަރާތުން މިކަމުގެ ޝަކުވާ ލިބެމުންދާކަމަށްވެސް އެމިނިސްޓްރީން ވިދާޅުވެއެވެ.


ޙަސަނުލްބަޞަރީ ރަހިމަހުﷲގެ އިބުރަތްތެރ ވާހަކައެއް\nފުރަތަމަ ޞަފްޙާislamic storyޙަސަނުލްބަޞަރީ ރަހިމަހުﷲގެ އިބުރަތްތެރ ވާހަކައެއް\nAruzam 3:42 AM\nތަރުޖަމާ: އަބޫ ޢަބްދުﷲ ޅޮހީ\nޢަބްދުލް ޢަޒީޒު އަބީ މަރްޙޫމު ރިވާކުރެއްވި ކަމަށް މައުސޫޢަތުލް އިބުނު އަބިއްދުންޔާ (ރަޙިމަހުﷲ)ގައި އައިސްފައިވެއެވެ. ބަލިމީހަކަށް ޒިޔާރަތް ކުރުމަށްޓަކައި އަލްޙަސަނުލް (ބަޞަރީ) ރަޙިމަހުﷲ އާއި އެކު ބަލިމީހެއްގެ ކައިރިއަށް އަޅުގަނޑުމެން ވަދެއްޖައީމެވެ. އަދި ބަލިމީހާ ކައިރީގައި އިށީންދެ ޙަސަނުލް ބަޞަރީ ރަޙިމަހުﷲ ސުވާލުކުރެއްވިއެވެ. ބަލި ހާލު ކިހިނަކުންހެއްޔެވެ؟\nބަލިމީހާ ޖަވާބު ދިނެވެ. އަހަރެން ކާހިތްވެއެވެ. ނަމަވެސް އަރުންދިރޭ ގޮތެއްނުވެއެވެ. އަދި ބޯހިތްވެއެވެ. ނަމަވެސް ކަރުން ފަސޭހައިން ދިރުވާލެވޭގޮތެއްނުވެއެވެ. ދެން ޙަސަނުލް ބަޞަރީ ރަޙިމަހުﷲ ކީރިތިކުރައްވަން ފަށައިފިއެވެ.\nދެން ވިދާޅުވާން ފަށައިފިއެވެ. ފަހެ މިދުނިޔޭގެ ދާރު ބިނާވެގެންވަނީ ބަލިކަމާއި ބަލިމަޑުކަމުގެ މައްޗަށެވެ. ބަލިތަކާއި ބަލިމަޑުކަމުން ސަލާމަތްވެ ތިބުމަށް އަހަރެމެން ގަދައަޅައި މަސައްކަތްކޮށް ބަލިތަކުން ތިބާ ސަލާމަތްވެއެވެ. ނަމަވެސް މަރުން ފަހެ ސަލާމަތްވެވޭނީ ތިޔައިގެ ތެރޭން ކާކަށް ހެއްޔެވެ؟ ދެން ފަހެ މުޅިގޭތެރެ ރުއިމުގެ އަޑުން ގުގުމާލައިފިއެވެ. (1)\nكُلُّ نَفْسٍ ذَائِقَةُ الْمَوْتِ ۗ سورة آل عمران 185\nމާނައިގެ ތަރުޖަމާއީ: ފަހެ ކޮންމެ ނަފުސެއްވެސް މަރުގެ ރަހަދެކޭނެއެވެ.\nއަދިވެސް ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\nأَيْنَمَا تَكُونُوا يُدْرِ‌ككُّمُ الْمَوْتُ وَلَوْ كُنتُمْ فِي بُرُ‌وجٍ مُّشَيَّدَةٍ ۗ سورة النساء 78\nމާނައިގެ ތަރުޖަމާއީ: ފަހެ ތިޔަބައިމީހުން ކޮންމެތަނެއްގައި ވީކަމުގައިވިޔަސް މަރުތިޔަބައިމީހުންނާ ބައްދަލުކުރާހުއްޓެވެ. އެއީ ތިޔަބައިމީހުން އުސްވެގެންވާ ގަދަފަދަ ކިއްލާއެއްގައި ވީކަމުގައި ވިޔަސްމެއެވެ.\nމަރަށް ތައްޔާރުވެ ތައުބާވެގެންވާ ހާލު މަރުވުމުގެ ތައުފީޤު އަޅުގަނޑުމެން އެންމެނަށް ދެއްވާށިއެވެ. އާމީން\nو صلى الله وسلم على سيدنا محمد و آله و صحبه.\nމިވާހަކައިން ލިބެން ޖެހޭ ޢިބުރަތްތަކާއި ފިލާވަޅުތައް.\n1. ބަލިމީހުންނަށް ޒިޔާރަތްކުރުމަކީ މާތްނަބިއްޔާގެ ސުންނަތެއްކަން. އަދި މިއުއްމަތަށް އެކަލޭގެފާނު ވަނީ ބަލިމީހުންނަށް ޒިޔާރަތްކުރުމަކީ އަޅުގަނޑުމެންގެ މައްޗަށް އޮތް ޙައްޤެއްކަމަށް ބަޔާންކުރައްވާފައެވެ.\n2 .ކޮންމެ އިންސާނަކީވެސް މަރުވެގެންދާނެ މީހެއްކަން.\n3. ޙަސަނުލް ބަޞަރީ ރަޙިމަހުﷲ: މަދީނާގައި ހިޖުރީ ސަނަތުން 21ވަނަ އަހަރު ޢުމަރު ރަޟިޔަﷲ ޢަންހުގެ ޚިލާފަތުގައި އުފަންވެ ވަޑައިގެންނެވި ބޭކަލެއް. ޙަދީޘް ޢިލްމުގައި އަދި ދަރުސްދެއްވުމުގައި ފުންނާބު އުސްބޭކަލެއް. ޢުޘްމާނު ރަޟިޔަﷲ ޢަންހު އަދި ޢަލީ ރަޟިޔަﷲ ޢަންހުއާއި އެކު އުޅުއްވި ބޭކަލެކެވެ. ހަޔާތުގެ ފަހުކޮޅު ދިރިއުޅުއްވީ ބަޞަރާގައެވެ.\n4. އިބުނު އަބިއްދުންޔާ ރަޙިމަހުﷲ: (208ހ-281ހ) އިމާމު ޢަހުމަދު ބިން ޙަންބަލު (164ހ-261ހ)ގެ ޒަމާނުގައި އުޅުއްވި ޢިލްމުވެރިޔެއް. ވަރަށް ގިނަ ފޮތްތައް ލިޔުއްވާފައިވޭ. އެފޮތްތައް ޖަމާކޮށް ނެރިފައިވާ ފޮތަށް ކިޔަނީ މައުސޫޢަތުލް އިބުނު އަބިއްދުންޔާ. (އިބުނު އަބިއްދުންޔާގެ އެންސައިކުލޮޕީޑިޔާ)އެވެ. އިމާމު ބުޚާރީ، އިމާމު އިބުނު އަބީ ޚާތިމް އަދި އިމާމު ތިރިމިޛީ ރަޙިމަހުމުﷲ ޖަމީޢަން ވަނީ މިކަލޭގެފާނުގެ އަރިހުން ޙަދީޘްރިވާކުރައްވާފައެވެ. ދިރިއުޅުއްވީ ބަޣުދާދުގައެވެ.\n(1) ވާހަކައިގެ މަޞްދަރު: حياة السلف بين القول والعمل, دار ابن الجوزي، ص: 433


އިންޑިޔާއިން ފަތުރުވެރިކަމުގެ ދާއިރާ ކުރިއަރުވަން ހިލޭ ވިސާ ދޭގޮތަށް ހަދަން ނިންމައިފި | Sandhaanu\nއިންޑިޔާއިން ފަތުރުވެރިކަމުގެ ދާއިރާ ކުރިއަރުވަން ހިލޭ ވިސާ ދޭގޮތަށް ހަދަން ނިންމައިފި\nއިންޑިޔާގެ ފިނޭންސް މިނިސްޓަރ، ނިރްމާލާ ސީތަރާމަން މިދިޔަ ހޯމަ ދުވަހު ދެއްވި ބަސްދީގަތުމެއްގައި ކޮވިޑް-19ގެ ވަބާއަށް ފަހު ގައުމުގެ އިގުތިސާދު ކުރިއެރުވުމަށްޓަކައި ސަރުކާރުން ހަދާފައިވާ ރިކަވެރީ ސްޓިމިއުލަސްގެ ދަށުން އެ ގައުމުގެ ފަތުރުވެރިކަމުގެ ސިނާއަތު ކުރިއެރުވުމަށްޓަކައި ހަދާފައިވާ ޕްލޭން ވަނީ ހިއްސާ ކުރައްވާފައެވެ. މިގޮތުން އިންޑިޔާއަށް ދާ ފަތުރުވެރިންނަށް ވިސާ ހިލޭކޮށްދިނުމަށް ސަރުކާރުން ނިންމާފައިވާ ޚަބަރު އޭނާ ވަނީ ދެއްވާފައެވެ.\nމި ސްކީމުގެ ދަށުން ވިސާ ދޫކުރުން ކުރިޔަށްދާނި 2022 ވަނަ އަހަރުގެ މާރޗް މަހުގެ 31 ވަނަ ދުވަހުގެ ނިޔަލަށެވެ. މި ސްކީމަށް އިންޑިޔާއިން އަދި އަމަލުކުރަން ފަށާފައެއް ނުވެއެވެ. ވަރަށް އަވަހަކަށް މި ޕްރޮޖެކްޓު ފައްޓަވާނެކަމަށް ފިނޭންސް މިނިސްޓަރ ވަނީ މައުލޫމާތު ދެއްވާފައެވެ.\nމި ސްކީމުގެ ދަށުން ދޫކުރާ ފުރަތަމަ 500000 ވިސާ ހިލޭ ދޫކުރުމަށް ފަހު ދެން ވިސާ ބޭނުންވާ ފަރާތްތަކުން ޖެހޭނީ ވިސާ ގަންނާށެވެ. މި ގޮތަށް އަމަލުކުރުމުން ސަރުކާރަށް ވިސާ ވިއްކައިގެން އެއްބިލިޔަނެއްހާ ރުފިޔާގެ ފައިދާ ވާނެކަމަށް ކަމާބެހޭ މާހިރުން ލަފާ ކުރައްވައެވެ.\nމީގެ އިތުރުން ސަރުކާރުން ފަތުރުވެރި ކަމުގެ ދާއިރާގައި މަސައްކަތް ކުރާ ފަރާތްތަކަށް މިހާރު ދިމާވެފައިވާ ދަތި ހާލަތުން އަރައިގަތުމަށް އެހީ ވުމުގެ ގޮތުން ލޯނު ދޫކުރުމަށްވެސް ވަނީ ހަމަޖައްސާފައެވެ.


Thuhumathuvaa mahsalathah balaidhinumah Afzal amila ah ACC gai edhefi\nތުހުމަތުވާ މައްސަލަތައް ބަލައިދިނުމަށް އަފްޒަލް އަމިއްލަށް އެދެފި\nއަފްޒަލްއަށް މަގާމުގެ ލިޔުން ހަވާލު ކުރައްވަނީ --\nތުހުމަތުވާ މައްސަލަތައް ބަލައިދިނުމަށް ކޮމިއުނިކޭޝަން، ސައިންސް އެންޑް ޓެކްނޮލޮޖީގެ ސްޓޭޓް މިނިސްޓަރުގެ މަގާމަށް އައްޔަން ކުރެއްވި އަހުމަދު އަފްޒަލް އަމިއްލައަށް އެންޓި ކޮރަޕްޝަން ކޮމިޝަން، އޭސީސީއަށް ހުށަހަޅުއްވި އެވެ.\nއޭސީސީގެ ރައީސް ހަސަން ލުތުފީއަށް އަފްޒަލް ފޮނުއްވި ސިޓީއެއްގައި ވިދާޅުވީ އޭނާއަށް މި ސަރުކާރުން މަގާމު ދިނުމާއެކު ސޯޝަލް މީޑިއާގައި އޭނާއާ ގުޅޭ ދޮގު ތުހުމަތުތަކެއްކޮށް އަބުރު ނަގާލުމަށް މަސައްކަތް ކުރަމުންދާ ކަމަށެވެ.\nއެހެންވެ، އޭނާގެ މައްޗަށް ސޯޝަލް މީޑިއާގައި ކުރާ ތުހުމަތުތައް ބަލައި، އެކަމުގައި ޝާމިލްވާ ފަރާތްތަކާމެދު ފިޔަވަޅު އަޅައިދިނުމަށް އަފްޒަލް ވަނީ އޭސީސީގައި އެދިވަޑައިގެންފަ އެވެ.\nއަފްޒަލަކީ ރައީސް މައުމޫން އަބްދުލްގައްޔޫމްގެ އެމްއާރްއެމްގެ ފަރާތުން ސްޓޭޓް މިނިސްޓަރުގެ މަގާމަށް ވަޑައިގެންނެވި ބޭފުޅެކެވެ. ނިމިދިޔަ ސަރުކާރުގައި ޖެންޑާ މިނިސްޓްރީގައި ވެސް މަސައްކަތް ކުރި އަފްޒަލް ވަނީ ވަރަށް ފަހަކާ ޖެހެންދެން ވެސް ރައީސް އަބްދުﷲ ޔާމީނަށް ތާއިދު ކުރައްވައި ވާހަކަ ދައްކަވާފަ އެވެ.\nޖެންޑާ މިނިސްޓްރީގެ ތެރެއިން 1.5 މިލިއަން ރުފިޔާގެ ހިޔާނާތެއް އަފްޒަލް ހިންގާފައިވާ ކަމަށް ސޯޝަލް މީޑިއާގައި މީހުން ތުހުމަތު ކުރެ އެވެ. ނަމަވެސް އެފަދަ މައްސަލައެއް އެއްވެސް އިދާރާއަކުން މިހާތަނަށް ފާހަގައެއް ނުކުރެ އެވެ.\nމިކަމާ ގުޅިގެން އެމްއާރްއެމްގެ އިސް ފަރާތެއް ކަމަށްވާ އަބްދުލްއަލީމް ވިދާޅުވީ ތުހުމަތު ކުރާ މައްސަލަތައް ބަލައިދިނުމަށް އަފްޒަލް އަމިއްލައަށް އެދިފައިވާއިރު، އޭގެ ތެރެއިން އެއްވެސް މައްސަލައެއްގައި އޭނާގެ ޝާމިލްވުމެއްވާ ކަމަށް ތަހުގީގަށް ފެނިއްޖެނަމަ އިސްތިއުފާ ދިނުމަށް އެމްއާރްއެމްއިން އަންގާނެ ކަމަށެވެ.\nރައީސް އިބްރާހިމް މުހައްމަދު ސޯލިހު އެމްއާރުއެމް